SE 
BIBLIOTECA SCOLARULUI SS, 


Victor 
“EFTIMIU 


5OCOSULEIN EGR 








LITERA 


biblioteca Pscoiaruuui 


Victor 


EFIIMIUL 


COCOŞUL NEGRU 


Uoha 
INTERNAŢIONAL 
BUCUREŞTI — CHIŞINĂU 


CUPRINS 


Nota'asupra.eclili Ei aici cata boa ae fede ue data bat a bai tit al ada 2 
Tabel: CrONOLOGI Erei scie be E a ta a E aa Dl d dal 3 
N-HR-TE, M(RG(RITE .... nene nenea neoane e nanaa none nana enanenna sa 6 
COCOHUEINEGRU. css, să apei noa tt Sa tate at Bu da a boa a 137 
Referinie criti 002, «zeii aurii ceata ate ada aa d atat a ci ab A 332 


CZU 859.0-3 
B 23 


CUPRINS 


NOTĂ ASUPRA EDIŢIEI 


Textele au fost reproduse după: 


Victor Eftimiu, Opere, I. TEATRU. Legende 
româneşti, Editura pentru literatură, Bucureşti, 1969. 


Editura îşi exprimă şi pe această cale gratitudinea 
faţă de asentimentul Dlui Radu Băieşu, fiul autorului, 
de a publica prezentul volum neremunerat pentru elevii 

din Republica Moldova 


Coperta: Isai Cârmu 


ISBN 9975-90-50-5 O «LITERA» 


1889 


1895— 


1897 


1905 


1906— 


1907 


1909— 


1911 


1912 
1913 
1914 
1915 


1919 


CUPRINS 


TABEL CRONOLOGIC 


S-a născut, în comuna Boboştiţa, din Epir (Macedonia), la 24 
ianuarie, Victor Eftimiu, fiul comerciantului Ghergo Ceavou. 


1897 Victor Eftimiu urmează primele clase elementare, în lim- 
ba greacă, în comuna natală. 


Victor Eftimiu vine pentru întâia oară la Bucureşti, împreună 
cu tatăl, său şi, rămânâd aici mai mulţi ani, începe să înveţe 
limba română. 


Se stabileşte definitiv în Bucureşti. Publică prima poezie, în 
revista “Speranţa”. 


1907 Publică versuri, semnate E. Victor şi Athanes, în revista 
“Duminica”. 


ae 


În revista “Viaţa literară şi artistică“ apare prima poezie sem- 
nată Victor Eftimiu. 


1910 Scrie, la Paris, poemul dramatic Înşir-te, mărgărite. 


2 februarie Are loc prima reprezentaţie a piesei Înşir-te, mărgărite. 
Îi apare volumul de nuvele Fără suflet. 


Îi apare volumul de versuri Poemele singurătăţii. 
Are loc premiera piesei Rapsozii. 
Premiera piesei Akim. 


Premiera piesei istorice Ringala. Îi apare volumul de versuri 
Candele stinse. 


Scrie comedia Inspectorul broaştelor. 

1920 


Are loc premiera tragediei Prometeu. Îi apare volumul de ver- 
suri Lebedele sacre. 


1920—1921 Victor Eftimiu este directorul Teatrului Naţional din 


1922 


1923 


1924 


1925 


1926 


1927 


1928 


1929 


1930 


1931 
1932 
1933 


1936 
1939 


Bucureşti şi, implicit, director general al teatrelor. 


Se joacă în premieră piesele Comoara, Dansul milioanelor şi Don 
Juan. 


Apare primul roman al lui Victor Eftimiu, din ciclul inspirat de 
viaţa teatrală, intitulat Tragedia unui comediant. 


24 noiembrie La Teatrul Naţional din Bucureşti are loc premiera 
tragediei Thebaida. 


Se joacă pentru întâia oară, la Teatrul Naţional din Bucureşti, 
legenda dramatică Meşterul Manole. Îi apare volumul de ver- 
suri Cântecul milei. 


Are loc premiera piesei Giafira. 


1 august — 31 decembrie Victor Eftimiu este directorul Teatru- 
lui Naţional din Cluj. 


Au loc premiere ale pieselor Fantoma celei care va veni şi Omul 
care a văzut moartea. 


La Teatrul Naţional din Bucureşti are loc premiera piesei Mare- 
le duhovnic. 


Victor Eftimiu devine a doua oară, pentru scurt timp, director 
al Teatrul Naţional din Bucureşti. 


Are loc premiera piesei Daniela. 
Are loc premiera piesei Theochrys. 


Premiera piesei Poiana de aur. Volumul de versuri Noaptea sub- 
terană. 


Are loc premiera piesei Stele călătoare. 


Se joacă tragedia Atrizii. Două volume de versuri: Oglinzile şi 
Cântecul mamei şi al copiilor. 

1940 
1942 


Volumul de memorii Fum de familie. 


Volumele de memorii Magia cuvintelor şi Amintiri şi polemici. 


1944—1945 Victor Eftimiu este din nou director al Teatrului Naţional 


1947 


1950 
1956 
1957 


1959 
1961 
1962 
1964 


1966 
1969 
1972 


din Bucureşti. 


La Teatrul Naţional din Bucureşti are loc premiera piesei Haidu- 
cii. Apare volumul de versuri 13 decembrie şi alte poeme. 


Victor Eftimiu devine membru al Academiei Române. 
Îi apare volumul antologice Teatru. 


Se publică în volum şi se joacă, la Teatrul Naţional “I. L. Cara- 
giale”, piesa Doctor Faust - vrăjitor. Apare volumul antologic de 
versuri al lui Victor Eftimiu, Odă limbii române. 


Premiera comediei Parada. 
Volumul de versuri Soliile terestre. 
Îi apar două volume antologice de opere dramatice. 


Teatrul Naţional “I. L. Caragiale” reia, într-o montare nouă, 
poemul dramatic Înşir-te, mărgărite. În Editura pentru litera- 
tură îi apare volumul antologic Poezii. 


Piesa Omul de piatră. 
Victor Eftimiu începe publicarea seriei de Opere. 


Poetul, prozatorul, memorialistul, dar în primul rând drama- 
turgul Victor Eftimiu se stinge din viaţă. 


ÎNŞIR-TE, MĂRGĂRITE 
Poem feeric în cinci acte 


CUPRINS 





PERSONAJELE 
ALB-ÎMPĂRAT PĂCALĂ 
FĂT-FRUMOS MOS TOADER 
ZMEUL-ZMEILOR MOS DUMITRU 
CRAINICUL MOS MARIN 
NEAM-DE-VODĂ MITRU GEAMBAŞUL 
BUZDUGAN ÎMPĂRĂTEASA 
VOIE-BUNĂ MARANDA 
APĂ-DULCE MILENA 
ION-VOIEVOD SORINA 
ŢARĂ-BUNĂ FLOAREA-SOARELUI 
INIMĂ-DE-AUR ILEANA COSÂNZEANA 
ZORILĂ O FEMEIE 
MURGILĂ BĂCIŢA 
GERILĂ O FATĂ 
BANUL PUNGĂ VRĂJITOAREA 
BANUL SCAMĂ KUNDA 


BANUL SPADĂ SURA vrăjitoare 


ACTUL 1 


La curtea lui Alb-împărat. În primul plan, la dreapta şi la stânga, 
doi meri înfloriţi, care-şi împreună ramurile foarte sus. Mai în 
fund, la stânga, tronul lui Alb-împărat şi al Împărătesei. Pe acelaşi 
plan, la dreapta, banca de marmură a celor trei fete de împărat. 
Intră alaiul domnesc în sunetul trâmbiţelor: Alb-împărat, de mână 
cu Împărăteasa, pe care o pofteşte pe tron, la stânga lui. După el 
vin oştenii şi sfetnicii împăratului, fiecare cu o jupâniţă de mână. 
Apoi vin cele trei fete de împărat, ţinând în mână mărul de aur, 
şi se aşază pe banca de marmură din dreapta. 


CRAINICUL 


(de pe trepte, face semn trâmbiţaşilor să înceteze ) 


Trâmbiţaşi! Cinstită curte, oaspeţi mari din ţări străine! 
Preaslăvitul domn al nostru — fie-i zilele senine — 

Va grăi-nţelepte vorbe... Se cuvine-a-l asculta 

Cu smerenie şi grijă! Ascultăm, măria-ta! 


ALB-ÎMPĂRAT 


Oaspeți dragi, mărită doamnă, fetelor,cinstită curte, 
Nu mai am de-aci-nainte zile lungi, ci zile scurte! 
Număraţi îmi sunt de-acuma bobii vieţii, numărați! 
Astăzi, mîine, întâlni-voi pe strămoşii împărați! 
Stăpânind ţinutul nostru în credinţa strămoşească, 
Rareori îngăduit-am minţii mele să greşească. 
Rareori supuşii ţării înălţat-au ruga lor 

Fără să-mi aplec urechea glasului, plânsorilor. 

Zilele îmi fură multe, dar rămasu-mi-au puţine... 
Mâna-mi dreaptă abia poate sceptrul ţării a-l mai ţine, 
Iar pe fruntea-n care gânduri adunatu-s-au mereu, 
A părinţilor cunună mă apasă tot mai greu... 

Nu-nzestrai pe-mpărăteasă cu odraslă bărbătească... 

Fetele îmi sunt nădejdea. Le-am poftit să se gătească, 

Şi cu voia dumneavoastră se porniră vestitori 

La-împăraţii, fraţi de-o lege, să trimeată peţitori. 

Împărații dinainte se gătiseră, se spune, 

Aşteptând să vină veste de la noi, din soare-apune, 

Deci se veseliră foarte, căci precum în urm-aflai 

Dumnealor primiră solii cu mărire şi alai. 

Toţi urmaşii li-s aicea... iară fetele şi ele. 

Vom schimba până deseară câte trei şi trei inele... 

Spuneţi crailor să intre, să s-aleagă dintre ei 

Trei voinici să-mi ţină locul... Astăzi — unul, mâine — 
trei. 

Spuneţi crailor să intre. 


CRAINICUL 


Oaspeți mari din ţări străine! 
Preamăritul domn al nostru vă pofteşte lingă sine, 
Şi, cu mare nerăbdare pasul vremii măsurînd, 
Cele trei domniţe dalbe vă aşteaptă rând pe rând! 


MURGILĂ 


Din ţinutul unde cerul, dezmierdând a mării undă, 
Lasă negura să urce, pe când soarele s-afundă, 

Am plecat pe vântul serii ca pe-un negru armăsar 
Şi-am sosit în ţara voastră când luceferii răsar... 
Am venit să-ţi spun, domniţă, câtă jale pe la mine-i! 
Vino, să reverşi prinosul, bucuriile luminei; 

Vino, să-mpărţim domnia unui cer întristător... 

MARANDA 


Prea e mohorât Murgilă... Prea i-e glasul cobitor! 


ZORILĂ 


Eu sunt cel ce stăpâneşte ţara Soarelui-răsare... 

Şi-am venit pe vântul zilei care cântă, care sare... 
Vântul zorilor ce-alintă pe săraci şi pe bogaţi... 

Nu sunt trist cum e Murgilă, şi-nţeleg să-l alungaţi. 
Cine-i spune: “Vin, Murgilă“? Cine-i cântă “cucurigu”? 
El aduce întristarea, noaptea, vânturile, frigu... 

Pe când eu aduc căldura şi lumina soarelui! 


MARANDA 


Prea se-ncrede. Prea e vesel... Prea-i departe ţara lui! 


ÎMPĂRATUL 


Prea departe vi-i ţinutul, o, Murgilă şi Zorilă! 


CRAINICUL 


Rog puneţi-vă căciula: vine oaspele Gerilă! 
(Trece prin scenă Gerilă într-un vârtej de ninsoare. 
Impăratul şi, după el, ceilalţi, strănută.) 
Fără ţară voievodul, de obârşie crăiască... 
Voievodul Neam-de-vodă, care-ar vrea să vă grăiască... 


NEAM-DE-VODĂ 


Toţi strămoşii mei luptară... dar nici unul dintre ei 
N-a mâncat bătaie... Ţara e săracă-n felul ei... 
N-am averi furate-n luptă, nici averi de căpătat, 
Dar în schimb am bogăţia unui nume nepătat! 

Asta-i tot ce dau domniţei. Dacă-i plac, dacă m-alege, 
Mâna-ţi dreaptă, împărate, pe vecie să ne lege! 
ÎMPĂRATUL 


“Bogăția unui nume”... Asta place mult la fete. 

Altădată, darul ăsta fuse mare, logofete, 

Dar în vremurile noastre nu mai e atât de bun... 

Ştii! Străbunul tuturora n-a avut nici un străbun... 

Tu să fii de omenie, că de morţi nu se vorbeşte. 
NEAM-DE-VODĂ 


Nu-mi dai fata? 


ÎMPĂRATUL 


Nu, voinice! 


NEAM-DE-VODĂ 


M-a văzut şi mă iubeşte!... 


ÎMPĂRATUL 


Ce să-ţi fac? Tu n-ai nimica... 


NEAM-DE-VODĂ 


Aşadară, sunt gonit? 
Blestemat să fie ceasul când încoace am pornit! 
O, strămoşi, dormiţi în pace! Voi, ce n-aţi lăsat nimica 
Pentru cei rămaşi în urmă, voi, care-aţi lăsat doar mica, 
Dară sfânta bogăţie a mândriei de-mpărat, 
O, strămoși, al vostru sânge va rămâne tot curat! 
Eu mă duc în altă ţară... Eu mă duc în ţara unde 

Înaintea viței mele lumea toată se ascunde, 

Unde punga încărcată lângă sânge n-are glas, 

Unde morţii sunt de faţă. Eu mă duc... mă duc... vă las! 
ÎMPĂRATUL 


Ia mai stai... Ia stai oleacă! Nu ţi-o fi cu supărare. 
Am vecin pe Scăpătatu. E din neamurile rare... 
E-mpărat... cu patru fete... 

NEAM-DE-VODĂ 


Ce le dă? 


ÎMPĂRATUL 


Păi... cam nimic! 


NEAM-DE-VODĂ 


Un viteaz ca Neam-de-vodă nu ia fată de calic! 


CRAINICUL 


Banul Pungă din ţinutul unde-i aurul belşug, 
Banul Scamă care-nvaţă doftorescul meşteşug. 


BANUL PUNGĂ 


(în cap cu chivără de aur, îmbrăcat în solzi rotunzi de aur, ținând la 
subsuoară două pungi mari; vorbeşte cu îngâmfare ) 
Vi se-nchină Banul Pungă, banul doldora de pungi. 
Eu n-am sânge, numai aur curge unde mă străpungi. 
Nu cer zestre, dimpotrivă, eu vă dau... Aud? Poftim? 
Facem târgul? Am paftale să vă-mbrac pe toţi... Ce? 

ÎMPĂRĂTEASA 


(supărată ) 
Ştim! 
N-am odrasle de vânzare pe fireturi şi paftale! 
Nu te mai făli atâta cu banii domniei-tale! 
Ia-ţi mai bine-un dram de suflet şi vei fi mai câştigat! 
BANUL PUNGĂ 


N-am nevoie nici de sfaturi, nici de suflet. Sunt bogat! 


(Dă să plece. Îi iese în cale Neam-de-vodă.) 


NEAM-DE-VODĂ 
Luminate, am o soră de vreo patruzeci de ani. 
Poate că ţi-aş da-o, dacă... 
BANUL PUNGĂ 
(îl măsoară de sus până jos, cu dispreţ ) 


Nu mă vâr între golani! 


NEAM-DE-VODĂ 


Burtă-verde! 


BANUL PUNGĂ 


Coate-goale! 


NEAM-DE-VODĂ 


Cum ai spus? Stai, că-ţi arăt! 


(ÎL împunge cu sulița în şezut. Banul Pungă strigă: “ Ai! Ai!” în 
hazul tuturora.) 

ÎMPĂRATUL 


Leule, muşcă-l din faţă, nu-l lua pe dindărăt! 


NEAM-DE-VODĂ 


(înțepând mereu pe Banul Pungă, în vreme ce cei doi scutieri 
jerpeliți ai lui Neam-de-vodă şi-au scos chiverele din cap 
şi aleargă după Banul Pungă să adune aur în ele) 


Curge aur? Nu prea curge!... 


BANUL PUNGĂ 


M-a-nţepat cumplit ariciul!... 
(Iese grupul.) 


ÎMPĂRATUL 


S-au găsit tusa şi junghiul!... Să poftească doftoriciul. 


BANUL SCAMĂ 


Eu sunt Scamă, doftoriciul, cel ce toate le ghiceşte, 
Nu ca babele neroade, ci frumos, doftoriceşte. 

Am în traistă leacuri multe. De boliţi, pe toţi vă scap! 
Vindec tusa, brânca, junghiul şi durerile de cap. 
Asta-i tot ce dau miresei... Dacă-i plac, dacă m-alege, 
Mâna-ţi dreaptă, împărate, pe vecie să ne lege!... 


MARANDA 


Rău îmi pare, învăţate, dar nici capul nu mă doare; 
Nici un leac nu-mi pot aduce preţioasele-ţi odoare. 

ÎMPĂRATUL 
Precum vezi, nu e nevoie doftoriile să-ţi strici... 


BANUL SCAMĂ 


Daţi-mi voie... Eu sunt Scamă... 





ÎMPĂRATUL 
Preacinstite doftorici, 


Mai rămâi la curtea noastră... Nişte junghiuri mă tot 
cearcă. 


BANUL SCAMĂ 
N-aş putea să-ncerc norocul la a doua? 
ÎMPĂRATUL 


Mai încearcă! 





BANUL SCAMĂ 


Am să-ncere la câteşitrele! 
(Milenei ) 
Eu sunt Scamă, doftoriciul, 
Tai cu foarfeca şi vindec umflăturile cu briciul, 
Apă tare, alifie; le ştiu toate, în răspăr. 
Am vopseli de-obraz şi unghii, mirodenii pentru păr... 
MILENA 


Nu mi-e rândul! Surioara înainte se mărită... 


BANUL SCAMĂ 


Să-ncercăm şi-aici... 
(Sorinei ) 

Domniţă, vin cu inima smerită 
Şi cu ochii plini de lacrimi şi cu glasul tremurând... 
Nu mă face de ruşine! 


(Murmure, protestări. ) 


ÎMPĂRATUL 


Doftorice, treci la rând! 


BUZDUGAN 


Buzdugan! Voinic cât şapte. Ne-ntrecut în bătălie, 
Două coaste frânte-n luptă; mii de cai în herghelie, 
Zece mii de buzdugane. De trei ori mă bat pe an. 

Şi mă-nchin cu sănătate că mă cheamă Buzdugan! 
Asta-i tot ce dau miresei. Dacă-i plac, dacă m-alege, 
Mâna-ţi dreaptă, împărate, pe vecie să ne lege! 


ÎMPĂRATUL 


Voievoade Buzdugane... să mă ierţi... de-atâţia ani 
Stăpânesc ţinutul ăsta fără grijă de duşmani... 
Nu mi-eşti drag... 


BUZDUGAN 
Aşa ţi-e vorba? Ţine minte, împărate! 
De duşmani te plângi? Aşteaptă! Ai să vezi... 
ÎMPĂRATUL 


Ascultă, frate... 


(Buzdugan iese, furios.) 


15 


CRAINICUL 


Voie-Bună, împăratul care încă n-a luptat. 


ÎMPĂRATUL 


Cel ştiut că pacea lumii urmăreşte ne-ncetat? 


VOIE-BUNĂ 


Auzind chemarea voastră, sfătuitu-m-au părinţii 
Să pornesc la drum cu alţii, să răspund voios dorinţii 
De-a-mi lega de-această casă: nume, suflet, viitor... 
Tara mea-i bogată-n holde, şi norodul — muncitor. 
Am păduri, fântâni, podgorii, lanuri multe şi palate 
Ce-şi răsfrâng în lacuri limpezi şi-n puhoaiele umflate 
Turlele strălucitoare de cleştar şi de porfir... 
Ne-or sluji copii de casă, îmbrăcaţi numai în fir; 
Jupâniţe-or să ne cânte şi din viers şi din chimvale, 
Codrii munţilor suna-vor şi grădinile din vale. 
Viaţa ei va fi o doină; dacă-i plac, dacă m-alege, 
Mâna-ţi dreaptă, împărate, pe vecie să ne lege. 

(La un semn al împăratului, Maranda zvârle mărul 

de aur lui Voie-Bună. Urale, trâmbiţe.) 


ÎMPĂRATUL 


Voievod fără oştire, sol iubit de-mpăcăciune, 

Fata noastră dete semne de o mare-nţelepciune 
Alegându-te pe tine... Pacea, traiul liniştit. 

Astea trebuie în ţară, astea veşnic le-am ţintit. 

Bun venit la casa noastră. Dumnezeu să ni te ţie! 
Fata noastră cea mai mare noi ţi-o dăm pe veci soţie! 


CURTENII 
Slavă! Slavă! Să trăiască! Să trăieşti, măria-ta! 

ÎMPĂRATUL 


(schimbă inelele celor doi tineri ingenuncheaţi; 
cu mâna pe capetele lor) 


ÎMPĂRATUL 


O treime din cunună vrednici sunteţi a purta. 


VOIE-BUNĂ 
Vom purta-o cu mândrie după datină şi lege, 
Tainele împărăției căutând a le-nţelege, 
Dăruindu-ţi noi odrasle de nepoți şi strănepoţi.. 
Ocroteşte-ne, stăpâne... care vrei şi care poţi. 


(Logodnicii se ridică; fata se aşază iar la locul ei, 
pe banca de marmură. Voie-Bună îngenunchează în faţa ei.) 


ÎMPĂRATUL 


Vestitori, chemaţi feciorii pentru fata mijlocie! 


CRAINICUL 


Oaspeți mari din ţări străine, ia poftiţi cu gând curat 
Pentru fata mijlocie a lui Albu-împărat! 
Ia poftiţi, că cea mai mare dintre mândrele crăiese, 
Ascultând de sfatul ţării, soţul vrednic şi-l alese, 
Iară noi, rugând înaltul să-l ferească de vrăjmaşi, 
L-om sluji cu toată cinstea cuvenită la urmaşi! 
Ia poftiţi! 

(Se aud zgomote). 


ÎMPĂRATUL 
Da ce-i acolo? 

CRAINICUL 
Preaslăvite împărate, 
Un viteaz din altă ţară vrea şi el să se arate! 
ÎMPĂRATUL 
Cum îl cheamă? Întrebaţi-l: e de neam împărătesc? 
Dacă nu-i de neam ca ceilalţi, să se ducă îl poftesc! 
CRAINICUL 


Zmeul-zmeilor îl cheamă... Dar cunună dânsul n-are, 
Nici ca oamenii încaltea n-are chip şi-asemănare; 
Tara lui ar fi cuprinsă între ceruri şi pământ. 


ÎMPĂRATUL 
Nu cunoaştem astă ţară! N-avem nici un legământ! 
Să se ducă! Să se ducă! Mare crainice, vesteşte! 

CRAINICUL 
Banul Spadă, care veşnic de războaie se găteşte! 

BANUL SPADĂ 
(lovindu-şi sabia de scut, zgomotos ) 

Bardalabum — bum bardabumba... zinga-zanga du-du-du! 
Fui, fiu, fiu şi bunga, banga... 

ÎMPĂRATUL 

(îl imită) 
Bardabumba?! Hai,te du! 

CRAINICUL 


Banul Inimă-de-Aur, poreclit Fluieră-Vânt! 
(Intră Fluieră-Vânt, care face plecăciunile fluierând. ) 


Voievodul Apă-Dulce, care-ar spune un cuvânt... 


APĂ-DULCE 


Eu sunt banul Apă-Dulce, şi-am să dau miresei mele 

Stăpânirea peste-o ţară plină numai de cişmele, 

Ridicate de bunicul, neam de neam de împărați, 

Ca să spele de păcate pe părinţi, pe unchi şi fraţi. 
ION-VOIEVOD 


Mă numesc Ion... 


ÎMPĂRATUL 
Ioane, ia aşteaptă olecuţă. 

Lasă, bre, pe Apă-Dulce vorbuliţa să-şi ascuţă, 
Să vedem cam ce mai spune! 

APĂ-DULCE 

Nu mai am nimic de spus... 

Doar atât: să-mi dai mireasa... 

ÎMPĂRATUL 


Proaste gânduri ţi-ai mai pus! 


ION-VOIEVOD 


Mă numesc Ion. Sunt văduv de o lună jumătate; 
Am copii şi zece socri: cinci neveste-nmormântate; 

Moştenesc întreg pământul unei mari împărăţii, 
Am grădini şi vite multe, zestrea moartelor soţii... 
Asta-i tot ce dau miresei. Dacă-i plac, dacă m-alege, 
Mâna-ţi dreaptă, împărate, pe vecie să ne lege! 
ÎMPĂRATUL 
Apoi, meştere Ioane, nu ne face de ocară... 
Cum vorbeşti aşa prăpăstii?! 
ION-VOIEVOD 


Ce prăpăstii? 


ÎMPĂRATUL 
Hai, te cară! 
leşi afară , stârpitură! Cobe!... 
ION-VOIEVOD 


Nu m-ai înţeles!... 
(Împăratul se repede la el, furios.) 


Binişor, mărite doamne... Nu mă bate... stai, că ies. 


ÎMPĂRĂTEASA 


Crainice, bagă de seamă, nu ne-aduce toată pleava, 
Dac-om sta cu toţi mojicii, pierdem vremea, pierdem 

slava. 
Înainte de-a-i aduce mai alege-ni-i oleacă. 


CRAINICUL 
Voievodul Ţară-Bună, care cred c-o să vă placă. 

TARĂ-BUNĂ 


Numele mi-e Ţară-Bună, nu cunosc răul şi ura, 
Numai gânduri de lumină îmi cutreieră făptura. 
Am să fiu domniţei mele un soţ vrednic, iubitor; 
Altă laudă, prin fapte vom vedea în viitor. 

Asta-i tot ce dau miresei. Dacă-i plac, dacă m-alege, 
Mâna-ţi dreaptă, împărate, pe vecie să ne lege! 


(Milena îi zvârle mărul. Curtenii izbucnesc în urale. Trâmbiţe. ) 


ÎMPĂRATUL 


Să trăieşti! Nevastă, iată nunta-a doua isprăvită!... 


TARĂ-BUNĂ 


Împărate luminate, doamnă, curte preaslăvită, 
Feţei voastre preacinstite, cu smerenie mă-nchin, 
Eu, feciorul cel mai mare al voievodului Nichin! 


CRAINICUL 


Să trăiască socrul-mare! 


TARĂ-BUNĂ 


Tara mea-i departe tare, 
Însă nu m-a pus pe gânduri nesfârşita depărtare 
Când a fost să-mi cerc norocul şi cu teamă am intrat 
În grădina preaslăvită a lui Albu-împărat. 


ÎMPĂRATUL 


Dragă ginere, norocul nu-ţi surâse numai ţie... 
E şi-al nostru... e şi-al fetei. Dumnezeu să ni te ţie. 

Hei, oşteni, sunaţi din trâmbiţi, umpleţi cupele cu vin 
Şi-nălţaţi cântări de slavă la-mpăraţi, cum se cuvin. 
(Face semn fetei să se apropie. Amândoi tinerii înge- 
nunchează în faţa tronului. Împăratul schimbă inelele şi, 
cu dreapta pe capetele lor împreunate: ) 


Fata noastră cea de-a doua, noi ţi-o dăm pe veci soţie! 


(Cu ochii la cer.) 


„.„. Doamne, fă ca totdeauna lângă inimă s-o ţie! 

Tot frumoasă, tot cuminte şi tot fără de păcat, 

Cum în casa noastră sfântă din strămoşi am apucat! 
(Ca şi întâia pereche, tinerii se aşază pe banca de marmură.) 

Iar acum să intre solii pentru cea nemăritată! 


(Crainicul vrea să vestească. ) 


SORINA 


(ÎL opreşte cu un semn şi vine în fața tronului. Împăratul tresare. 
Mişcare între curteni.) 


Preaslăvite împărate şi iubitul nostru tată, 

Vin cu rugă în cuvinte şi cu lacrimi în priviri, 
Să mă ierţi că voiei tale am ieşit cu-mpotriviri... 
De supunerea-mi adâncă deseori am dat dovadă 
Şi-aş voi supusă veşnic ochii voştri să mă vadă; 
Dar mă iartă, dragă tată, dacă nu te-am ascultat; 
Uite, inima nu-mi spune că i-ar fi de măritat! 


ÎMPĂRATUL 


Cum ai spus? Aud eu bine? Nu, curteni, a fost greşeală, 
Ori greşit-a glasul fetei, ori urechile mă-nşeală... 
Cum ai spus? 

SORINA 


Mărite doamne, n-a greşit sărmanu-mi glas, 
Nici urechea nu te minte; nu mi-e vremea să vă las! 
Şi-apoi, maica-mpărăteasă prea-i căruntă pe la frunte, 
Ca să ducă singurică grija trebilor mărunte 
Şi necazurile casei... Nu vreau, nu, să mă mărit! 


ÎMPĂRATUL 


Asta-i vorba-ţi cea din urmă? 


SORINA 


Nu v-am spus-o lămurit? 


ÎMPĂRĂTEASA 


Fata mea, purtarea asta mi se pare cam ciudată... 
Lasă grija casei mele. Tot ai să te duci odată... 
Haide, ia-ţi acuma soţul, în şiragul crailor. 


SORINA 


Nu vreau, nu... Mi-e frică, mamă. Nu-i cunosc! 


ÎMPĂRATUL 


Cum? Sora lor, 
Sora lor cea mică strică întreita cununie? 
N-aş voi cu vorbe grele să-mi arăt a mea mânie 
Chiar în faţa mamei tale şi-a iubiţilor cumnaţi 
Ce-or să fie peste-o clipă cu cinstire cununaţi... 
Dară află de la mine că, precum odinioară 
Te-am iubit ca pe-o treime din bogata mea comoară, 
Tot aşa, de-mi tulburi gândul cu-ale tale gânduri mici, 
Te gonesc de lângă mine! Să te duci! Să pleci de-aici! 

SORINA 


Am să plec! Mai bine chinul într-a lumii vijelie 
Decât viaţa de păpuşă, decât viaţa de chilie 

În palatul trist în care din păcate mă născui! 

Ştiu că n-am să-mi dau încaltea tinereţea orişicui. 


ÎMPĂRATUL 


Mai cunoaştem noi povestea unei fete mofturoase 
Ce-a lovit cu mărul d-aur pe-un argat cu haine roase, 
După ce-i trecuse-n faţă tot alaiul cel de crai... 

Fata mea, eu nu de-aceea te crescui şi te-nzestrai! 

În poveste, împăratul şi-o fi dat odrasla, poate, 

Dar povestea totdeauna spune tot ce nu se poate... 
Află dar că niciodată neam de-al meu adevărat 

N-o să-şi caute rudenii decât neam de împărat! 


SORINA 


Nu mai am, de-aci-nainte, nici un fel de datorie! 


ÎMPĂRATUL 


Tot aşa să n-ai pe lume cea mai mică bucurie; 

Şi precum goneşti feciorii ce-au venit să mi te ia, 
Tot aşa să te gonească cel dintâi ce ţi-o plăcea... 
„.„.Mare crainice, vesteşte! 


CRAINICUL 


Oaspeți mari, din ţări străine, 
Cea mai mică din domniţe nu făcu ce se cuvine; 
Cununiei întreite dumneaei s-a-mpotrivit! 
Nu vrea mire... Ce să-i facem? Împăratul preaslăvit, 
Alungând-o din palatu-i, vă urează cale bună! 
(Zgomote. ) 

ÎMPĂRATUL 


Cine murmură acolo? 


CRAINICUL 


Craii... spun că se răzbună 
De ruşinea ce le-o facem. Pleacă toţi, nemulţumiţi... 


ÎMPĂRATUL 


Au dreptate voievozii... Nu suntem şi noi uimiţi? 
Astă faptă nesupusă nu mai are-asemănare! 
Auzişi ce-am spus, domniţă? Ce făcut-ai seamăn n-are! 
E-he-hei, ascultă bine ce ţi-am spus. De te căieşti: 
Prea târziu; te-am scos din rândul fetelor împărăteşti! 
Iară voi, slăvită doamnă, gineri, fetelor iubite, 
Sfetnici dragi ai ţării mele cu nădejdile zdrobite, 
Rogu-vă, iertaţi potopul unei grabnice mânii 
Şi veniţi cu toţi să-ncepem două mândre cununii! 
(În frunte cu Împăratul, care ţine mâna Împărătesei, 
toţi curtenii, de mână cu căte o jupâniţă, urcă treptele 
şi intră în palat, în sunetele trâmbiţelor. 
Pauză. 
S-a făcut noapte. Din palat se aud cântece de nai ale căror 
triluri întrec celelalte sunete şi se amestecă cu depărtatul 
cântec de privighetori. In iarbă şi în văzduh scânteie licuricii. 
Din cei doi meri, în adierea vântului de seară, se scutură flori. 
Fata cea mică a rămas singură.) 


SORINA 


Eu te las, copilărie, tinereţe fără soare... 
Loc de jocuri, de speranţe, şi cumplită închisoare 
Unde visul n-are aripi, şi nici sufletul cuvânt, 

Unde dorurile mele în zadar îşi iau avânt... 
Eu te las, copilărie, zile bune, zile rele... 


(Maranda iese din palat, în taină.) 


MARANDA 


Surioară! 


SORINA 


Cine strigă? 


MARANDA 


Ai rostit cuvinte grele, 
Grele vorbe, surioară... Cum putuşi să le rosteşti? 
Nu se poartă astfel, soră, nişte fete-mpărăteşti! 


SORINA 


Nu, domniţele cu minte nu vorbesc aşa, fireşte... 

Ele sunt oiţe blânde: orice iarbă le prieşte, 

Orice mire le vrăjeşte, când o fi dulceag, flecar... 

Vă cunoaşteţi soţii, spune? I-aţi văzut cândva, măcar? 


MARANDA 


Facem cum ne porunceşte tata, curtea preamărită. 


SORINA 


Cum aşa? Curtenii, ţara, şi cu tata se mărită? 
Ori domniţele ce astăzi pe deplin au înflorit? 
Pentru ce ţineaţi în mână mărul vostru daurit? 

MARANDA 


Sora mea, ursita noastră nu-i ursita celorlalte. 

Între noi şi lumea largă sunt atâtea ziduri nalte... 

Ce ştim noi de rostul lumii, zăvorâte în palat? 

Cum putem cunoaşte soţii când aiurea n-am umblat? 

Am avut şi eu odată dorul zărilor deschise, 

Dar veni înţelepciunea şi avântul mi se-nchise 

Ca o floare ce zadarnic aşteptat-a zori de zi... 

A trecut de-atuncea vreme... dorul nu se mai trezi. 

Voia tatii, voia ţării — asta ne-a sortit ursita. 

Cine ştie... poate-n drumu-i altă cale nu găsit-a 

Ursitoarea vieţii noastre. Ce să mai nădăjduim? 

Cu supunere adâncă se cuvine s-o primim... 

Singure s-alegem soţul nu ne prea ajută mintea. 

Orice sfat ne e prielnic. Hai, ascultă-mi rugămintea: 

Fii mai blândă. Şi necazul o să-ţi treacă în curând. 

Mama, sora, or să vină să te vadă, rând pe rând! 
(Iese.) 


SORINA 

Măr de aur, măr de aur, cine îmi va fi alesul? 
Mi-ai crescut pe-o creangă-n suflet, frate bun cu 

ne-nţelesul 
Dor al clipelor de seară şi-al visărilor de mai... 
Toate dorurile mele, toate visele-mi chemai... 
Măr de aur, măr de aur, cui o să te zvârlu oare? 
Din nădejde şi din vise ţi-ai legat plăpânda floare 
Şi-ai crescut mereu din ele, tot mai mare, până când, 
Împlinit, căzuşi din suflet pe pământ alunecând... 
Tu eşti visul, tinereţea, tu eşti ziua cea de mâine, 
Sufletu-mi întreg e-n tine... De te dau, ce-mi mai rămâne? 
Cine străjuieşte oare al fecioarei căpătâi, 

Când azvârle mărul de-aur al visărilor dintâi? 

Cântă pasărea de seară, iar în iarba-nrourată, 

Cu grămada, licuricii luminiţele-şi arată, 

Luminiţele albastre, roşii, albe, viorii, 

Peste care cad, alene, flori de măr, trandafirii... 
Înfloriră iarăşi merii... merii dragi... a câta oară? 

A venit iar primăvara, şi cu ea mi se strecoară 

Flori de măr... visări deşarte peste sufletu-mi pustiu... 


Să mă duc pe-un cal sălbatic... să mă duc, fără să ştiu... 


Şi mă scutură un tremur şi mă-ncinge o dogoare, 
Să mă duc cum fuge vântul peste ape şi ogoare 
Şi să-mi uit singurătatea... toate câte-am îndurat 
De când fui ursită-n lume să fiu fată de-mpărat! 


VRĂJITOAREA 
(intră prin stânga, sprijinită pe-un toiag ) 
Tot p-afară e domniţa? Tot p-aci? Tot singurică? 
E-ntuneric şi răcoare... Nu ţi-e frig şi nu ţi-e frică? 
SORINA 


M-ai speriat! 


VRĂJITOAREA 


Nu ştii că baba numai binele îţi vrea? 
Eu nu sunt ca celelalte... 


SORINA 


Ştiu, măicuţă, nu eşti rea! 


VRĂJITOAREA 
Cum de stai afară seara când încep să umble zmeii? 

SORINA 


Nu mi-e frică... 


VRĂJITOAREA 


Ba să-ţi fie! 


SORINA 


Nu fac nici un rău femeii 
Zburătorii, dimpotrivă... 


VRĂJITOAREA 


Fata mea, tu ai ce ai! 
Eşti cam tristă, spune-i babei... 


SORINA 


Ai avea vreun leac să-mi dai? 


VRĂJITOAREA 


Cine ştie... 


SORINA 


Spovedi-m-aş dumitale, babă bună, 
Dac-aş şti ce duhuri rele împotrivă-mi se răzbună... 
Ştiu că tare-s amărâtă... Ştiu că taica m-a certat 
Că i-am spus precum că mie nu mi-ar fi de măritat... 
Şi-apoi, babă, ţi-aş mai spune că mi-e dor, mi-e dor de 

ducă, 

Parc-aş vrea să vie vântul să mă ia şi să mă ducă... 
Ah, de ce n-avui norocul pe surori să le-nţeleg, 
Fără dor şi fără voie pe oricine să-mi aleg! 

VRĂJITOAREA 


Uite bobii, fata maichii. Hm! Cu dragoste s-arată!... 
Crai pribeag pe drum de seară... Are faţa-ndurerată... 
Gândul lui e dus aiurea... roibul lui e trist şi el, 
Vine... vine... drumul scade... roibul saltă uşurel... 
Spune bobul de la mijloc că drumeţul nu-i departe... 
Bucurie, întristare... O crăiasă vă desparte... 
Drumuri lungi, păţanii multe, crai pribeag, da mândru 
crai! 
Părul lui e numai aur...Poartă zale peste strai... 
SORINA 


E frumos? 


VRĂJITOAREA 
Ca răsăritul! Calea vieţii, împărţită. 


Gânduri multe... şi necazuri... are fruntea încreţită! 


SORINA 
E voinic? 
VRĂJITOAREA 


Cum nu e altul pe cuprinsul pământesc... 


SORINA 


E de neam? 


VRĂJITOAREA 


De neam, fireşte... E de neam împărătesc! 
Da mai spune că drumeţul n-o să şadă vreme lungă, 

Că-i grăbit din cale-afară... Nu ştiu, zău, pe cine-alungă. 
Şi mai spune că din leagăn ţi-a fost ţie hărăzit... 

Când ţi-o bate inimioara, ţi-a venit, ai auzit? 

Când le-o bate inimioara, fetele să nu se mire... 

Ăsta-i semn că de departe le-a sosit doritul mire. 
Urmăreşte-l pretutindeni... orişicând şi-n orice fel! 
Viaţa ta e-a lui de-acuma, eşti pierdută fără el! 
Urmăreşte-l pretutindeni... Fugi şi nimănui nu spune. 
Am să-ţi dau puteri de zână... peste fluturi eu te-oi pune; 
Peste flori şi peste fluturi, Zâna-florilor vei sta... 

Ce să faci aici, domniţă, când aiurea-i viaţa ta?! 


(Ies amândouă.) 


Cortina 


ACTUL II 


Acelaşi decor. Intră Făt-Frumos, care bate într-o tipsie 
de aramă. 


CRAINICUL 


Ce pofteşti, drumeţ de seară? 


FĂT-FRUMOS 


Să s-arate împăratul! 


CRAINICUL 


Nu se poate! Musafirii început-au cu uratul; 
Doamna plânge... Clipa-i mare... Toate inimile bat, 
Iar domniţa cea mai mică n-are vrere de bărbat! 

FĂT-FRUMOS 


Oameni buni, de jalea voastră mărturie pun că-mi pasă, 
Dar şi eu am o durere care sufletu-mi apasă. 

Aş dori măriei-sale supărarea să-mi vestesc. 

Rogu-te mergi şi vesteşte un drumeţ împărătesc. 


(Crainicul intră în palat, şi, peste o clipă, impăratul iese, fără 
coroană şi cam vesel.) 


ÎMPĂRATUL 


Ce pofteşti, drumeţ de seară? 


FĂT-FRUMOS 


Împărate, cer iertare 
C-am călcat fără de voie preacinstitele-ţi hotare, 
Să te-ntreb de ştii că-n ţară găzduieşti un hoţ de zmeu. 
Făt-Frumos îmi zice lumea... Sunt fecior de crai şi eu! 
ÎMPĂRATUL 


Nu-nţeleg...fecior de vodă? 


FĂT-FRUMOS 


Împărate luminate, 
Sunt şi eu fecior de vodă... 


ÎMPĂRATUL 


Două fete cununate, 
Dar a treia nu vrea încă bărbătească însoţire... 


FĂT-FRUMOS 
Luminate împărate, nu mi-e gândul de peţire! 

ÎMPĂRATUL 


A-ha-ha! Nu vrei nevastă?! Intră, craiule, poftim! 
Şi în cinstea celor două, două cupe să cinstim! 


FĂT-FRUMOS 


Sunt grăbit din cale-afară. Nu e careva să-mi spună 
Dacă Zmeul e p-aicea? 


ÎMPĂRATUL 
A venit şi el să-şi pună 
Faţa scumpă la vedere. Bietul Zmeu, s-a cam pripit! 
E p-aici... Da ce-i cu dânsul? 
FĂT-FRUMOS 


Zmeul ăsta mi-a răpit 
Pe Ileana Cosânzeana... 


ÎMPĂRATUL 


Pe Ileana? Ştiu povestea... 
Multă vreme! 


FĂT-FRUMOS 


Vreme multă... 


ÎMPĂRATUL 


Pretutindeni umblă vestea... 


FĂT-FRUMOS 


Ani întregi de când îi caut, ani întregi de când îi scap, 
De mă mir că nu-mi albeşte încă părul de pe cap. 

ÎMPĂRATUL 


Zmeul e p-aici, băiete. E ascuns prin vreo strâmtoare... 
Fii pe pace... ai să-l afli... am să-ţi dau şi ajutoare. 

Să mi-l cauţi şi, prinzându-l, precum prinde plasa peşti, 
Să mi-l strângi şi, de se poate, pe vecie să-l stârpeşti. 
Pân-atunci, ia stai o clipă... ia poftim o cupă plină... 
Hai noroc! 


FĂT-FRUMOS 
Trăiască mirii! Să le fie viaţa lină! 
Să trăieşti, mărite doamne! 
ÎMPĂRATUL 
Dragul tatii, să trăieşti, 
Şi mireasa dumitale până mâine s-o găseşti! 
FĂT-FRUMOS 


Mulţumesc! 


ÎMPĂRATUL 


Şi-acum, ia spune-mi cum ţi se trecură anii? 
Mă-nţelegi: la zi de nuntă, o poveste cu păţanii 
De iubit mă face tânăr — da de ce nu stai colea? — 
Ca pe vremea când în pieptu-mi dragostea se zvârcolea. 


FĂT-FRUMOS 


Logodiţi abia de-o lună aşteptam cu tot norodul 
Secerişul şi culesul, holdelor să ducem rodul, 
Ca să-ncep, în toată voia, ale nunţii pregătiri... 
Iată că de la o vreme fel de fel de prevestiri 

Începură să mă roadă şi din visuri să mă scoale; 

Imi spuneau supuşi de-ai ţării cum că umbre dau târcoale 

La ferestrele miresei... Nişte vraci spuneau şi ei 

Cum că ţara-i năpădită de balauri şi de zmei. 
ÎMPĂRATUL 

E-he-he! O iei din capăt... 


FĂT-FRUMOS 


D-apoi cum s-o iau? Din coadă? 


ÎMPĂRATUL 


Ba din capăt... Eu mă bucur! 


FĂT-FRUMOS 


Trimisesem de iscoadă 
Cititori în stele, crainici, învăţaţi şi vraci, plăieşi; 
Dar, cu toate-acestea, Zmeul... 


ÎMPĂRATUL 


Ţi-a furat-o! 


FĂT-FRUMOS 


Cum spuseşi!... 
Am plecat, nebun, să-i caut peste mări, peste hotare, 
Şi cu cât fugeam mai iute, şi cu cât fugeam mai tare, 
Cu atât creştea în pieptu-mi dorul ei ucigător. 
Mă-ntreceam cu vântu-n cale; m-avântam, nepăsător, 
Străbătând într-o suflare ţară lungă, mare, lată, 
De-am răzbit din crucea lumii până-n lumea neumblată, 


35 


Şi de-acolo, fără preget, până-n celălalt tărâm... 

Parcă văd cum fuge roibul... Parcă simt cum coborâm, 

Ca-ntr-un vis, prăpăstii negre, cum urcăm pe munţi 
cu soare, 

Cum răzbim prin codri falnici şi prin volburi de ninsoare. 

Parc-aud, în urma noastră, toate fiarele urlând... 

Îmi plutea mereu-nainte chipul ei frumos şi blând... 

Chipul ei plutea în zare, pe cărări neispitite, 

Ca o flacără ce duce la comori nepreţuite, 

Luminând întrega lume ca o rază, ca o stea 

Ce creştea mereu în zare cu cât drumul descreştea... 

Chipul ei seca deodată ale apelor şiroaie 

Şi făcea din văi livadă şi din munte muşuroaie... 

Chipul ei din calea noastră orice piedică gonea 

Şi făcea din mine pană şi din roibu-mi rândunea! 


ÎMPĂRATUL 


Te-ntreba, fireşte, lumea, te-ntreba în gura mare: 
Da de unde vii, drumeţe; da-ncotro te duci, drumare? 


FĂT-FRUMOS 


Mă-ntreba, iar eu la rându-mi întrebam mereu de ea; 
Dar din nouăzeci şi nouă numai unul de-o ştia! 


ÎMPĂRATUL 
Şi-ai găsit-o? 
FĂT-FRUMOS 


Da de unde?! 


ÎMPĂRATUL 
Nici pe Zmeu? 

FĂT-FRUMOS 
Pe el, fireşte... 


ÎMPĂRATUL 


Hâm!... Povestea se scurtează! 


FĂT-FRUMOS 


Ba de loc, de-acuma creşte! 


ÎMPĂRATUL 


Hei! “Înşir-te, mărgărite” — cum spunea câte-un bunic. 


FĂT-FRUMOS 


Cum îl văd, mă-ndrept în şale. Dar şi Zmeul e voinic. 
E cumplit! azvârle flăcări, are gheare lungi, tăioase; 
De-ţi înfige mâna-n carne, te răzbeşte pân? la oase! 


ÎMPĂRATUL 
Brrr! Mi-e groază! Hai în casă... Simt că m-a luat cu frig, 
Hai să-i spui Împărătesei... 


(Se scoală şi intră în palat.) 


FĂT-FRUMOS 
(urmându-l) 
Cum îl văd, încep să-i strig: 
Stăi pe loc! Dă-mi pe Ileana... Zmeul răspundea-ntr-o 
doară. 
Ne luptăm... îl bat... îmi scapă... 
(Fata cea mică a împăratului, care a ascultat, din umbră, iese şi 
azvârle mărul lui Făt-Frumos. Acesta întoarce capul, se uită nepăsă- 

tor la mărul care se rostogoleşte pe trepte, se uită apoi la Sorina, 
dă din umeri şi intră în palat.) 


SORINA 


Te-am zvârlit întâia oară, 
Măr de aur... măr de aur... rod al viselor dintţâi... 
Cine-o străjui de-acuma al fecioarei căpătâi? 
“Şi precum goneşti feciorii ce-au venit să mi te ia, 
Tot aşa să te gonească cel dintţâi ce ţi-o plăcea! “ 
Cel dintâi întoarce ochii... Prea curând, o, prea curând 
S-a-mplinit blestemul tatii... Mă simt toată tremurând, 
Pradă dorului ce-n suflet şi-a pornit cumplit vâltoarea. 
“Cel dintâi să te gonească.” Dar ce-mi spuse vrăjitoarea? 
“Urmăreşte-l pretutindeni, orişicând şi-n orice fel, 
Viaţa ta e-a lui de-acuma; eşti pierdută fără el! “ 
Două groaznice blesteme... Ce să fac de-acuma oare? 
Cui să spun ce port în suflet, ce m-apasă, ce mă doare? 


ZMEUL 
(intră din stânga ) 
Nu mai plânge! Lasă! 
SORINA 
(speriată ) 


Doamne!... 


ZMEUL 


Bună seara! 
SORINA 
Cine eşti? 

ZMEUL 


Zmeul-zmeilor îmi zice... 


SORINA 


Ai venit să mă răpeşti? 
Hai, răpeşte-mă, sânt gata! 


ZMEUL 


E grăbită turturica! 


SORINA 


Ia-mă... du-mă în pădure... 


ZMEUL 


Nu prea ştie ce e frica! 


SORINA 


Ce te uiţi, ce stai pe gânduri? 


ZMEUL 
Uite, vezi... m-am zăpăcit. 
Prea mi-o spui pe şleau, domniţă: “ia-mă, hai”! 
SORINA 


Ce om sucit! 


ZMEUL 


Dumneata eşti — cum ţi-aş spune — cea dintâi ce nu 
se teme. 

Alţii m-ar primi cu pietre şi cu groaznice blesteme! 
Da de ce te uiţi la mine? 
SORINA 
Zmeul? Zmeul, dumneata? 
Zmeul-zmeilor, cumplitul care lumea-nspăimânta 
Doar cu numele? 


ZMEUL 


Domniţă, eu sunt Zmeul din poveste... 


SORINA 
Cel cu aripi şi cu gheare, cu o sută de neveste, 
Cel ce-n treacăt arde toate din hotar până-n hotar? 
Unde-s capetele-ţi multe? 


ZMEUL 


Le-a tăiat un bucătar... 
Ştii...povestea cu ţiganul... 


SORINA 


Unde-s ghearele vestite? 


ZMEUL 


Gheare n-am... cum n-am nici vreme să port unghiile 

gătite. 
Făt-Frumos, el are vreme... Nu-i degeaba Făt-Frumos! 
Nu-l împiedică nici goana, zborul roibului spumos! 

SORINA 


Te credeam din povestire urâţenie ciudată. 
Lumea te făcea balaur... 


ZMEUL 


Lumea m-a văzut vreodată? 


SORINA 


Cum putea să povestească fără ca să ştie ce-i? 


ZMEUL 


A făcut cu mine lumea după vechiul obicei: 

Neputând să mă ajungă, neputând să mă-nţeleagă, 

Mă cârteşte fără milă şi de chipul meu se leagă... 

Ce-o să zică oare lumea că n-ai vrut să te cununi? 
SORINA 


Lasă ce-o să zică lumea... Făt-Frumos spunea minuni 
Despre tine. Tot pământul l-ai umplut de spaimă... Cine 
Nu te vede noaptea: umbră, flăcăruie, mărăcine!?... 


ZMEUL 

„.. Mogâldeaţă, şarpe negru, ocolit de mari şi mici. 
SORINA 

Dar păţaniile tale? 


ZMEUL 
Le-a scornit vreun moş-glumici! 

SORINA 


Dar Ileana? 


ZMEUL 


_ Am furat-o fiindcă vream să-mi fie rudă 
Împărații toţi din lume! Numai astfel, fără trudă, 
Mi-aş putea ajunge ţinta. 


SORINA 


Ai vreo ţintă pe pământ? 


ZMEUL 


Vreau să-mi fac o-mpărăţie! Zi şi noapte mă frământ, 
Alergând pe arşiţi roşii ori pe volbură de lună, 

Fericit să-mi fac culcuşul în vreo rece văgăună 

Şi să-mi plec pe-un colţ de piatră capul greu, întunecat... 
M-am luptat ades, domniţă, nedormit şi nemâncat... 
Aşteptând să-ntind ospeţe în palate aurite, 

Dorm în scorburi, în tufişe, în biserici năruite. 
Şi-alungat de toţi vrăjmaşii m-am făcut mai rău ca ei! 


SORINA 


Bietul Zmeu! 


ZMEUL 


Ţi-e milă, spune? Simţi că plângi fără să vrei!... 
“ Bietul Zmeu!” — Acum!... Dar mâine: mila ta o să mai 
ţie? 
Ai şi tu în vine sânge care cere-mpărăţie... 
De-ar veni acuma vrunul din feciorii de-mpărat, 
M-ai goni... ţi-ar fi ruşine... 

SORINA 
Nu e, nu-i adevărat! 
Ai să vezi... 
ZMEUL 


Mai vii cu mine? 


SORINA 
În palate năruite 
Şi prin scorburi? 
ZMEUL 
Vai, domniţă! N-am palate dăruite 
De-mpăraţi... Eu n-am cunună... Viaţa mea-i aşa de grea! 
SORINA 
Te-nţeleg! 


ZMEUL 


Domniţă dragă, mă-nţelegi şi nu prea-prea. 
Făt-Frumos ţi-ar spune lucruri mai frumoase, mai uşoare, 
Vorba lui ar fi mai dulce, el ar şti să te-nfăşoare 
Într-o vrajă de visare, într-un cânt adormitor! 
Mult mai tare-i sună glasul într-un suflet visător! 
(Din palat se aud zvonuri de plecare.) 


Nu e glasul lui? Ascultă! 


SORINA 
El e! 
43 


ZMEUL 
(ascultând ) 


Vorbe îndrăzneţe? 
A-ha-ha! Aşteaptă numai... 
SORINA 


Ce-ai să faci? 


ZMEUL 


Să-i dau bineţe! 
Zmeul-zmeilor mă cheamă şi-ai să vezi de ştiu lupta. 
(Iese.) 


ÎMPĂRATUL 


(intră împreună cu Făt-Frumos ) 


Cale bună, dragul tatii! 


FĂT-FRUMOS 


Mulţumesc, măria-ta! 
Mulţumesc de vorbă bună, mulţumesc de găzduire... 
Am să plec în lume iarăşi... să răstorn întreaga fire... 
Ca să dau de Zmeu sunt cala toată lumea s-o străbat! 
Am să merg şi-acolo unde munţii-n capete se bat.. 


ZMEUL 
Uite Zmeul... Ce-ai cu dânsul? Te scutesc de căutare. 
Ce pofteşti? 
ÎMPĂRATUL 
Să pleci de-aicea! 

ZMEUL 


Împărate, cer iertate! 
Hei, voinice... uite Zmeul... Ce-i porunca? Ce-ai să-mi 
zici? 


FĂT-FRUMOS 


Nu aici, tâlhar nemernic. Hai afară! 


ZMEUL 


Nu! Aici! 
Vreau să-ţi scot puţin din mână a minciunilor brățară! 
Vreau s-audă toată lumea, dragul meu Vântură-Ţară, 
Cum că eşti încurcă-lume, mincinos, lăudăros... 
Mai întâi, de-atâta vreme, nici o haină nu ţi-ai ros. 
Eşti gătât întotdeauna... Cum aşa? Dar nu te doare 
Pe găteli să-ţi treacă vremea? Barba ta nu creşte oare? 
Când îţi pui în păr miresme? Şi-apoi alta, de pofteşti, 
Spune tuturor în faţă: cum te cheamă? Cine eşti? 
În poveşti îţi spune lumea într-un fel...De trece anu 
Când eşti Prâslea, când Pepelea, când voinicul Greuceanu! 
Calul tău, ca şi mustaţa, când e negru, când bălai. 
Pe când eu, sărac de mine, peste tot unde umblai, 
Rând pe rând am fost balaur, omorât cu buzduganul, 
Mi-a tăiat într-o poveste şapte capete ţiganul, 
M-aţi făcut arap, ghionoaie, Strâmbă-Lemne, şi socot 
Că p-aiurea mi se zice Statu-Palmă-Barbă-Cot... 
Făt-Frumos! Frumos răsună! Numai numele ajunge 
Ca să simţi pe cerul gurii strop de miere cum te unge... 
Cum să nu te-aştepte seara toate fetele-n pridvor? 
Toate fetele, voinice, te visează şi te vor... 


FĂT-FRUMOS 
Ori îmi dai pe Cosânzeana, ori ţi-oi rupe junghetura! 
45 


ZMEUL 


Toate-s bune... Tu, voinicul, iară eu, lepădătura, 
Care trece prin văzduhuri sforăind ca un buhai... 
M-ai învins mereu; dar unde, unde ţi-e Ileana, hai? 
Eu sunt scorpia, ghionoaia, huhurezul, sperietoarea, 
Liliacul, cucuveaua... iară tu, privighetoarea! 

Ce-ai făcut să fii atâta? 


FĂT-FRUMOS 


Am ieşit învingător! 


ZMEUL 


Ai ieşit, dar nu prin tine; ţi-au stat toate-ntr-ajutor! 
Lighioanele din codri, din văzduhuri şi din apă 

Vin la tine totdeauna de te-ajută şi te scapă; 

Împărţind surâsuri calde, nu-ţi treci vremea în zadar; 
Unui om îi spui povestea, altuia îi dai un dar, 

Eşti frumos, eşti blând la vorbă şi pe nimenea nu sperii. 
Munţii tu îi faci din piepteni, iar pădurile din perii. 
Foloseşti întotdeauna câte-un tainic talisman 

Ce te-ajută la nevoie şi te scapă de duşman... 

Pe când eu, ascuns ca urşii, singur, singur totdeauna, 
Strecurându-mă pe drumuri unde nu răsare luna, 
Ocolind de-aud vreun zgomot ori de văd lucind ceva, 
Fug de oameni şi de fiare în vreo vale, undeva. 

Eu sunt cel ce arde sate când s-aprinde-un stog de paie... 
Mâna mea vă pare gheară, iar suflarea mea — văpaie... 
Nimeni nu-mi ajută mie fiindcă n-am surâsul blând, 
Fiindcă nu mă ştie nimeni după dragoste umblând, 
Fiindcă rostul vieţii mele nu e-n patima lumească, 
Fiindcă glasu-mi şi privirea nu se-ndeamnă să glumească, 
Fiindcă păsurile mele nu le povestesc plângând, 

Fiindcă alte năzuinţe port în inimă şi gând. 
Făt-Frumos, acuma spune-mi, ce-ţi luceşte-n zare ţie? 
O femeie? 


FĂT-FRUMOS 


Da. Dar ţie? 


ZMEUL 


Eu visez o-mpărăţie. 
Eu visez domnia lumii... Făt-Frumos ce face oare? 
Îşi alintă, îşi oglindă frumuseţea în izvoare. 
Ca s-ajung, suceam în dreapta paloşul. Tu ce făceai? 
Liniştit, în largul lumii, capul fetelor suceai! 
Răsfăţat de toţi în cale, zâne, oameni, soli cereşti, 
Te tot lauzi cu iubirea şi de ură te fereşti. 


FĂT-FRUMOS 


Da, iubirea — iată visul... lată marea mea comoară... 
Ea-mi aprinde-n zare flăcări, mă învie, mă omoară... 
Pentru ea străbat pământul şi mă lupt înverşunat; 
Drumul vieţii, pe furtună, numai ea mi-a luminat. 
Dragostea miresei mele, dragostea de om, de viaţă 
Îmi călăuzeşte paşii spre dorita dimineaţă. 

Dragă mi-e lumina zilei, floarea, stelele şi vântul — 
Tot ce e Frumos în lume, înălţarea şi avântul, 
Frământându-le în suflet eu mă simt întraripat; 
Chipul drag al drajei mele toate le-a întruchipat. 

Pe câmpia-nzâpezită când e noaptea viorie, 
Parc-aştept să-i văd culcată umbra lungă, albăstrie, 
Glasul ei îmi cântă doine în suspinul unui val, 
Glasul ei îmi spune basme într-o doină de caval... 

Văd obrazul cum îi râde într-un soare ce răsare, 

O ghicesc cum trece leneş în frunzişul ce tresare, 

Iară cântul ciocârliei, aninat deasupra mea, 

E chemarea depărtată care-mi vine de la ea... 
ZMEUL 


E frumos , dar îndoielnic... Dragul meu, cu ce te-alegi? 


FĂT-FRUMOS 


Visul meu tu niciodată n-ai putea să-l înţelegi! 


ZMEUL 
Visul tău e Cosânzeana... Asta-i veşnica ispită! 
Nu-i păcat de-atâta cale şi de viaţă risipită? 
FĂT-FRUMOS 
Am s-o iau... de-aş şti că veşnic am s-alerg pe urma ta, 
Dac-aş şti că toată viaţa pentru dânsa voi lupta! 
ZMEUL 


Eu ţi-aş da-o pe Ileana de mi-ai cere-o cu blăndeţe... 

Dar mi-o ceri întotdeauna tot cu vorbe îndrăzneţe... 

Îmi azvârli mereu în faţă fel de fel de-ameninţări. 

Iacă, vezi... de asta umbli peste mări şi peste ţări. 

De mi-ai cere-o cu blândeţe, aş lăsa-o din robie... 
FĂT-FRUMOS 


Nu cerşesc la nimeni milă! 


ZMEUL 
Dar primeşti când ţi se-mbie! 

FĂT-FRUMOS 
Minţi, tâlhare, minţi! 
ZMEUL 
(aratându-i paloşul ) 
Ia, uite! 
FĂT-FRUMOS 


Nu mă tem! 


ZMEUL 


Te arunc în cer! 


FĂT-FRUMOS 
Să te văd! Sunt gata... Haide! Asta-i mila ce ţi-o cer. 
Milă, eu? 


ZMEUL 
Fireşte! 


FĂT-FRUMOS 


Milă... Mărturie! 
ZMEUL 
Ţi-oi aduce! 


FĂT-FRUMOS 
Scoate paloşul, tâlhare! 

ZMEUL 


Scoate paloşul, haiduce! 


(Amândoi îşi scot paloşele şi le sucesc deasupra capetelor, 
gata de luptă.) 


ÎMPĂRATUL 
E-he-he! Aşa? Deodată? Înainte de-a lupta, 
Spune-mi, Zmeule, şi mie, care-i visul, ţara ta? 
ZMEUL 


Nu sunt eu stăpânitorul părăsitelor palate, 

Al pădurilor deşarte, al puhoaielor umflate? 

Serpii, vulturii şi corbii, nu sunt toţi supuşii mei? 
Văgăunile nu-s pline de balauri şi de zmei? 

Ţara mea e ţara spaimei, iar puterea mea e mare. 
Toate duhurile-ascultă, tremurând, a mea chemare! 
N-am caleaşcă daurită, dar când trec în rotogoale 
Peste stâncile trăsnite, peste câmpurile goale, 
Drumul meu nu pare falnic ca un drum împărătesc? 


FĂT-FRUMOS 
Ţi-l gătesc eu drumul ăsta, n-avea grijă, ţi-l gătesc! 
ZMEUL 


Nu cumva ţi-e iar de luptă? 


FĂT-FRUMOS 
Şi ce-ar fi? 

ZMEUL 
Păi, de, băiete, 
Haide-aicea... dă-te-ncoace... să ne batem pe-ndelete! 
FĂT-FRUMOS 


Nu mă mişc. Eşti gata? 


ZMEUL 
Gata! 

(Începe lupta.) 

SORINA 

Împărate, nu-i lăsa! 
Nu-i lăsa, mărite doamne! 
CRAINICUL 
(intră speriat din stânga ) 


Unde e măria-sa? 


ÎMPĂRATUL 


Ce-i acolo? Cine strigă? 


CRAINICUL 
Preaslăvite împărate, 
Incepură zile grele pentru ţară să s-arate! 
ÎMPĂRATUL 
Vreo primejdie? 

CRAINICUL 


Grozavă! Fel de fel de soli vestec 

Că voinicii cari trecură în alaiu-mpărătesc, 
Mâniaţi că fata voastră îi goneşte, s-adunară 
Şi-au pornit încoa” furtună! Caii varsă foc pe nară, 
Scurmă ţărna şi nechează... ard cetăţi în calea lor... 
Zarea toată e lumină... 

ÎMPĂRATUL 

Dat-au foc cetăților? 

Ah, domniţă, multă grigă mi-ai adus la bătrâneţe! 

CRAINICUL 
Oşti venite mai în urmă, tot mai mari, mai îndrăzneţe, 
Au cuprins păduri, oraşe, largul ţării bărăgan... 

ÎMPĂRATUL 


Cine merge-n fruntea oastei? 


CRAINICUL 


Voievodul Buzdugan! 
Banul Pungă dă merinde, Banul Scamă ajutoare, 
Pe când toată oastea noastră şade, vai, neştiutoare... 
ÎMPĂRATUL 


Ah, mişeii! Despre asta nu mi-au spus nici un cuvânt! 


CRAINICUL 


Banul Inimă-de-Aur, poreclit Fluieră-Vânt, 
A-ncercat să-i domolească... 

ZMEUL 
(oprindu-se din luptă ) 


Gineri paşnici nimerit-a 
Să-ţi alegi, mărite doamne! ? 
ÎMPĂRATUL 


Nu mai ştiu... îmi pierd sărita. 
Ce să fac? Trăiam în pace. Nici prin vise nu visam 
C-or să vină împotrivă-mi cete multe, tam-nesam! 
ZMEUL 


Sunt frumoase ele, doamne, visurile de-mpăcare: 

Voie-Bună, Ţară-Bună, gineri buni sunt fiecare, 

Nu zic ba, dar vezi, nici unul n-are braţul ştii... colea, 

Când o fi vreo-ncurcătură să te scape de belea! 
ÎMPĂRATUL 

Hei, de-ar vrea şi cea mai mică, de-ar gândi, de-ar înţelege, 

Ce mândreţe de logodnic printre feţi i-aş mai alege! 
FĂT-FRUMOS 


Doamne, înaintea oastei bucuros eu duce-m-aş... 


ZMEUL 


De rămâne el aicea, eu voi trece la vrăjmaş! 


ÎMPĂRATUL 
Crai măreţi, vedeţi prea bine că mi-e ţara-n grea nevoie; 
Rogu-vă, plecaţi aiurea şi certaţi-vă în voie; 
Voi cu păsurile voastre, iară eu cu grija mea. 


(Îi impinge binişor spre stânga şi iese după ei. Intră Împărăteasa şi 
Milena.) 

ÎMPĂRĂTEASA 


(către Sorina ) 


Pentru tine toate astea...Împăratul se temea 
Dinainte c-or să vină voievozii cu mânie! 


MILENA 


I-ai gonit pe toţi, şi uite!... 


ÎMPĂRĂTEASA 


Fata mea, o cununie 
Ne-ar scăpa de orice grijă. Fata mea, cum poţi răbda!? 
Țara piere pentru tine... Mai e vreme... Spune: da! 
Ai văzut cam cine-i Zmeul, Făt-Frumos cam cine este. 
Tot aşa sunt, fata mamei, toţi voinicii din poveste. 
Nu-l iubeam nici eu pe vodă înainte de-a-i vorbi, 
Dar apoi ne cununarăm şi-nceput-am a-l iubi. 


MILENA 


Sora mea, ascultă sfatul, sfatul mamei, pe-al surorii! 
Chiar de nu ţi-o place soţul, prinde-te-n vârtejul horii! 
Trece ziua, trece noaptea, lunile se duc pe rând, 

Trece ura, nepăsarea, îndoiala... şi-n curând 

Te trezeşti că-i drag voinicul... îl iubeşti, îl înţelegi; 
Dacă vezi că nu se poate, cununia o dezlegi; 

Că de nu ţi-o place soţul, nimenea nu te omoară 
Dacă-l laşi... 


ÎMPĂRĂTEASA 
Primeşte, mamă, spune: da! Da? 


MILENA 
Surioară!... 

SORINA 
Fie, mamă! 
ÎMPĂRĂTEASA 
(către împărat, care se reîntoarce ) 


Împărate, fata noastră s-a-nvoit! 


ÎMPĂRATUL 


S-a-nvoit s-aleagă soţul? Să trăieşti, copil iubit! 
Fuga, Crainice, şi spune voievozilor să vie. 
Spune-le să curme lupta! Puică, inima-mi învie! 
Să trăieşti, fetiţa tatii! Hei, aduceţi lăutari! 

Să se scoale altă ceată de chelari şi bucătari. 
Rânduiţi c-o să petrecem nouă zile înşirate... 

Să petreacă toţi în ţară... 


CRAINICUL 
Preaslăvite împărate, 
Au venit şi voievozii! 
ÎMPĂRATUL 
Au venit? Aşa curând? 
Bravo, Crainice! Vesteşte-i... Să poftească iar la rând! 
CRAINICUL 
Craiul stelelor, Murgilă! Craiul soarelui, Zorilă! 
SORINA 
(oprind pe crainic ) 


Ce să vină iar Murgilă şi cu oaspele Gerilă?! 
Şirul crailor din lume ar mai ţine înc-un an. 

Buzdugan e-n fruntea oastei, îl aleg pe Buzdugan! 


(Îi aruncă mărul de aur. În strigătele curtenilor şi-n sunetul 

muzicii, cei doi tineri îngenunchează în faţa împăratului, care le 

pune inelele în degete, apoi pornesc cu toţii să intre în palat. Sce- 

na s-a golit. S-a lăsat întuneric. Intră Vrăjitoarea care s-apropie 
tiptil, face semne fetelor care o-nconjoară. ) 


VRĂJITOAREA 


Risipiţi-vă şi spuneţi tuturor să se gătească 
Să vrăjim, să facem zână o mireasă-mpărătească! 
Împletiţi-i o cunună din boboci de trandafir, 
Căutaţi un fir de aur, răsuciţi-l şi, pe fir, 
Toate ielele surate, din vecini, din depărtare 
Să-i aducă, să-i înşire boabe de mărgăritare... 
Aduceţi-mi şi toiagul descântat de şapte ori 
Ca să-i întărim domnia peste fluturi, peste flori... 
(Ies slujitoarele. ) 
Unde eşti, Sorino? Vino! Pleacă din robia ta! 
În culcuşul de mireasă nu mai ai ce căuta! 
În palat e zarvă mare. Nimeni nu te mai pândeşte. 
Vino! 
( În sine. ) 
A lăsat ospăţul... S-a oprit! Se răzgândeşte? 
Nu te răzgândi, Sorino! Să nu simtă c-ai plecat; 
Nu te teme! Păzitorii porţilor i-am fermecat. 
Hai... tiptil, pe lângă ziduri... una... două... şapte trepte, 
Încă una! Licuricii înspre noi or să te-ndrepte... 
Gândul meu te poartă-n leagăn ca floarea un fluturel. 
(Intră Sorina, care se uită-n urma ei, cu teamă. Vrăjitoarea se 


încovoaie şi vorbeşte iar cu glas pițigăiat de babă ) 

VRĂJITOAREA 


Vino-ncoace, fata maichii! S-o asculţi mereu pe ea! 

Vraja le dezleagă toate... numai binele îţi vrea... 

Te voi face zână, maică! Numai tu vei fi stăpână 

Pe norocul tău, pe viaţă, pe voiniţa ta — şi până 

Vom începe vraja uită pământescul tău avânt. 

Vraja-ncepe! Taci, ia seama! Să nu spui nici un cuvânt! 

(În jurul Sorinei începe dansul ielelor, care o-mpodobesc cu man- 

tie înflorată, îi pun pe cap coroană de flori şi-n mână toiagul de 

zână. Apoi, în frunte cu Sorina, pe care o ţine de mână Vrasa, ies 

toate. Din palat s-aude vuiet. Prin fund, trec alergând slujitori cu 

facle. Se risipesc în căutarea Sorinei. Intră Buzdugan, Voie-Bună 

şi Țară-Bună. În mijlocul strigătelor care se pierd în grădinile 
palatului, trece Crainicul.) 


CRAINICUL 


Hei, domniţă! Hei, domniţă! Vino, rogu-te,-n palat! 


(Crainicul iese, repetându-şi chemările care se pierd în depărtare, 
amestecate cu strigătele celorlalţi şi cu sunetele de corn şi de trâm- 
biţă.) 


VOIE-BUNĂ 
Hei, Sorino! 
ȚARĂ-BUNĂ 
Hei,Sorino! 
BUZDUGAN 
Doamne, ce s-o fi-ntâmplat? 


(Zgomotele descresc, se sting.) 


Sta cu mine... întristată şi voioasă, rând pe rând... 
O văzui pălind, deodată... se ridică, tremurând. 

Şi cu ochii duşi departe... parcă o chema o vrajă... 
Pas cu pas ieşi din casă... “Unde?” întrebai o strajă. 
“In grădină!” îmi răspunse. 


VOIE-BUNĂ 


Da, dar în grădină nu-i... 


TARĂ-BUNĂ 


Încotro va fi luat-o? 


BUZDUGAN 


Să nu spuie nimănui! 


(Se iveşte Vrăjitoarea.) 


VRĂJITOAREA 


Faceţi milă şi pomană! 


VOIE-BUNĂ 


Nu ne arde! 


TARĂ-BUNĂ 


Haide, pleacă! 


VRĂJITOAREA 


Poate să v-ajute baba la necaz! Mai staţi oleacă! 


BUZDUGAN 
Nu văzuşi, cumva, bătrâno, pe mireasa mea? 

VRĂJITOAREA 
Fireşte! 
O văzui!... Vă las cu bine... 
BUZDUGAN 
Stai, bătrâno, te opreşte! 
Spune-mi, unde e Sorina? 
VRĂJITOAREA 
O văzui printre copaci... 
Se ducea...Mă duc! Am treabă! 
VOIE-BUNĂ 
(lui Buzdugan ) 


Da-i o pungă, s-o împaci!... 


BUZDUGAN 
Ţine, babo! Spune! Unde? 


VRĂJITOAREA 
Eu v-aş duce, dragii mei... 
Dar mi-e greu! Hai, ia-mă-n cârcă şi te duc pe urma ei. 
VOIE-BUNĂ 
(lui Buzdugan ) 
Ia-o-n cârcă, Buzdugane! 


(S-aud departe chemările, cornii, trâmbiţele.) 

VRĂJITOAREA 


Dumneavoastră, dragi voinici, 
Unul o luaţi pe-aicea, iară celălalt pe aici... 
Căutaţi-o!...Toată noaptea! 
VOIE-BUNĂ 


Toată noaptea! pân-la zio! 


BUZDUGAN şi ŢARĂ-BUNĂ 


Te urmăm şi nu ne-ntoarcem până când n-o vom găsi-o! 


(Vrăjitoarea sare în cârca lui Buzdugan; împreună cu 

Voie-Bună şi Țară-Bună ies prin trei părți, dar nici unul 

în direcţia pe care a luat-o Sorina. Muzicile, chemările 
cresc din nou, tot mai puternice.) 


Cortina 


ACTUL III 


In inima unei păduri. Furtună. Intră Buzdugan cu 
Vrăjitoarea în cârcă. 
BUZDUGAN 
Proastă vreme ne ajunse! Ia stai colea, olecuţă... 
Nu mai pot! Eşti grea, bunico! 
VRĂJITOAREA 


Bătrâneţele, măicuţă! 
Aoleu! Valeu de mine!... 

BUZDUGAN 


Iată-ne acum şi-aci... 
Visul nostru, mătuşico, precum vezi, se nimici; 
N-am putut găsi mireasa! 


VRĂJITOAREA 


O văzui acum şi p-asta: 
Buzdugan lăsându-şi oastea ca să-şi caute nevasta! 


BUZDUGAN 


Mi-a fugit în noaptea nunţii şi eu tot n-am înţeles: 

De-i păream urât, prea mare — de ce dracu m-a ales? 
N-am găsit-o-n toată lumea! Mulţumesc de bunătate. 
M-ai purtat pe-ntreg pământul patru ani şi jumătate 
Şi-am venit din nou la locul d-unde-am fost atunci plecat! 
N-am noroc şi pace bună! De! M-o paşte vreun păcat! 
Doamne! Doamne! Ce ursită împotrivă-mi se răzbună? 


VRĂJITOAREA 


Tu ca tu... Dar ce-s de vină Voie-Bună... Ţară-Bună? 
Au plecat şi ei, săracii, ca să-ţi vie-ntr-ajutor, 

Şi de-atât amar de vreme bat pământul arzător... 
Şi-au lăsat în ziua nunţii minunatele neveste 

Ca să-ţi afle pe Sorina! 


BUZDUGAN 


Mi-or aduce ei vreo veste?! 
Iată locul revederii. Vor veni? 


VRĂJITOAREA 
Fireşte, vin! 

BUZDUGAN 


Cum le-aş mulţumi? Nespuse laude li se cuvin! 
Cum să-ţi mulţumesc şi ţie, babă bună? Pentru mine 
Ţi-ai lăsat şi tu odihna şi-ai plecat în ţări străine 
Să mă duci după Sorina şi cu sfatul să m-ajuţi... 
Vai! Zadarnică ne fuse toată truda. Ani pierduţi... 
Ani pierduţi... pierdută viaţă! 

(În lumina unui fulger se ivesc Tară-Bună şi Voie-Bună.) 


TARĂ-BUNĂ 


Parcă-i dânsul! 


VOIE-BUNĂ 
El e, frate! 
ŢARĂ-BUNĂ 
Buzdugane! 


BUZDUGAN 
Cine strigă? 
VOIE-BUNĂ 
D-apoi noi suntem, cumnate! 
BUZDUGAN 
Voie-Bună! Ţară-Bună! Dincotro? 
VOIE-BUNĂ 
Din miazăzi! 

TARĂ-BUNĂ 


Eu mă-ntore din miazănoapte! 


BUZDUGAN 


Şi nimic nu s-auzi? 


ŢARĂ-BUNĂ 
Vai, nimic! Umblai pământul, am chemat, am căutat-o, 
Da-n zadar, că n-am găsit-o... 

BUZDUGAN 


Vai, ursito! Blestemato! 


VOIE-BUNĂ 


S-o fi dus în ţara mândră a lui Roşu-împărat! 


BUZDUGAN 


Sau ca pasărea măiastră, printre stele a zburat! 


TARĂ-BUNĂ 


Eu am fost spre soare-apune şi-am văzut pe înserate 
Toate stelele din lume, sus, pe boltă înşirate... 

Dar oricât de multe stele în văzduh s-au înşirat, 
N-am găsit pe fata mică a lui Albu-împărat! 


VOIE-BUNĂ 


Eu am fost taman în ţara unde soarele răsare 
Şi-am văzut, pălind spre ziuă, toate stelele din zare. 
Craiul soarelui, Zorilă, pretutindeni m-a purtat; 

Toate razele din slavă rând pe rând le-am cercetat. 
Am văzut comoara nopţii înstelând nemărginirea, 
Dar pe sora noastră mică n-am găsit-o nicăirea! 


BUZDUGAN 


Şi nici eu, copii! Zadarnic m-a tot dus săraca babă, 
Toate lacurile moarte le-am trecut cu dor şi grabă, 
Drumuri arse de lumină ocolind pământul tot, 
Futunoase râuri late sprinten le-am sărit înot. 

M-a purtat prin codri negri, printre duhuri fără trup, 
Printre munţii de pucioasă care scuipă şi se rup, 
Aruncându-şi bolovanii în văzduh de fum şi pară; 
Printre pomi cu crengi de suliţi, care-adânc mă înţepară, 
Mi-am lăsat fâşii de carne; tot pământul se uimea, 

Dar nici urmă de Sorina — dragostea şi ura mea! 


VRĂJITOAREA 


Hi! Hi! Hi! Sărac de tine! Aoleu! Săraci de voi! 
Sunteţi proşti... Şi niciodată nu scap proştii de nevoi! 


VOIE-BUNĂ 


Ce? Îţi râzi de noi acuma? Gluma ta e cam ciudată! 


TARĂ-BUNĂ 


Noi ne plângem de necazuri şi tu râzi? Mai râzi o dată! 
VRĂJITOAREA 
Hi! Hi! Hi! 
64 


VOIE-BUNĂ 


Măi Buzdugane! Ce-i cu baba asta, hai? 
E-o bătrână credincioasă, ori vreo viperă? Încai 
S-o cunoaştem!... Spune, babă! 


TARĂ-BUNĂ 


De ce râzi de noi? Răspunde! 
Tu ne-ai spus unde să mergem şi tot tu ne-ai spus pe unde 
Să nu mergem! 


BUZDUGAN 


Totdeauna ascultam de vorba ta, 
Te-am urmat supus, orbeşte, unde-ai vrut a mă purta! 


VOIE-BUNĂ 


Măi prieteni, măi prieteni! treaba asta nu-i curată! 
Dacă baba asta, care bun tovarăş ni s-arată, 
E-nvoită cu Sorina? Dacă minte ne-ncetat? 

Dacă altul este drumul şi noi nu l-am cercetat?! 


TARĂ-BUNĂ 


Se prea poate. Adevărul greu mai e să-l ocoliţi: 
Ne-a legat la gard, bătrâna! Rău mai furăm păcăliţi! 


BUZDUGAN 


Da, da, da! Mi-aduc aminte: când luam şi eu vreo cale 
Mai senină, prin poiene, ori păduri de portocale, 

Ori prin câmpuri înflorite, mă-ntorcea mereu din drum, 
Împigându-mă întruna tot prin zări de foc şi scrum... 
“Nu-i acolo! Nu-i acolo!” îmi striga cu-nverşunare. 

TARĂ-BUNĂ 


Mie nu mi-a spus: “Să umbli doar pe drumul care n-are 
Flori la capăt sau în juru-i”? Nu mi-a spus că n-o găsesc 
Pe Sorina nicăierea unde fluturi poposesc? 
Ce-nsemnează taina asta? 


BUZDUGAN 


Soţioara mea, soţie! 


VOIE-BUNĂ 


Mult mi-e dor şi mie, frate, de mireasă! 


TARĂ-BUNĂ 


D-apoi mie! 


VOIE-BUNĂ 


D-apoi mie! La plecare câtă jale n-am lăsat! 


TARĂ-BUNĂ 


Dar a mea, la despărţire, câte lacrimi n-a vărsat? 


BUZDUGAN 


Întorceţi-vă, prieteni! Prea m-ar roade remuşcarea 

Să vă ştiu pribegi prin lume, când vă paşte nerăbdarea 
Să fiţi iarăşi împreună lâng-al inimii odor! 

Când Maranda şi Milena se sfârşesc de-al vostru dor! 
Da! Duceţi-vă mai bine... Singur plec în largul zării, 
Că pe mine nu m-aşteaptă nimenea. Supuşii ţării 

M-au ştiut mereu pe drumuri, rătăcit în bătălii, 

Pe când oamenilor voştri, dor de voievodul li-i. 

VOIE-BUNĂ 


Nu, măi frate Buzdugane! Să plecăm tocmai acuma 
Când aflarăm adevărul? Prea te-ntreci şi tu cu gluma! 
Hai să mergem înainte! Şi vă fac un jurământ 
Că-ntr-o lună răscoli-vom vechiul moşilor pământ. 
Vom umbla, de-acum încolo, doar în ţările luminii 
Şi-om afla în vreo poiană cuibul tainic al Sorinei. 


ȚARĂ-BUNĂ 
Pre-a mea lege, măi prieteni, printre flori o s-o găsim 
Noi, ce-am căutat o floare doar în tristul ţintirim 
Al pământurilor moarte! Voie-Bună, n-am dreptate? 
VOIE-BUNĂ 
Ai dreptate! Şi vom merge şi ţi-o vom găsi, fârtate, 
N-avea grijă! 
BUZDUGAN 


Bogdaprosti, dragii, dragii mei cumnaţi! 


VRĂJITOAREA 


Aoleu, flăcăii maichii, fără mine nu plecaţi! 


BUZDUGAN 
A, nu! Scorpie bătrână! N-ai să scapi nepedepsită! 
Vei rămâne-aici: flămândă, singură şi oropsită, 
Pradă fiarelor din codri şi furtunii! Să pofteşti 
Şi altă dată, ghionoaie, pe viteji să-i mai prosteşti! 

VOIE-BUNĂ 


Cum ai spus? Pedeapsă-i asta, măi cumnate Buzdugane? 
Patru ani ai dus-o-n cârcă, nu ţi-a fost de-ajuns, sărmane? 
Hotărăsc acestea: baba, scorpia, la rândul ei, 
Şi ea să te poarte-n cârcă patru ani... 

VRĂJITOAREA 


Cum? Cum? 


VOIE-BUNĂ 


Nu vrei? 


VRĂJITOAREA 
Aoleo! Sărac de mine. Oameni buni! Auzi! Ruşine! 
Eu, o biată băbulică... eu... în cârcă? Vai de mine! 
VOIE-BUNĂ 
Vorba! Frate Buzdugane, patru ani i-ai fost măgar, 
Patru ani măgar să-ţi fie! 
VRĂJITOAREA 
Mi-a fost jertfa în zadar. 
Sărut mâna şi piciorul! Aoleo, copiii babei, 
Nu mă faceţi de ocară! 
VOIE-BUNĂ 
Uite-acum, în patru labe-i! 
Şi-adineauri... Buzdugane, săi în cârcă! Hai la drum! 


BUZDUGAN 


N-o să poată, bre, săraca, să mă ducă-n spate... 

VOIE-BUNĂ 


(scoate sabia ) 


Cum? 
Ai să vezi cum o să poată. Cu ţepuşul ăsta, poate! 
Hai, apleacă-te! 


(Vrăjitoarea se apleacă. Buzdugan se urcă.) 


VRĂJITOAREA 


Vai mie! 


BUZDUGAN 


Nu mă zgudui! 


VRĂJITOAREA 
Nepoate! 


VOIE-BUNĂ 
Ai să-l porţi mereu în cârcă, babă-cloanţă, vrei, nu vrei, 
Sau de vrei să scapi de dânsul, du-ne iute-n ţara ei! 
Dacă-l duci unde-i Sorina, o să te dezmăgărească... 
Pân-atuncea, în spinare o cocoaşă o să-ţi crească! 
Asta-i vorba-mi cea din urmă! Buzdugane, sus! Aşa! 
Hai nainte! 


ȚARĂ-BUNĂ 
(împingând-o cu spada ) 


Di, Martine, di, Martine! Haida-ha! 


(Cu Buzdugan în cârcă, între cei doi voievozi care o impins cu săbiile, 
Vrăjitoarea iese. Furtuna reîncepe. Intră o ceată de ţărani.) 
MOŞ DUMITRU 

O-ho-ho! 

MOŞ MARIN 
Da tună, vere! 
PĂCALĂ 
O-ho-ho! Ce vijelie! 
MOȘ DUMITRU 
Brrr! Fă-ţi cruce, frăţioare... 
MOŞ MARIN 
Mai domol, Sfinte Ilie! 
MOȘ DUMITRU 
Grele vremuri! 
MOŞ MARIN 
Grele vremuri! 


PĂCALĂ 


După secetă, furtună. 
Tot ce n-a fost ars de soare s-a necat... 


MOȘ DUMITRU 
Şi tună... 
MOS MARIN 
Tună! 


PĂCALĂ 


Tune, fulgere, că-i bine! Mai aud şi surzii poate, 
Şi-şi mai văd păcatul, orbii. 

MOŞ DUMITRU 
Bine mi-ai grăit, nepoate! 
PĂCALĂ 


Nu, că multe s-abătură peste bietul nostru sat! 
De-aşa griji, de-aşa păcate, de când e nu i-a păsat... 


MOŞ MARIN 
Vreo năpastă ne pândeşte!... 


MOŞ DUMITRU 
D-asta, zău, şi eu mă tem! 
Semne rele! Semne rele! Ne-o ajunge vrun blestem! 
(Ploaia încetează. Țăranii ies de sub umbrar.) 
PĂCALĂ 
Iacă, vine Moş-nu-crede. 
MOŞ MARIN 


Vai de biata piele-a lui... 


MOŞ DUMITRU 


Rău s-agaţă şi nevoia de capul românului... 


MOŞ TOADER 


Bună ploaie! Vreme bună, dragii moşului! Ce veşti 
Ne mai spuneţi de pe câmpuri, ori v-aţi pus iar la poveşti? 


O FEMEIE 


Semne rele, bade Toader... 

MOŞ TOADER 


Semne rele, zici, surată? 


MOŞ DUMITRU 


De vreo şapte zile-ncoace numai semne ni s-arată! 


PĂCALĂ 


Flăcări verzi de la o vreme umplu trestia şi lacul, 
Iară luna, toată noatea o mănâncă vârecolacul... 


FEMEIA 


Apa-i plină de șopârle... O muiere-n Făgeţel 
A născut un prunc albastru, cu picioare de vițel... 


O FATĂ 


Cămătari şi vraci de-o lege... Negustori rătăcitori... 


FEMEIA 


Năvăliră ca lăcusta... 


MOŞ TOADER 


Toţi românii li-s datori! 


MOŞ DUMITRU 


E mai rău ca pe la târguri. Şi nu-i chip de mântuire! 


MOŞ MARIN 


Cununii între rudenii: văr sau unchi îl iei de mire, 
Pe când cei ce n-au nici rude... 

FEMEIA 


Uite-aşa, ca fata mea! 


MOŞ DUMITRU 


Bună fată, muncitoare... 


FEMEIA 


Nu vrea nimenea s-o ia! 


PĂCALĂ 


Dumneata, bădiţă Toader, ai văzut ceva? 


MOŞ TOADER 


Nimic! 
Semne d-astea, fermecate, le vedeam mai pui, mai mic... 
Dar acum, la bătrâneţe, să tot vezi şi tot nu mori. 
Să-l tot vezi pe necuratul lângă para de comori! 
Alte cele te omoară. N-ai căruţă, turmă... stupi... 
Cu vedenii vrei, sărace, calicia să-ţi astupi? 
Moşul Toader, dragii tatii, nici văzu, nici auzi, 
Dar de când s-arată semne mâncă-n fiecare zi! 


MOŞ DUMITRU 
Lucru rar? 
MOŞ MARIN 
Se vede treaba... 


MOŞ TOADER 


V-oi mai spune semne rare: 
L-am văzut pe popa nostru cum umbla doar pe-o cărare! 

PĂCALĂ 


Mă iertaţi! Deunăzi seara, coboram printr-o vâlcea, 


Când mi se opriră boii... Le mai dau cu “hăis”, cu “cea”... 


Nu voiau să se urnească. Dau să mă răstesc la ei: 
Amândoi râdeau la mine! 


MOŞ MARIN 


Bade Toader, ce mai vrei? 


FATA 


Astă-noapte, în livadă, un strigoi mi s-arătat! 


MOŞ TOADER 


Nu mai spune! Da-n livadă astă-noapte ce-ai cătat? 


PĂCALĂ 


Diavolul mai toată noaptea ne pândeşte la răscruci, 
Chip de iepure şi broască... 


MOŞ TOADER 
Măi copii, nu fiţi năuci! 
PĂCALĂ 
Ba mă iartă, bade Toader... L-am văzut în două labe 
Cum stupea venin pe gură! 
MOŞ TOADER 


Nu mai spune, pârcălabe! ? 
14 


PĂCALĂ 
Ieri la horă-n Satu-Mare năvălise printre fete 
Un berbec ce vrea să joace... 
MOŞ TOADER 


Nu mai spune, logofete!? 


PĂCALĂ 
Lui Melentie, pescarul, i s-au prins între năvoade 
Şapte peşti cu solzi de aur... 
MOŞ TOADER 


Nu mai spune, voievoade!? 
Ploaia stete. Vine noaptea şi voi încă trăncăniţi? 
Ori vi-i lene să vă duceţi, boieri mari neprimeniţi? 
Nu, c-aşa-i românul nostru: toate celea pentru el 
Sunt prilej să stea de vorbă. Eu mă duc! 


MOŞ DUMITRU 


Mai stai niţel! 


PĂCALĂ 


Stai niţel, mă bade Toader! 


MOŞ TOADER 


Mai duceţi-vă la case, 
Oameni buni! 
(Moş Toader iese.) 

PĂCALĂ 
Văzurăţi, neică, ce mânie-l apucase 
Când i-am spus că s-arătară semne rele peste tot? 
S-a răstit la mine, moşul, m-a făcut năuc, netot... 
MOS MARIN 


Nu prea crede el în semne... 


FEMEIA 


Nici icoanei nu se pleacă. 


MOŞ DUMITRU 


Om sărac! Şi tot săracul e păgân, copii, oleacă... 
Ce spuneai, flăcăul tatii, mai văzurăţi semne rele? 


FEMEIA 


Fie-ţi milă, Doamne sfinte, şi fereşte-ne de ele! 


PĂCALĂ 


Roi de flăcări ies pe munte când e noaptea-n jumătate, 
Şi se face horă mare. Dumneata ce zici, fârtate? 


MITRU GEAMBAŞUL 


M-au cam pus pe gânduri, vere, veştile ce mi le spui! 
De vro şapte zile-ncoace n-a rămas măcar un pui 
De român în satul nostru, fără să nu fi văzut... 
La-nceput, credeam că-s basme! Era lucru de crezut? 
Dar prea multe, bre, prea multe! Astăzi una, mâine alta, 
Ba că-ţi râde vita-n faţă, ba că flăcări umplu balta, 
Ba că miorlăie-n coşare, ba că-n poduri sunt stafii; 

Te-nspăimânţi ca prichindeii cât de om bătrân să fii! 
Vro năpastă ne pândeşte... 

FEMEIA 
_ Poate-i rătăcit vrun duh 
În palatul de pe munte?! 

PĂCALĂ 

Am văzut ceva-n văzduh 
Învârtindu-se agale şi pierind în cel palat! 
MOS MARIN 


Se prea poate... că pe munte câte nu s-au întâmplat? 


MOŞ DUMITRU 


Măi băiete, cu palatul lucrul nu prea e curat... 


FATA 


Poate-au surghiunit p-acolo vreun fecior de împărat! 


MOŞ MARIN 


Sau, mai ştii, palatul cela, loc de-ascuns în vremuri grele, 
S-a făcut locaş de diavoli şi vedenii d-ale rele! 


MOŞ DUMITRU 
(trage deoparte câțiva bărbaţi ) 
Eu v-oi spune una bună... de-o avea ori nu temei, 
Să n-o spuneţi mai cu seamă la copii şi la femei... 
Un argat domnesc, Dănilă, om bătrân cu mintea-ntreagă, 
Cum trecea dinspre pădure, s-a oprit în drum să-şi dreagă 

Roata stângă la căruţă. Dar făcu el ce făcu, 
Două, trei şi patru ceasuri n-a făcut nimic... Acu 
Se gândea: să stea-n pădure toată noaptea, ori să-şi ia 
Boulenii şi să plece ca să scape de belea? 
Şi-a lăsat în drum căruţa şi-a plecat. Dar iată că, 
Prin văzduh, o umbră mare vâjâind alunecă 
Şi pieri, duhnind pucioasă, în palat. 
MOŞ MARIN 


Ptiu! Piază-rea! 


MOŞ DUMITRU 
Nu era nici om, nici vită şi nici pasăre... Părea 
O făptură din gheena, ce-a ieşit neisprăvită: 
Aripi mari, cum au vulturii, chip de om şi trup de vită! 
PĂCALĂ 


Mare va fi fost, tăicuţă, spaima bietului argat! 


MOŞ DUMITRU 
La-nceput voi să fugă, dar s-opri din alergat 
Şi tiptil, tiptil, în umbră, s-a uitat peste uluci 
Şi-a văzut umblând balauri şi tot felul de năluci. 
PĂCALĂ 


Ăştia-s lupii de mâncară vaci, în zilele din urmă... 


MOŞ DUMITRU 


Un cioban, trecând pe-acolo şi-a pierdut un sfert din turmă, 
Iar un baci, dormind pe munte, şi-a lăsat în drum povara, 
Când, în zori, n-a mai găsit-o! 

MITRU GEAMBAŞUL 


Munca lui de toată vara! 


MOŞ DUMITRU 


Cum spuneam, din toate astea nici un sfert n-aş fi crezut. 


BĂCIŢA 
(intră țipând ) 
Oameni buni! 
MOŞ DUMITRU 


Da ce-i, băciţă? 


BĂCIŢA 
(sâfâind ) 
Staţi niţel... 
MOS MARIN 
Ce-i? 
BĂCIŢA 


L-am văzut! 
Un balaur... astă-seară... coboram înspre fântână... 
Staţi niţel... să mai răsuflu! Se-nvârtea pe lângă stână 
Şi-a zburat. Simţii în creştet o suflare grea şi rece. 
Când mă uit, să mor: năluca peste cap o văd că trece: 
Sforăia, duhnea pucioasă şi din aripi fâlfâia!... 


FEMEIA 
Vai de noi!... 
19 


FATA 

Fereşte, Doamne! 
TOȚI 

(se închină ) 


Doamne, scapă-ne de ea!... 


(Zmeul-zmeilor coboară grăbit prin fundul scenei. Țăranii fug, țipând 
speriaţi. Păcală şi fata rămân în scenă.) 


FATA 
Îl văzuşi? 
PĂCALĂ 


Era năprasnic! 


FATA 


Doamne, Doamne, ce cumplit! 


PĂCALĂ 
Şi-ai văzut ce ochi, ce gheare? 


FATA 
Şi-apoi cum a năvălit! 
PĂCALĂ 


Şi ce foc pe nara dreaptă! 


FATA 
Ba pe stânga! 

PĂCALĂ 


Şi pe stânga! 


FATA 


Ai văzut ce aripi, bade? 


PĂCALĂ 
Bat-o dragostea, nătânga! 
Nu era nimic, fetiţo! Ia, un om străin şi el, 
Un drumeţ şi el, săracul... 
FATA 


N-a fost diavolul? 


PĂCALĂ 
De fel! 


FATA 
Nu mai spune! D-apoi lumea ce-a fugit aşa, deodată? 
Şi de ce le-ai spus atâtea? 
PĂCALĂ 


Să mai treacă vremea, iată! 


FATA 


Dumitale-ţi place, bade, tot de pozne să te ţii! 
Numai basme-nfricoşate de prin ţări şi-mpărăţii 

Ne spuseşi la şezătoare... Şi-apoi an, ţi-aduci aminte, 
Ai scornit de-o arătare ce se plimbă pe morminte 

Şi dezgroapă răposaţii... 

PĂCALĂ 


(râzând ) 


Ei, şi tu! Da lasă, frate... 


FATA 


“Lasă“, “lasă“ — tot cu “lasă“... Dac-or fi adevărate 
Ca şi basmul toate celea câte-n taină mi-ai urat... 


PĂCALĂ 


TŢi-am spus basme câteodată, alteori adevărat. 

Vezi tu, scornitura asta, basmul, ştie să te prindă 

De urechi şi să te ţie... şi-ncordarea să-ţi cuprindă... 
Spune una, spune alta, una tot o nimereşti... 

Mai întoarce-o, mai suceşte-o, dacă ştii cum s-o-nfloreşti! 
Ai să vezi întreaga lume cum te-ascultă-nmărmurită... 
Ochii tuturor sunt ţintă... Răsuflarea e oprită... 

Dă din coate câte unul... altul zice “măi” şi “tii”! 

Iară tu, spunând întruna, te trezeşti, fără să ştii, 

Că-i trimiţi pe fiecare, săturaţi, pe nemâncate! 

De! Aşa-i făcut românul: de-o avea ori nu bucate, 

De i-o fi căsuţa goală, de i-o fi sumanul ros, 

El cu doinele şi basmul îşi petrece bucuros! 


Ă FATA 
Îşi petrece, îşi petrece, însă lumea se dezvaţă 
Să te creadă... 


PĂCALĂ 


Nu te crede, dar te-ascultă! Ia mai bine o povaţă. 
Altă dată, nu mai spune câte vezi, câte nu vezi, 
C-or să afle cine-i dracul care-ţi iese prin livezi! 


(Zmeul trece iar în fundul scenei.) 

FATA 


(speriată, alipindu-se de flăcău) 


Uite-l iar... Mi-e frică, bade! 


PĂCALĂ 


Lasă, nu-ţi mai fie frică. 
Vino-ncoa la neica-n braţe! Şi-acum spune, vrei să vii 
Să-ţi arăt o luncă mândră?... 


FATA 
Unde? 


PĂCALĂ 


Dincolo de vii! 
A-nflorit, ca printr-un farmec, crâng de flori nemaivăzute, 
Parcă le-a ursit vreo zână, parc-ar fi din cer căzute... 
Trandafiri frumoşi ca tine, crini şi nalbe fel de fel, 
Mari cât soarele de seară legănând un fluturel! 
Un potop de flori ce cade şi se urcă până-n slavă, 
Flori albastre, albe, roşii, o poiană, o dumbravă; 
Ce spun eu? Un deal, un munte! Tot pământul numai 

flori, 

Iar văzduhul numai fluturi şi gândaci strălucitori! 
Ţi-am adus un crin de aur mai deunăzi. Vin? cu mine 
Şi-om culege alţii... alţii, în pădurea mea! 


FATA 
Mai bine 
Hai acasă! Lasă gluma! 
PĂCALĂ 
Nu glumesc! 

FATA 
Lasă, că ştiu... 
Nu degeaba eşti Păcală... 
PĂCALĂ 
Eu să mint? Olog să fiu 
De-am minţit. 
FATA 


Pe jumătate! 


PĂCALĂ 
Am spus drept! 


FATA 


Pe jumătate! 
Nu mai cred nimic de-acuma: prea spui multe! 


PĂCALĂ 


Ai dreptate... 
Numai eu sunt vinovatul dacă nu vrei să mă crezi... 
Am minţit ades, şi-acuma, când frumoasele livezi 
Sunt aievea, da, aievea, nu mai vrei să crezi, şi pace... 
Gura mea chiar adevărul în minciună îl preface. 
Să lăsăm deoparte visul. Ai dreptate. Hai în sat! 
(Ieşind cu părere de rău.) 


Vai, şi ce frumoase fură florile ce le-am lăsat! 


Cortina 

ACTUL IV 


In împărăţia Zânei-florilor. În fund, străbătând scena de la o 
culisă la alta, trece Vrăjitoarea cu Buzdugan în cârcă. Revenind, 
pe partea de unde ieşise, dar mai aproape de rampă, Vrăjitoarea 
aleargă urmărită de Buzdugan. La ieşirea din scenă, acesta o 
ajunge şi-i sare din nou în spate. Apoi, iată-i, apar din nou, pe 
alt plan. Vrăjitoarea aleargă ca vijelia, cu povara în spate. În 
sfârşit, îi vedem la intrarea din primul plan. 


VRĂJITOAREA 


Dă-te jos! Hai, dă-te odată!... 


(Buzdugan descalecă, baba zburdă ca să-şi dezmorțească oasele.) 


BUZDUGAN 


Joacă, joacă! Să nu fie 
Asta pajiştea Sorinei şi te fac pe loc stafie! 


VRĂJITOAREA 


Am ajuns, zău, măiculiţă! 


BUZDUGAN 


M-ai minţit de şapte ori! 


VRĂJITOAREA 


Asta-i pajiştea Sorinei! 


BUZDUGAN 


Nu mă minţi a opta oară? 
Nu vrei să mă porţi cu anii, cum făcuşi odinioară 

Când eu te duceam în cârcă? Nu pot taina să-ţi dezleg! 

Ce folos să pierdem vremea, babo, nu te înţeleg! 

Cum nu-ţi fuse milă? Spune! De ce m-ai purtat prin lume 

Tot minţindu-mă şi jalea prefăcându-mi-o în glume? 

Ce-ţi veni să-i spui Sorinei să mă lase? Cu ce rost 

M-ai purtat de nas pe drumuri ca pe cel din urmă prost? 
VRĂJITOAREA 


Nu mă întreba! O taină! 


BUZDUGAN 
Ce rău ţi-am făcut eu ţie 
Ca s-o-ndemni să fugă? Spune-mi, ce blestemăţie? 
VRĂJITOAREA 
Să mă ierţi! N-am îndemnat-o! I-am ghicit în bobi şi-atât. 
Înaintea nunţii tale fuga ei s-a hotărât! 
BUZDUGAN 
Babă dragă, spune-mi taina, şi mă jur că niciodată 
N-am s-o spun cuiva... Umblarăm amândoi prin lumea lată, 
Ani întregi am fost tovarăşi; spune-mi, fie tot ce-o fi, 
Şi mă jur că taina asta eu n-o voi destăinui! 
VRĂJITOAREA 
Voievoade Buzdugane, am să-ţi spun. Eşti om de treabă. 
Vreau să fim pe veci prieteni şi de aceea... hai, întreabă. 
BUZDUGAN 
Pentru ce nu vrei, bătrâno, să-mi găsesc odorul meu? 

VRĂJITOAREA 


Fiindcă trebuie s-alerge după Făt-Frumos mereu! 


BUZDUGAN 


Şi de ce să-l urmărească pe logodnicul Ilenei? 


VRĂJITOAREA 


Ca să uite voievodul de iubirea Cosânzenei! 


BUZDUGAN 
Şi de ce-ai voi să uite pe Ileana, Făt-Frumos? 
VRĂJITOAREA 
Pentru ca pe Zmeu, la rându-i, voievodul bătăios, 
Făt-Frumos, să-l lase-n pace! 
BUZDUGAN 
Şi de ce să-l lase-n pace? 
VRĂJITOAREA 


Hei, “de ce?” “de ce?” întruna! Iacă d-aia! fiindcă-mi place! 
Uite-aşa! Îmi place mie să-l ştiu odihnit pe Zmeu; 
Vreau să nu-l gonească nimeni, să nu-i fie traiul greu 


BUZDUGAN 


Da de ce? 


VRĂJITOAREA 
Ei, ast-acuma — prea mă-ntrebi mereu, nepoate! 

BUZDUGAN 


Poate asta-i, babo, taina vieţii tale? 


VRĂJITOAREA 


Poate! Poate! 


BUZDUGAN 
Nu ţi-o cer! Răspunde-mi însă: care e folosul tău? 
Ce câştigi din toate astea? 
VRĂJITOAREA 
De ţi-aş spune asta, zău, 
N-ar mai fi o taină, taina... 
BUZDUGAN 
(ameninţând-o cu buzduganul ) 
Aş putea să-ţi spun: răspunde, 
Că de nu, cu buzduganul te trăsnesc! Hai, nu-mi ascunde! 
Ca şi mine,măiculiţă, poate-ai suferit şi tu; 
Ai şi tu vreun dor ce-n suflet pe vecie s-abătu? 
Poate-ai plâns şi tu ca mine, şi tu poate eşti departe 
De fiinţa ce ţi-e dragă care altora se-mparte!? 
VRĂJITOAREA 
Da, băiete, da! Aşa e! Mi-e departe, dragul meu, 
Fiul meu, copilu-mi dulce! 
BUZDUGAN 


Cine? 


VRĂJITOAREA 
Urgisitul Zmeu! 

BUZDUGAN 


Zmeul — fiul Vrăjitoarei? 


VRĂJITOAREA 


Da! Tăcere! 


BUZDUGAN 


Te goneşte? 


VRĂJITOAREA 


Nu, sărmanul nici nu ştie că-i sunt mamă, nici gândeşte. 

Baba care-o vezi acuma fost-a mândră-n vremea ei... 

Străluceau de frumuseţe arzătorii ochi ai mei... 

Da... da... da... eram frumoasă şi trăiam la țărm de mare, 

Unde privegheam corăbii clătinându-le fanare. 

Într-o zi, din ceața mării iată că s-a-nfiripat 

O corabie cu semnul unui leu înaripat. 

Şi-a mânat spre ţărmul nostru; printre stânci, în faptul 
serii, 

Au lăsat un om pe-o luntre şi-au plecat corăbierii. 

Iar acel străin, cu ochii plini de fulgere de-oţel, 

Mi-a vorbit: “ Eu sunt Ursitul. Vreau să schimb al lumii ţel, 

Dar stăpânitorii lumii împotriva mea, în goană, 

S-adunară şi m-alungă într-o veşnică prigoană! 

Am venit să mă ascundeţi şi-am să plec când mi-o fi dat!” 

L-am primit cutremurată... Glasul, chipul lui ciudat, 

Parcă le ştiam de-o viaţă, dintr-a tinereţii pară, 

Visele singurătăţii parcă mi-l întruchipară... 

Cât a stat cu noi pe ţărmul singuratic şi pustiu, 

Cum de i-am căzut în vrajă, niciodată n-am să ştiu... 

Ştiu că m-au mustrat părinţii, ştiu că-ntr-un amurg de 

vară 

A plecat... S-a dus, lăsându-mi cea mai gingaşă povară: 
Un copil frumos ca dânsul, ca şi el de-ntunecat... 
Parcă-aud şi-acum ce-mi spuse, în amurg, când a plecat: 
“Ceasul mi-a sunat, şi dacă în trei ani de-aci nainte 
Nu-ţi aduc o-mpărăţie de corăbii, ţine minte: 

Am murit. Duşmani puternici s-au unit şi m-au răpus! 
Lupta merge mai departe! Vom lupta!” Şi mi-a mai spus: 
“Hu îţi las zălog copilul, ai să-l creşti, să mă răzbune, 
Să-mplinească el ursita năzuinţelor străbune! 

Ce n-au izbândit părinţii va să izbândească el!” 

“Ce duşmani avuşi în viaţă ?... Ca să-i spun. Şi care ţel?” 
“Singur el îi va alege dintr-a sângelui poruncă! 

Cei cari, bănuind alesul, împotriva lui s-aruncă! 

Lasă-l singur să-mplinească rosturile strămoşeşti 

Şi nu-i spune niciodată cine-am fost şi cine eşti! 

De-o simţi că fierbe-ntr-însul clocotul din alte vremuri 
Ne va-ndeplini menirea. Să-l urmezi fără să tremuri! 
Zmeul-zmeilor să fie, de va fi din neamul meu. 

De-o cădea răpus şi dânsul, piară numele de Zmeu!” 
Astfel mi-a vorbit, şi tâlcul nu i-am înţeles. Fugară, 
Mi-am luat copilu-n braţe, când părinţii m-alungară, 
Şi-am plecat în lumea largă, fără lacrimi, fără glas, 
Aşteptând să crească pruncul şi ursitei lui să-l las... 
Am plecat cu el... Micuţul mi-era jalea, bucuria, 

Toată dragostea pierdută, el: ruşinea, el: mândria... 
L-am văzut cum creşte falnic şi-am văzut în ochii lui 
Strălucind întunecimea din privirea Zmeului. 

L-am văzut cum bate drumul care singur şi-l alese, 
Răspunzând unor îndemnuri pentru mine ne-nţelese; 
Poate o menire naltă, poate un străvechi blestem... 
Visul lui necunoscându-l, pentru viaţa lui mă tem. 
N-am avut răgaz, odihnă, nici cămin, nici sărbătoare, 
Dar m-am pomenit vrăjită cu puteri de vrăjitoare... 

Tot pe urma lui, prin scorburi şi prin munţi împotmoliţi, 
Mi-am făcut prieteni şerpii şi balaurii cumpliţi... 

Toate duhurile negre le-am chemat să-l ocrotească, 

Să sporească, să-ntărească ocrotirea-mi părintească. 

Mă făcui în umbră, umbră — umbra care mi-l păzea... 
Numai dragostea de mamă paşii mi-i călăuzea... 

Dor i-era privirii mele în surâsuri să mi-l scalde, 

Dor mi-era să-i trec pe frunte mângâierea mâinii calde, 
Să mi-l strâng duios în braţe şi să-l culc pe sânul meu, 
Legănându-l, murmurându-i: “Puiul mamei, pui de zmeu”. 
Să-i şoptesc cu drag “copile” şi el să-mi răspundă “mamă“, 
În zadar îmi fuse visul; visurile se destramă! 

Am trudit prea mult, băiete, sufletul abia mi-l ţin, 

Sunt la capătul puterii... lasă-mă să plâng puţin! 


BUZDUGAN 


Plângi, sărmano! Uşurează-ţi sufletul de-o grea durere... 
Toţi avem nevoie-n viaţă de-un alean, de-o mângâiere... 
Nu e nimeni prea puternic oricât ar fi de temut! 
Soarta maşteră ne-apasă, fiecare-i orb şi mut! 
Toţi te blestemă pe tine, dar nu-ţi fuse viaţa lină. 
Plângi, sărmană vrăjitoare, şi durerea ţi-o alină!... 

VRĂJITOAREA 
Suferințele, copile, ţi-au făcut un suflet bun. 
Am să-ţi cer o jertfă... 

BUZDUGAN 


Spune! 


VRĂJITOAREA 
Uit-o! Las-o pe Sorina! 

BUZDUGAN 


Cum? 


VRĂJITOAREA 


Voinice Buzdugane, nu copila poartă vina 
De-a fi rupt unirea voastră; vinovatul eşti şi tu! 
Ţi-a zvârlit Sorina mărul nu din dragoste, o, nu! 
Ci din spaimă! Nu ţii minte? Vâjâiai ca vijelia. 
Spăimântai întreaga curte, începuse bătălia; 
Şi, de frică, biata fată, dintre ceilalţi te-a ales. 


BUZDUGAN 


Ai dreptate! Lucrul ăsta, vezi, eu nu l-am înţeles! 
Am speriat-o cu măciuca; biata fată, biata fată! 
Ai dreptate, băbulico, nu-i Sorina vinovată... 


VRĂJITOAREA 


Ş-apoi ce eşti tu de vină, tu, vestitul Buzdugan, 
Marele biruitor al lumii, ne-ntrecutul căpitan, 

Să tot umbli vremea toată dup-o biată de muiere?! 
Rostul tău e prin războaie! Vrei neveste? După vrere: 
Zeci şi sute!... 


BUZDUGAN 


Ai dreptate! Sunt vestitul Buzdugan! 
Patru coaste frânte-n luptă, de trei ori mă bat pe an, 
Zece mii de buzdugane, mii de cai în herghelie, 
Buzdugan, voinic cât şapte, ne-ntrecut în bătălie! 
Tii, da prost am fost, mătuşă, să-mi pierd vremea 
lăcrămând! 

Hai la luptă, voievoade! Buzduganul ţi-e flămând! 
Bun râmas, nevastă dragă! Dacă vreau, găsesc o sută! 
Nouă sute de neveste! Babo, vin” de mă sărută! 
Iartă-mă dacă vreodată am fost aspru sau mojic. 
Mojicia nu lipseşte când e omul prea voinic! 


VRĂJITOAREA 


Fii blagoslovit, copile! 


(ÎL sărută pe frunte. Buzdugan îi sărută mâna.) 


BUZDUGAN 


Cât e de ciudată viaţa! 
După ceasuri lungi de neguri, vezi că vine dimineaţa. 
După ani de osteneală ai atins visarea ta, 
Ai ajuns la poarta vieţii! Dar nainte de-a intra 
Te gândeşti... mai stai o clipă şi deodată, nu ştiu cum, 
Parcă n-ai mai trece pragul: te opreşti, te-ntorci din drum, 
Să-ţi închizi, pentru vecie, aripile larg deschise... 


VRĂJITOAREA 
Viaţa, dragul meu, nu-i alta decât lung şirag de vise 
Care mor de-s împlinite! 
(Buzdugan iese cu măciuca pe umeri.) 


Va muri şi visul meu? 
O cumplită presimţire... Cine strigă? Eu sunt, eu! 
Glasul lui mă cheamă dulce: “Vino, mamă! Vino, mamă!” 
Vin, copilul meu, degrabă... N-avea teamă! N-avea teamă! 


(Iese. Intră Zmeul pe care-l opreşte Sorina, prefăcută în 
Zâna-florilor. ) 
SORINA 


Ce pândeşti la drumul mare? 

ZMEUL 


Bună vremea... 


SORINA 


Bună fie! 
Te-ntrebam ce faci p-aicea rătăcind ca o stafie! 


ZMEUL 
Eu? Aştept! 


SORINA 


Pe cine? 


ZMEUL 
Nu ştiu! 
SORINA 


Ba eu ştiu! 


ZMEUL 
Atuncea ştim 
Amândoi, aşa-i, domniţă? 
SORINA 
Ucigaşule! 


ZMEUL 


Poftim!... 
Doamne, cum se schimbă lumea! Cine te-ar cunoaşte oare 
Cu privirea încruntată şi-mbrăcată ca o floare? 

Nu mai eşti domniţa blândă din palatul strălucit 
Unde vin să te peţească... 
SORINA 


Nu mai sunt! M-aţi înrăit! 


ZMEUL 


Cine? Eu? 


SORINA 


Şi tu... şi anii... şi cărările-mi prin lume! 


ZMEUL 


Cin” te-a pus să fugi de-acasă? 


SORINA 


Cine? Dragostea! 


ZMEUL 


Ce glume! 
Ai fugit în noaptea nunţii ca să pleci pe urma lui... 
Care ţi-e folosul, spune?! Osteneala drumului 
Şi necazurile lumii... El de tine nici nu ştie... 
Te-a văzut vreodată, spune? Nu, în inima-i puste 
Numai chipul ei răsare ca o stea pe-un bărăgan. 
Nu-i păcat să laşi acasă pe voinicul Buzdugan? 


SORINA 
Nu vorbi de el acuma. 

ZMEUL 


Dar, domniţă, ai răbda 
Să trăieşti în lumea asta... pe Ileana de i-aş da? 


SORINA 


Nu mai am aceleaşi doruri... Gândurile-mi sunt curate, 
Iar iubirea de-altădată e o dragoste de frate... 


ZMEUL 


Lasă...nu mai spune asta... Dac-ar fi şi el p-aici, 

Ai vedea ce greu îţi vine ochişorii să-ţi ridici, 

Să-l priveşti de-a dreptu-n faţă şi să zici “iubite frate”! 
Nu, domniţă, aste vorbe nu prea sunt adevărate... 

Când am vrut să-i las mireasa, am venit să te peţesc. 
M-aţi gonit ca pe-un nemernic. M-am întors cu gând hoţesc 
Şi-am plecat cu mâna goală. Ce mai vrea? De ce m-alungă? 
Tu ce vrei? 


SORINA 


Să-i dai mireasa! 


ZMEUL 


Poate bate cale lungă! 
Asta nu! Şi-ai vrea, domniţă, să i-o dau? Ai vrea, ia 
spune?! 


SORINA 


Poţi să râzi. Dar vraja dânsei şi pe tine te răpune; 
Ca şi el, şi tu eşti prada unui farmec negrăit 
Ce te face zi şi noapte să veghezi necontenit... 

Toate visurile tale, tot ce-ai spus odinioară 
N-ascundea decât iubirea ce frământă şi omoară... 
Dacă nu ţi-ar fi stăpână, vremea nu ţi-ai prăpădi 
Aşteptând pe la răspântii... Ca tâlharii n-ai pândi 
Pe voinicul care vine, care veşnic te-nspăimântă... 
Ochii tăi n-ar fi oglinda dorului ce te frământă! 


ZMEUL 


Crezi că mor după Ileana? Zău aşa, nu mor deloc! 
Pentru mine o femeie nu e ţintă, ci mijloc! 

Prea sunt sus să pierd o viaţă alergând dup-o muiere! 
Haida-de! Povestea asta prea e lungă. Ţara piere, 
Iară baba se găteşte... 


(Zmeul vrea să plece. Sorina il opreşte.) 


SORINA 


Încotro? 


ZMEUL 
Mă duc să tai... 
O poveste ce se-ntinde şi-ar mai creşte încă... 
SORINA 
Stai! 
Stai aici! 
ZMEUL 


Sunt ani de zile de când “stau” fără-ncetare! 
Dar acum sosit-a ceasul să vedem care-i mai tare! 
Făt-Frumos, viteazul mândru, ori pârdalnicul de Zmeu? 

Orişicum... eu nu-s de vină! El mă caută, nu eu! 
El aleargă după mine... el a spus că nu mă iartă. 
Zău, grozav aş vrea să aflu cum se curmă astă ceartă! 


SORINA 


Poţi să pleci, dar ţine minte: nu e singur, dragul meu! 
N-ai să lupţi cu dânsul numai, căci în luptă sunt şi eu. 
Între Făt-Frumos şi tine, nesimţită, nevăzută, 

Am să fiu întotdeauna să-i dau sabia căzută... 
Lovitura-i o să cadă mult mai greu, mai răspicat! 

Poţi să pleci, dar ai în mine un duşman ne-nduplecat! 


ZMEUL 


Încă unul, încă una! Îmi sporesc mereu duşmanii! 

Dar nu-mi pasă! Vie vifor, curgă ape, treacă anii, 

O poruncă din adâncuri m-a legat, m-a întărit! 
Adunaţi-vă-mpotrivă-mi toţi duşmanii: n-am murit! 
Nu mă-nşală prevestirea şi norocul nu mă minte! 

Duh al spaimelor şi-al luptei, răsturnând aşezăminte, 
Am să-mi izbândesc năvalnic visul meu de bogății... 
Vreau să fiu temut, puternic, să domnesc pe-mpărăţii... 
Neamuri multe să-ngenunche înaintea mea plecate... 
Voi m-aţi osândit de-a pururi văilor întunecate, 

Eu mă voi urca pe creste, tot mai sus, mereu, mereu... 
Fie cât de mulţi vrăjmaşii, fie drumul cât de greu, 
N-o să stăvilească nimeni furtunatica-mi pornire... 
N-am avut cămin şi ţară; eu vin din nemărginire 
Şi-am să mă înalţ în slavă! O doresc, o voi avea! 

Poate mi-a cântat la leagăn bocetul de cucuvea... 

Eu am să-l prefac în cântec de chimvale şi de surle! 
Nu vă chem! Să mă urmeze numai cei ce ştiu să urle, 

Cei ce ştiu să pustiască tot ce le-a ieşit în drum... 
Holdele să se usuce, codrii să se facă scrum, 

Mii şi mii de vieţi să piară şi cetăţi să se dărâme, 
Numai eu, trecând călare pe mormanele de râme, 

Să mă nalţ răzbunătorul unui neam întreg de zmei!... 
Ha-ha-ha! Şi uite Zmeul îndrugând unei femei! 

Zâna mea, te las cu bine! Eşti frumoasă... fii cuminte: 
Nepoftitul oaspe vine: eu mă duc să-i ies nainte! 


(Zmeul iese, urmat de Sorina. În depărtare s-aud tropote ce crese 
necontenit. Cerul se luminează. Amurg.) 


FĂT-FRUMOS 
(intrând ) 


Paşte, roibule, că-i gata greul zilelor de trudă... 

Paşte flori şi vârf de iarbă, floare nouă, iarbă crudă.. 
Moaie-ţi colea-n apa lină botişorul însetat, 

Şi te-adapă, şi te-alintă, roibuleţ nealintat. 

Câte drumuri bietu-mi suflet şi copita-ţi o să-ndure? 
Hai, avântă-te în luncă... haide, zburdă prin pădure, 
Pe când eu mi-oi strânge gândul înc-o dată, roibuşor, 
Că mi-e greu sărmanul suflet cum ţi-e trupul de uşor. 
Drumuri lungi şi drumuri grele străbăturăm împreună, 
Când pe vifore cumplite, când pe-nseninări de lună... 
Dar venitu-ne-a sorocul să luptăm... lar de murim, 
Facă Domnul să ne-ngroape în acelaşi ţintirim. 

De-om răzbi pâna deseară în palatul singuratic, 

Buţi de vin ţi-oi da, voinice, şi-o movilă de jăratic; 
Dar de-o fi să ies de-acolo numai eu pe şaua ta, 
Zvârle-mă în foc mai bine decât trupul a-mi purta! 

(Se aşază gânditor pe un trunchi de stejar în dosul căruia, cu 


faţa spre fundul scenei, se înalţă câteva tulpini de floarea-soare- 
lui. Zâna-florilor — Sorina — se iveşte dintre ele.) 

SORINA 


Bun sosit la noi, voinice! 


FĂT-FRUMOS 


Mulţumesc, domniţă dragă... 


SORINA 


(iese dintre flori şi se apropie de el) 


Care vânt la noi te-aduce? Un aşa drumeţ să tragă 
Prin ţinuturile noastre, cam de mult nu fuse dat!... 


FĂT-FRUMOS 


Soarta rea, frumoasă zână, pe la voi m-a lepădat! 


SORINA 


Soarta rea? De ce? Ia spune-mi! 


FĂT-FRUMOS 


O, că multe-ar fi de spus! 


SORINA 
Eu veneam cu gând de ceartă, dar, cum vezi, tu m-ai 
supus 
Şi te-ascult... 
FĂT-FRUMOS 


Cu gând de ceartă? Ce-am greşit? Au, ce făcui? 
Ţi-am speriat supuşii, poate? Cer iertare orişicui... 
Paşii calului treziră vreo bătrână ce dormea? 

Am călcat vreun moş în cale? Spune, care-i vina mea? 

SORINA 


Uite, florile din luncă mi s-au plâns c-a năvălit 
Printre ele, ca furtuna, roibul tău... Ce roib cumplit! 
Au venit plângând la mine întristatele fecioare 
Şi mi-au spus că le ucide şi le calcă în picioare! 


FĂT-FRUMOS 


Iartă-l... că şi el, ca mine, mult amar săracul duce... 
Pentru florile-ţi pierdute altă floare ţi-oi aduce!... 


SORINA 


Aşadar, tot n-ai uitat-o pe Ileana... 


FĂT-FRUMOS 
Ştii şi tu? 


SORINA 


Cum să nu? Povestea asta toată lumea străbătu ... 
Basmul tău şi-al Cosânzenei cine nu-l cunoaşte oare? 
Vântul, păsările, codrul, luna, razele de soare 
Povestesc mereu de tine şi de toate ce-ai făcut 

Când în lume, când aiurea, pe-un tărâm necunoscut... 
Veşnic robul fără pace al aceleiaşi chemări, 

Cine, cine răscoleşte nouă ţări şi nouă mări? 

Cine ţese pod pe ape? Cine crengile destramă 

Prin pădurile de aur, prin pădurile de-aramă? 

Cine iese fără moarte dintr-al ielelor hotar, 
Avântându-se-n puhoaie şi pe lacuri de cleştar? 
Urmărind un vis de raze tot mai stins, mai depărtat, 
Cine-aleargă ca năluca zi şi noapte ne-ncetat? 

FĂT-FRUMOS 


Cum de ştii atâtea lucruri? Pieptul tău de ce gemea 
Când vorbeai? 


SORINA 


Dar bine, glasul, ochii mei, suflarea mea, 
Nu ţi-au spus nimica ţie? Nemişcat, când m-ai zărit, 
Nemişcat ai stat, dar roibul, roibul tău a tresărit! 
Zâna-florilor sunt astăzi... dar am fost odinioară 
La o curte-mpărătească cea mai rumenă fecioară... 
Mi-am lăsat părinţii, casa, pacea unui dulce trai 
Ca să plec îndrăgostită de feciorul cel de crai 
Ce-ntr-o zi de primăvară pe la noi se rătăci... 
Alergând tot după tine, iată-mă acum şi-aci. 
Neştiind câţi ani de zile lungul drum o să mai ţie. 


FĂT-FRUMOS 


Ti-am fost drag, frumoasă zână? 


SORINA 


Cum ţi-e dragă dânsa ţie! 
Drag mi-ai fost întotdeauna şi-aş voi să fii al meu, 
Veşnic, veşnic lângă mine — tu: stăpân şi roabă: eu... 
Ca să-mi fii mereu aproape, te urmară paşii mei 
Prin păduri de vrăjitoare, prin palatele cu zmei, 
Ți-aşterneam în cale iarbă, nici un duh să nu te-audă, 
De cădeai rănit în luptă, îţi legam o rană udă... 
Ici, o babă cocoşată, îţi dădeam ulciorul plin, 
Îţi turnam pe frunte rouă ca să-ţi fie somnul lin... 
Tu fugeai după Ileana, eu fugeam, fără să ştii, 
Prin cetăţile bogate, prin câmpiile pustii, 

Şi-alergând mereu în lume după tine, după ea, 
Risipit-am fără milă tinereţea, viaţa mea... 

Făt-Frumos, a ta sunt, ia-mă, nici un zmeu nu ne desparte, 
Sunt aici, pe când Ileana... 


FĂT-FRUMOS 


O iubesc că mi-e departe... 
Şi-apoi cum, de-atâta vreme bat pământul-n lung şi lat 
Şi să stau apoi deodată lânga-al Zmeului palat? 
Ea să plângă zi şi noapte suspinând de dorul meu, 
Pe când eu s-o las să geamă pradă groaznicului Zmeu? 


SORINA 


Dragul meu, nu sunt frumoasă? Toate darurile firii 

Mi le-au dat la leagăn daruri ursitoarele, zefirii... 
Florile din lunci, din ape, mi se-nchină toate mie, 

M-au stropit pe ochi cu rouă şi pe sân cu iasomie... 
Ochii mei sunt flăcări negre... părul meu e negru smoală. 


FĂT-FRUMOS 
Părul ei bălai ca spicul şi privirea i-e domoală, 
Ochii ei sunt cerul verii răsturnat într-un izvor... 

SORINA 

Ca şi cerul cel de vară ei se-ntunecă de vor, 
Pe când mie totdeauna mi-au rămas aprinşi, curaţi, 
Cum mi-au spus atâtea lacuri şi feciori de împărați! 

FĂT-FRUMOS 
M-au iubit atâtea zâne şi fecioare de-mpărat! 

SORINA 


Mie însă numai unul mi-a fost drag cu-adevărat! 


FĂT-FRUMOS 


Dintre zâne şi fecioare numai una m-a robit! 


SORINA 


Unul singur mă alungă: cel pe care l-am iubit! 


FĂT-FRUMOS 


Surioară, surioară, cât de bine te-nţeleg! 

Cum aş vrea, în astă clipă, de trecut să mă dezleg 
Şi, lăsând zădărnicia mincinoaselor luciri, 

Să împart cu tine rodul multdoritei fericiri... 

Dar abia vorbii şi iată... mă îndeamnă vechiul glas 
Să pornesc mereu nainte şi în urma mea să las 
Toate câte sunt ispită, şi din toate să se-ntreme 
Visul care mă frământă de atât amar de vreme! 


SORINA 


Nu pleca! De ce să cauţi fericirea-n altă parte 
Când o vezi că-i lângă tine? 


FĂT-FRUMOS 


Fericirea e departe... 


Fericirea e ca norul care trece colo. Vezi? 

Acul soarelui îi ţese flori mai multe ca-n livezi, 
Pe când ploaia, care curge ca un trist şi negru roi, 
O simţim, dar face norul, floarea, pulberea, noroi! 

SORINA 


Du-te dară, fără milă... şi-ţi găseşte fericirea. 
Du-te. Luptă-te. Învinge. Uită că zădărnicirea 
Unor vise ne-ncetate biata inimă mi-a rupt... 

Voi găsi puterea, poate, şi de-acuma, ne-ntrerupt 
Să te-ajut de cazi în luptă sau de eşti învingător... 


FĂT-FRUMOS 


Chiar de-nving? 


SORINA 


Şi-nvingătorii au nevoie de-ajutor! 


(Făt-Frumos iese.) 


FLOAREA-SOARELUI 


Nu ţi-am spus? 


SORINA 
A fost de piatră! 


FLOAREA-SOARELUI 


Prea eşti slabă, iubitoare! 


SORINA 


Cum aş fi? 


FLOAREA-SOARELUI 


Să fii mai mândră, să te-arăţi nepăsătoare, 
Din povestea ta întreagă nici un fior nu-l străbătu... 

SORINA 


Floarea-soarelui mă mustră? Tu vorbeşti acuma, tu? 
Tu, ce râzi în zorii zilei când s-arată mândrul soare 
Şi te-nchizi tăcută, tristă, când încep să te-mpresoare 
Ale nopţii fire negre, tocmai tu să nu-nţelegi? 


FLOAREA-SOARELUI 


Te-nţeleg, dar vezi... mi-e milă că din toate tu te-alegi 
Doar cu plânsul, şi cu visul, şi cumplita aşteptare! 

Pe când eu, eu tot am parte de prelunga sărutare 
Ce-mi trimite sfântul soare de pe tronu-i mişcător. 


SORINA 


Taci... Ascultă... vezi cum fuge? Nu mai e nepăsător! 
Vezi un nor de colb ce urcă şi coboară coasta lină? 

Vezi cum intra-n văi de umbră, cum razbeşte pe colină? 
Mai departe... fuga... fuga... mai aproape de palat 

Şi de mine mai departe... 


FLOAREA-SOARELUI 


Doamne, ce ţi s-a-ntâmplat? 
Ce vorbeşti aşa-ntr-aiurea? Mâna ta e rece, tremuri... 


SORINA 


Vezi colo pe vârf de munte un palat uitat de vremuri? 
E palatul Cosânzenei... e palatul unde ea, 

Fără grijă, îl aşteaptă să sosească şi s-o ia. 

Ca o pasăre măiastră, ferecată-n colivie, 

Ea îl cheamă fără vorbe... el ascultă, şi-o să vie, 

Şi-o să vie şi-o s-o ducă mai departe, pe când eu, 
Pribegind pe drumul vieţii tot mai lung şi tot mai greu, 

Am să mor prin cine ştie ce tărâmuri depărtate... 
Pentru ea umblai atâta din cetate în cetate! 

Pentru ea de-atâta vreme plânge sufletu-mi sărman. 
N-o cunosc şi totuşi, uite, o urăsc ca pe-un duşman. 
Ce-o să fac de-aci înainte? Încotro să-ntore privirea? 
Unde să-mi înec aleanul şi să-mi aflu izbăvirea? 


FLOAREA-SOARELUI 


Stai aci. Ne fii stăpână cum ne-ai fost şi până ieri. 
Printre flori vei fi străină omeneştilor dureri! 

Sunt în lumea noastră, soră, mângâieri necunoscute. 
Vântul serii când adie, face apa cute... cute! 

Luna mângâie frunzişul din pădurile de-arini, 
Licuricii luminează în potirele de crini, 

Ca un şir de candeli albe ce se sting încetişor, 
Pâlpâind în adierea unui vânt plăpând, uşor... 

Totu-i vis... lumină... cântec... ca-n poveştile frumoase. 
Nu pleca ... Rămâi aicea printre florile voioase, 
Printre fluturii zburdalnici ce se scaldă în culori ... 
Ce să cauţi printre oameni? Rostul tău e printre flori! 


SORINA 


Am să stau... Şi totuşi, uite... Pentru cea din urmă oară 
Aş voi să-l văd cum luptă şi pe Zmeu cum îl doboară... 
Am să-i spun că eu, gonita, eu i-am stat într-ajutor, 

Că de nu eram acolo n-ar fi fost învingător... 

Şi de-o fi să văd că, totuşi, ochii lui aiurea cată, 
Vindecată de iubire şi de patimi dezbrăcată, 
Înălţându-mă deasupra omeneştilor nevoi, 

Ca o zâna înţeleaptă voi rămâne printre voi... 


Cortina 

ACTUL V 
TABLOUL II 


Pădurea Vrăjitoarei. Pe jos, la chemarea babei Vraga, intră tot 
felul de jivine, balauri fără aripi şi alte târâtoare. În văzduh 
pajure şi alte zburătoare ciudate. 


VRĂJITOAREA 


Blestemaţilor, hei, unde rătăciţi? Unde-mi umblaţi? 
Ascundeţi-vă în scorburi, staţi de veghe, pitulaţi, 
Să fiţi gata-n ajutorul marelui stăpân al vostru! 

O primejdie cumplită! Astăzi, împăratul nostru, 
Zmeul-zmeilor, înfruntă pe duşmanul lui hain... 
Unde-i sipetul cu leacuri şi năframele de in?... 
Unde-i Kunda, unde-i Sura? 


(Intră Sura.) 


SURA 


Iată-mă, stăpână, iată! 
Alergai s-aduc fiertura şi unsoarea descântată! 


VRĂJITOAREA 


Zăbovişi cam mult. 


SURA 
Prin peşteri şi paragini, să culeg 
Buruienile vrăjite, rănile să i le leg. 
VRĂJITOAREA 


Bine, Suro ... Unde-i Kunda? 

SURA 


O văzui pe drum... 


VRĂJITOAREA 


Să vie!... 
(Intră Kunda.) 
Ce? Cu mâna goală? Unde-i urciorul cu apă-vie? 


KUNDA 


Nu-l mai am!... 


VRĂJITOAREA 
Ce-ai spus? 


KUNDA 


Stăpână... mi-a căzut pe drum... l-am spart! 


VRĂJITOAREA 


Ticăloaso! Vânzătoareo! Capu-n două ţi-l despart! 

Din pământ să-l scoţi... Aleargă, calea înapoi apuc-o 

Şi să-mi vii cu el, altminteri cu harapnicul, năuco, 

Am să-ţi sfârtec pielea toată, să-ţi fac din ciolane zdrob! 
KUNDA 


Nu mai vreau să duc osânda traiului amar, de rob! 


VRĂJITOAREA 
Îndrăzneşti ? 

SURA 
Văzuşi, stăpână, care-s gândurile Kundei? 
M-a-ndemnat mereu, spunându-mi: “ Toate vrăjile ascunde-i 
Zgripţoroaicei”! “Apa-vie”, “leacurile”— le-a vândut! 
Uite-mi-o! Linguşitoare, mincinoasă, prefăcută! 
KUKDA 


Tu vorbeşti, limbă de şarpe?! Rădăcină de cucută! 
N-ai vândut-o pe stăpână? Nu i-ai spus lui Buzdugan 
Locul unde-ascunse Vraga fluierul cel năzdrăvan 

Care cântă şi vrăjeşte? Nu mi-ai spus tu să fugim, 

Să ne-ntoarcem printre oameni şi lumea s-o îndrăgim? 


SURA 
Nu-i adevărat! 
KUNDA 


Ba este! 


SURA 


Mărturie vreau s-aducă! 


KUNDA 


Nu mi-ai spus că moare Zmeul? 


SURA 


Tu mi-ai spus că e pe ducă! 


VRĂJITOAREA 
Amândouă, amândouă sunteţi două ticăloase! 

SURA 


Te-am slujit de frică, numai! 


KUNDA 


Spaima ne-ai vârât în oase! 


VRĂJITOAREA 


Unde-i legământul vostru pe foc, apă şi pământ? 


KUNDA 


Când slujeşti fărădelegea, nu poţi cere legământ! 


VRĂJITOAREA 


Bine ... Răzvrătirea voastră am s-o judec eu curând! 
Deocamdată să ne-ascundem ... Vin duşmamii rând pe rând! 


(Ies câteşitrele. Lighioanele pier şi ele. Intră Buzdugan şi 
Făt-Frumos.) 
FĂT-FRUMOS 
Nu şi nu, măi Buzdugane! Baba plânge, povesteşte, 
Minte şi-a scăpat de tine! Te-ai înduioşat prosteşte! 
BUZDUGAN 


Am încredere în oameni!... 


FĂT-FRUMOS 


Vrăjitoarea nu e om! 
Zmeul nu e om — sunt fiare! Nu e pace până n-om 
Izbuti să-i facem una cu pământul! 

BUZDUGAN 

Ai dreptate! 

Cu viclenii, cu duşmanii nu e chip de bunătate! 
FĂT-FRUMOS 


Se prefac când e nevoie, se fac mici, ţi se supun, 
Dar deodată nalţă capul, te lovesc şi te răpun! 
Câte n-am văzut eu însumi tot pe urmele Ilenei! 
Nu e chip a te-nţelege cu duşmanii şi viclenii! 


BUZDUGAN 


Făt-Frumos, rămân cu tine şi pe dracu-n patru-l fac, 
Cu puterile unite fiarei să-i venim de hac! 


FĂT-FRUMOS 
Mulţumesc, dar nu-i nevoie... Singur vreau să-mi dau 
măsura! 
BUZDUGAN 


Da, dar Zmeul nu e singur... Vrăjitoarea, Kunda, Sura, 
Fel de fel de lighioane îi vor sta într-ajutor. 


FĂT-FRUMOS 
N-aş fi Făt-Frumos de nu ies, singur eu, biruitor! 


BUZDUGAN 


Am să stau de veghe, totuşi! 


FĂT-FRUMOS 


De mi-o fi aşa ursita, 
Implinească-se odată ceasul meu dacă sosit-a! 

Dacă Făt-Frumos nu-i fătul care oamenii-l socot, 
Piară Făt-Frumos viteazul, cu renumele-i cu tot! 
Insă eu înving ursita! Rostului ce-l am mă lasă... 
Vreau să despletesc pământul dintr-a negurilor plasă .. 


Mi-ai vorbit cândva de-un fluier... o babă îl ascundea... 


Trebuia să-l iei de-atuncea! 


BUZDUGAN 


De fluier îmi mai ardea! ? 


FĂT-FRUMOS 


Îţi aduci aminte locul? 


BUZDUGAN 


Da. O scorbură-n pădure... 
Lâng-o peşteră... 


FĂT-FRUMOS 


Să-l cauţi! Pronia o să se-ndure! 
De-l găseşti, învingem răul! E un dar fără de preţ, 
Din adânc de veacuri cântă cântecul cel mai măreț; 
Înşirând mărgăritare pe lungi fire daurite, 
El dezgheaţă, încălzeşte inimile împietrite 
Şi pe toţi vrăjmaşii lumii îi cufundă pe vecii!... 
Caută-l că nu-i departe ziua ce o prorocii, 
Ziua de belşug şi pace, de lumină şi dreptate! 


BUZDUGAN 


Am să-l caut!... Am să-l aflu! Bun rămas! 


FĂT-FRUMOS 


Noroc, fârtate! 
(Buzdugan iese. Apare Zmeul.) 

ZMEUL 


În sfârşit, venişi la luptă! 


FĂT-FRUMOS 
În sfârşit, ne vom lupta! 
Am vorbit destul, îmi pare! 
ZMEUL 


Gata, la porunca ta!... 


(Îşi trag săbiile, ies luptându-se. Apar Vrăjitoarea, Kunda şi Sura.) 


VRĂJITOAREA 


Hai-ho!... Zmeul-paraleul!... Hai-ho! Vrajă neîntrecută! 
Suflă, vântule, şi umflă-i aripile şi-l ajută! 
Urlă! Vâjâie!... Inalţă-l!... Hu-hu-hu! Hai-hu! Hai-hu! 
Stăm de veghe!... 

VRĂJITOAREA, KUNDA, SURA 


Stăm de veghe! U-iu-hu! Hai-hu! Hai-hu! 
(Ies câteşitrele. Intră ţăranii.) 


MOŞ MARIN 


Hai încoa, pe-aici e Zmeul... 


MOŞ DUMITRU 


Unde-i, mă? Să vie! Unde-i? 


MOŞ MARIN 


În pădure. Măi Dumitre, ia vreo trei flăcăi şi-ascunde-i 
Lângă smârcul de pădure. 

MOŞ DUMITRU 
Du-te tu... 


MOŞ MARIN 

Păi nu prea-mi vine ... 

Că şi-acuma, de mânie, mi-arde sângele în vine... 
MOŞ TOADER 


De mânie? Ba de frică! 


MOŞ DUMITRU 
Bade Toader, dumneata 
Tot nu crezi în lighioane... Ce-ar fi dac-ai ajuta 
Pe flăcăi să intre-n codru şi să-l caute pe Zmeu? 
MOŞ TOADER 
Ce să caut eu acolo? Ce să fac în codru eu? 
Nu v-am spus că nu-i nimica? 
MOŞ DUMITRU 
Da lăsaţi-l! Ca să creadă, 
El ar vrea să vadă zmeii ca pe vite, în cireadă! 
MOŞ TOADER 


Eh, vă cred pe jumătate... Prea vă văd înfricoşaţi ... 
Mai dăduse-odată spaima într-o ceată de guşaţi 

Cum că le mai scade guşa... La-nceput, nu-i prea crezui, 
Da-ntr-o lună jumătate fără guşă îi văzui! 


MITRU GEAMBAŞUL 
Ia ascultă-mă! Pe mine mă cunoşti de mult, aşa-i? 

MOŞ TOADER 


De pe vremea când mijlocul cu pistoale-l înfăşai ... 
MITRU GEAMBAŞUL 
Nu ţi-am spus că-ţi moare vita, să mi-o dai pe jumătate? 


MOŞ TOADER 


Asta-i drept. Dar, vorba vine: am avut cândva, fârtate, 
Vite multe de vânzare? Că nu prea mi-aduc aminte! 


MOŞ MARIN 


Lasă glumele, ascultă pe geambaşul că nu minte... 


MITRU GEAMBAŞUL 


Iacă eu, geambaşul Mitru, jur pe albul cap al meu 
C-am văzut, ca toată lumea, cum trecu p-aici un zmeul! 


MOŞ TOADER 


Păi să ştiţi că nu-i de-a bună! Unde l-aţi văzut? 


MOŞ DUMITRU 


Pe-aici, 
Iac-aici... tăia văzduhul vâjâind... 
MOŞ TOADER 
Şi-atâţi voinici 
Nu puturăti pune mâna să mi-l prindeţi? 
FEMEIA 
Da de unde! 


Mai degrabă ca flăcăii potârnichea nu s-ascunde, 

Nu fuseşi colea, moş Toader, să mi-i vezi şi să nu crezi... 
Să mi-i vezi fugind de spaimă... 


MOŞ TOADER 


Cum dă lupul în cirezi! 


BĂCIŢA 


De-l vedeai, ca noi, moş Toader, azvârlind scântei pe nară... 


FEMEIA 


Iacă, vezi ce ni-s flăcaii? Îi văzuşi cum s-adunară, 
Bade Toader? Doar li-i spune una-alta, doar te-nduri 
Să vorbeşti mereu, să uite grija fiarei din păduri! 


PĂCALĂ 
(de afară) 


Oameni buni! Hei, moş Dumitre... moş Marine! 


MOŞ DUMITRU 


Iaca ia! 
MOS MARIN 
Tot p-aci! 
MOŞ TOADER 
Da ce-i, băiete, de te-ai spaimântat aşa? 


PĂCALĂ 


Am văzut minune mare! 

MOŞ DUMITRU 


Ce minune? 


MOŞ MARIN 


Cum minune? 


MOŞ TOADER 


Nu cumva se prinse tat-tău, fătul meu, să te cunune? 


PĂCALĂ 


Lasă, bade, dumitale tot mereu de glume ţi-i! 


MOŞ TOADER 
Apoi spune-ne atuncea de-ai văzut minunăţii! 


PĂCALĂ 
Am văzut pe Zmeu aproape, s-a luptat cumplit şi-apoi 
A murit! 
MOS DUMITRU 


E mort de-a bine? 


PĂCALĂ 


Hai să mergem înapoi, 
Să-l vedeţi întins pe spate, fără cap, într-o băltoacă 
Mare, vânătă, de sânge. 


MOŞ MARIN 


Când muri? 

PĂCALĂ 


Cam pe la toacă. 


MOŞ DUMITRU 


Cum era voinicul care îl ucise pe tătar? 


PĂCALĂ 
Păi, ştiu eu! Ca Sfântul Gheorghe zugrăvit lângă altar... 
Sau ca domnii de prin cadre... cei cu sulițe gătiţi 
Şi călărl pe cai cu pene... 
MOŞ DUMITRU 


Făt-Frumos a fost, să ştiţi! 


MOŞ MARIN 


Cel ce umblă tot pământul? 


MOŞ DUMITRU 


Făt-Frumos, de care spune 
C-a pornit taman din ţara unde soarele apune 
Ca să-şi caute mireasa rătăcită printre zmei! 
Pe Ileana Cosânzeana, cea mai mândră-ntre femei! 
FEMEIA 


Dar-ar Domnul s-o găsească!... 


MOŞ DUMITRU 


Măi copii, bine că dete 
Dumnezeu să crape Zmeul!... Ia mai spune-ne, băiete, 

Cât mai e lumină-n ceruri şi mai cântă ciocârlia, 
Ce-ai văzut? 


PĂCALĂ 


Treceam pe-acolo. Nu-ncepuse bătălia... 

Îi vedeam cum stau de vorbă. Făt-Frumos era călare 

Şi vorbea de sus cu Zmeul. Dar văzând apoi că-l are 

Prea departe, se coboară, lasă roibul fără frâu 

Şi s-apropie de liftă, pe când eu, ascuns în grâu, 

Tremuram, strângeam din coate şi tăceam chitic. 
Deodată, 

Făt-Frumos, cu faţa toată de-o mânie grea brăzdată, 

Scoase paloşul din teacă şi răcni: “Destul! Destul! 

De minciuni, de vorbă dulce şi de daruri sunt sătul. 

Vrei să-mi dai pe Cosânzeana, ori în săbii ne tăiem? 

TŢin-te, Zmeule, că-s gata: nu te temi şi nu mă tem! “ 

Zmeul-zmeilor atuncea, scuturându-şi solzii grei, 

Îi rânji în nas şi-i zise: “Hai la luptă dacă vrei!” 

“Hai la luptă!” îi răspunde Făt-Frumos. Şi-odată, ia, 

Când în aripi, când în creştet, pe balaur mi-l tăia... 

Făt-Frumos lovea în faţă, iară Zmeul tot în lături; 

Când săreau la zece poşte,când se pomeneau alături... 

Scăpărau scântei din săbii. Sângele curgea belşug. 

Unul se lupta cu cinste, iar cellalt cu vicleşug. 

Obosiţi, de la o vreme, se opriră-n drum niţel, 

Pe când eu, ascuns în grâne, mă făceam mai mărunţel ... 

Nu ştiu cât au stat în pace, că pe Zmeu nu-l mai văzui... 

Se făcu, mări, o roată cu luminile verzui 

Şi venea să-nghită fătul. Însă fătul nu crâcni; 

Se făcu şi el o roată roşie, şi izbucni 

Ca un foc ce iese noaptea de prin clăi. Se repezea 

Când o roată, când cealaltă şi striga: “Păzea! Păzea!” 

Se ciocneau în luptă cruntă. Numai flăcări scăpăra. 

Cerul tot era lumină... tot pământul tremura... 
Iarba sfârâia pârlită, frunzele se răsuceau, 
Toate apele secară, păsările-n drum zăceau, 
Mai aprinse, mai cumplite, se luptau mereu, mereu! 
Mă lovea căldura-n faţă. Când credeam c-o să m-aprind, 
Văd că cele două roate braţe-n braţe se cuprind 
Şi vrăjmaşii iar ieşiră, plini de fum, din roata lor... 
“Eşti voinic de tot, băiete!” zise Zmeul-zmeilor... 
“Vrei să-mi dai pe Cosânzeana? îl întreabă Făt-Frumos, 
Ori te baţi mereu cu mine până te-oi răzbi la os?” 
“Ba mă bat!” răspunde Zmeul. Plini de sânge, plini 

de scrum, 
Se luptară iar voinicii, colo-n marginea de drum... 
Amândoi cu mâna goală, se luară iar la trântă! 
Parcă le creştea puterea tot mai mare, mai ne-nfrântă. 
Zmeul ia pe făt în braţe şi, cu cel din urmă-avânt, 
Încordându-şi toată vlaga, îi făcu-n văzduhuri vânt... 
Îl smuci o dată-n dreapta şi la stânga înc-o dată, 
Îl ţinu ca lumânarea şi pocnindu-l, dintr-o dată, 
În pământul ars ca piatra, până-n glezne îl vâri. 
ÎI lăsă înfipt acolo şi-nspre gârlă cobori... 
Fătul se trezi c-o zână aducând un ciob de apă 
Şi, vărsându-l lângă dânsul, din prinsoare văd că-l scapă. 
C-o năframă-i şterge faţa, îi dădu apoi să bea, 
Şi-i şopti, pe când voinicul se uita mirat la ea: 
“Nu te teme... n-are apă... gârla-i seacă... Poţi lupta! 
Înc-o dată mai loveşte şi Ileana este-a ta!” 
Zmeul se-ntorcea pe gânduri. Zâna, floare se făcu. 
Făt-Frumos ieşi din groapă. Tremuram. Acu-i acu! 
Zmeul-zmeilor găsise fără pic de apă râul 
Şi venea să curme lupta. Făt-Frumos îşi strânse brâul, 
Se-ndreptă odată-n şale şi la el se repezi; 

Zmeul-zmeilor, săracul, bine nici nu se trezi 
Că-l şi prinse-n braţe fătul răcorit şi încordat. 
Îl azvârle-n nori o dată, îl mai zvârle înc-o dat”, 
Şi deodată, până-n umeri, în pământul copt vârându-l, 
Îi strigă, râzând cu hohot: “Ţi-a venit şi ţie rândul!” 
Văd apoi că-l ia de chică... văd şi capul cum i-l taie; 
Îmi făcui o cruce mare: măiculiţă, ce bătaie! 
Şi venii să spun la oameni ce văzui şi ce-auzii... 
Hai cu mine, bade Toader, şi-ai să vezi de-s nerozii. 
Hai să vezi de-a fost aievea. 

MOŞ TOADER 


Nu mai zic nimic, nepoate! 


(Palatul de pe munte ia foc.) 


MOŞ DUMITRU 


Arde, mă! 


PĂCALĂ 
Palatul! 


MOŞ MARIN 
Arde! 


PĂCALĂ 


Făt-Frumos l-aprinse, poate! 


MOŞ TOADER 
Ăsta-i semn că-şi ţine-n braţe draga lui cu părul-aur! 

PĂCALĂ 
Hai să-ntindem hora mare lângă stârvul de balaur! 
VRĂJITOAREA 
(de departe ) 


Aoleu! ... Vai! Vai de mine! 


MOŞ DUMITRU 


Ia tăceţi, mă, n-auziţi? 


VRĂJITOAREA 


Veniţi, vraci şi vrăjitoare, puişorul să-mi treziţi! 
Aoleu şi vai de mine... 


MOŞ MARIN 
(lui Păcală ) 


Ia vezi... Cine-i bocitoarea? 


MOŞ DUMITMU 


A! Nu-i nimenea! Nebuna!... Baba Vraga, vrăjitoarea! 


VRĂJITOAREA 
(intrând ) 


Dragii mei, ce fărdelege! A murit sărmanul Zmeu! 

A murit minunea lumii, dragul copilaş al meu! 

Ce vă tot uitaţi la mine? Nu-s nebună! Spun pe faţă! 
Zmeul îmi era copil!... Acuma neagra moarte îl răsfaţă! 
Taina lui strălucitoare numai mie mi-o spuneam! 

Mama Zmeului e baba şi-i din cel mai falnic neam! 

A trăit de noi departe, dar lupta doar pentru voi, 

Cei din scorburi, din bordeie, să vă scape de nevoi 

Şi să vă ridice-n slavă... Faţa lui întunecată 

Ascundea lumini de aur, inima dintr-o bucată; 

Era bun, milos, cum nu e voievod pe-acest pământ. 

Voi v-aţi bucurat la vestea morţii lui. O! mă-nspăimânt, 

Mă cutremur! Voi, prieteni, să se teamă că-i răstoarnă 

Cei născuţi în strai de purpur. Dar nu voi, nu! Cei ce 
toarnă 

Ura împotriva vieţii şi-a luminii zorilor. 

Eu nu plâng doar pentru mine, eu plâng jalea tuturor. 

A murit? Nu, nu! Trăieşte! N-a murit. Întreg pământul 

S-a legat să mi-l răzbune... şi-şi va ţine legământul. 

Zmeul-zmeilor trăieşte. Îl port eu în piept, colea, 

Oropsiţii toţi ai lumii, pentru cari se zvârcolea, 

Se vor ridica mulţime care creşte, se răzbună, 

Şi-i îndeplineşte visul! 


FEMEIA 
Biata babă! Noapte bună! 


VRĂJITOAREA 


Noapte bună! Pentru mine, noapte veşnică-i în drum. 
(Ies țăranii.) 

Scrum făcutu-mi-ai copilul, inima să-ţi fie scrum, 

Făt-Frumos! O ţii în braţe... Dar Ileana e departe! 

Sufletul miresei tale cu băiatul meu se-mparte! 

Iată răzbunarea babei! Vino-ncoace! Nu mă tem! 

Inima Ileanei tale ţi-o răpesc şi te blestem! 

Te blestem să-ţi moară visul chiar acum când se-mplineşte! 

Inima i-o duc în gheare... ca-ntr-un cleşte... ca-ntr-un 
cleşte... 


Cortina 

TABLOUL II 


(La poalele turnului dărâmat, care mai fumegă. Fâlfâiri de flăcări, 

din când în când. Din turn iese Făt-Frumos, ducând pe Ileana. 

EI are hainele zdrenţuite, părul vâlvoi, ca după luptă. Ileana e 

îmbrăcată în alb, părul blond, revărsat pe umeri: se sprijină de 
el şi păşeşte ca într-un vis.) 


FĂT-FRUMOS 


Vino, lasă-ţi pasu-n voie. Vin”, odor nepreţuit, 
Au trecut acuma toate. Visul nostru-i împlinit. 
Toate zilele de luptă, toate nopţile de dor, 

Toate chinurile noastre se sfârşiră, drag odor! 
Noaptea-i blândă. Ceru-mbracă fermecatele culori, 
Iar o zână milostivă ţi-a făcut un pat de flori! 


ILEANA 


Ah! Îmi trec pe frunte mâna... parcă dorm, parc-aiurez! 
Nu ştiu de-s aievea toate şi nici nu ştiu ce să crez... 
Lasă-mă puţin în voie, singură, să mă deştept... 

Să privesc puţin în juru-mi! 


FĂT-FRUMOS 
Draga mea, de când aştept 
Astă clipă fericită. Ani şi ani s-au perindat 
De când, fără încetare, lumea toat-am colindat, 
Alergând şi zi şi noapte, ca să dau de cuibul unde 
Zmeul-zmeilor, tâlharul, fericirea mi-o ascunde... 


ILEANA 


Unde-i Zmeul? 

FĂT-FRUMOS 


Doarme bine! 


ILEANA 


L-ai ucis? 


FĂT-FRUMOS 
Fireşte! 


ILEANA 


FĂT-FRUMOS 


Plângi, Ileano? Plângi, Ileano? 


ILEANA 


(se ridică, ferindu-se de îmbrățişarea lui ) 


Du-te... nu mă întreba! 
N-aş putea vorbi acuma... Du-te... ceasul n-a sosit 
Să te-ascult... Şi-apoi, atâtea lupte nu te-au obosit? 


FĂT-FRUMOS 


Odihnit cum sunt acuma n-am fost, draga mea, nicicând. 
Ce odihnă mi-e mai dulce decât mâna lunecând 

Peste fruntea-ţi luminoasă, decât ochii tăi curaţi, 
Cercetând ca-n vis în juru-ţi, tot mai mari, tot mai miraţi? 
Noaptea vine... Vine ceasul când răsufletele firii 

Fac să tremure de doruri iarba, roua, trandafirii; 

Când miresmele de floare se înalţă în văzduh, 

Unde fâlfâie din aripi al iubirii dulce duh... 

Ceasul sfânt al înnoptării când zefirii toţi adie 
Peste valuri, peste frunze, răspândind o melodie, 
Unde mor înăbuşite vorbe, şoapte, sărutări... 

„.„. Cine se dezmiardă-n largul înstelatei înnoptări? 
„.„. Pretutindeni, Cosânzeano, numai murmure s-aud. 
Râuleţele, departe, îşi sărută malul ud... 

Nu le-auzi chemarea dulce... ne-nţelesul gângurit? 
Pretutindeni, pretutindeni, ca un stol nelămurit 

De steluțe şi de fluturi, zboară-n zare sărutări... 
Cine se sărută-n largul înstelatei înnoptări? 

Tot văzduhu-i plin de şoapte, plin de cântec... numai tu 
Taci mereu... Ce-ngrijorare peste suflet ţi-abătu? 


ILEANA 


Nu ştiu ce... cam ce ţi-aş spune... Uite, vezi, tu farmec 
n-ai 

Ca nainte. Altă dată vorba ta-mi părea un nai 

Îngânând uşor un cântec dulce, lin, mângâietor, 

Ce-mi spunea cum se iubiră o domniţă şi-un păstor... 


FĂT-FRUMOS 


Basmul nu se isprăveşte niciodată, dacă vrei. 


ILEANA 


Vorba ta îmi pare-acuma ca un stol de fluturei 

Ce se joacă-n depărtare într-o rază: îi priveşti, 

Dar îi laşi, îi laşi să moară. Sunt sătulă de poveşti! 
Mă-ncântau acestea toate altădată, dar acum 

În zadar aş vrea, voinice, să le-ascult sfârşitul... 


FĂT-FRUMOS 


Cum? 
Nu eşti tu aceeaşi Leană care-ai fost odinioară? 

Tu, Ileana Cosânzeana, blânda, dulcea mea fecioară, 
Ce visa cu mine-alături ziua mândrei cununii?! 

A venit şi ziua-aceea, cununia gata ni-i... 

Stelele ne ţin făclie, iară mândrii păltinaşi 

În biserica-nstelată ne-or fi preoţi, ne-or fi naşi... 
Lăutari ne-or fi zefirii din stejarii foşnitori, 
Gârlele din depărtare, ceata de privighetori, 

Iară isonu-l va ţine, din adâncuri de pământ, 
Greierul ce toarce-n taină al amurgului veșmânt... 
Altă dată ziua nunţii aşteptând-o tremurai 

Ca un crin în vântul serii... 


ILEANA 


Fat-Frumos, fecior de crai, 
Nu mai sunt aceeaşi Leană blânda şi neştiutoare, 
Ce-asculta înmărmurită cântul de privighetoare 
Şi râdea de bucurie, când pe cerul gol, curat, 
Răsărea, ca-ntr-o icoană, un luceafăr tremurat... 
Nu mai bat acum din palme când pe-al crengii căpătâi 
Ciripeşte-nfrigurată rândunica cea dintâi... 
Nu mi-e gândul dus la nuntă, Făt-Frumos, nu; mai curând 
Mi-aş lega năframa neagră şi mi-aş scoate, rând pe rând, 
Toate darurile scumpe... Mai curând aş vrea să-mi rup 
Toate hainele, şi-n negru să-mi îmbrac întregul trup... 
Nu-s făclii de nuntă-n ceruri, glasul codrului nu-mi pare 
Lăutar de cununie, ci un cântec de-ngropare!... 





FĂT-FRUMOS 
Aiurezi! Ţi-e frig? Vai, dragă! Sufletul mi l-ai zdrobit. 
Tu vorbeşti? Aud eu bine? Vai, Ileano, te-am iubit, 
Ani şi ani miresei mele fost-am credinciosul mire ... 
Astăzi mă priveşti cu ochii plini de teamă şi uimire. 

Nu sunt altul, Cosânzeano! Făt-Frumos! Adu-ţi aminte, 
Sunt eu, cel de-odinioară. Chipul, glasul meu nu minte! 
Dacă hainele-mi sunt rupte, dacă părul mi-e vâlvoi, 
Mi-am schimbat înfăţişarea într-al luptelor şuvoi. 

Dar mi-e sufletul acelaşi... toată dragostea-mi curată! 


ILEANA 


(ca într-un vis) 


Tu eşti... Făt-Frumos? Da, tu eşti. Adevărul mi s-arată. 
Cine m-a vrăjit pe mine? Simt colea... pe cineva... 
Cineva îmi porunceşte... Vreau să scap din lanţ... 


VRĂJITOAREA 


(din umbră ) 


Ha! Ha! 


ILEANA 


Cine-a râs? 


VRĂJITOAREA 


Eu, baba Vraga! Am venit la sărbătoare! 
Ha, ha, ha! Vrea să mănânce jalea mea răzbunătoare, 
Ura mea care ucide... Făt-Frumos, ai înţeles? 
Nu, Ileana Cosânzeana nu pe tine te-a ales! 
Toate gândurile, toate, Zmeului i le păstrează. 
(Ilenei ) 


Nu-i aşa, mândreţea babei? 
ILEANA 
Mai visez? 

VRĂJITOAREA 


Nu, nu! Eşti trează! 
Zmeul îţi va fi stăpânul până-n clipele de-apoi. 
Hai cu mine... hai cu maica lângă dânsul... 


(Ia de mână pe Ileana, care o urmează vrăjită. Dintre flori, se iveşte 
Sorina, care li se pune în drum.) 


SORINA 


Înapoi! 


VRĂJITOAREA 


Înapoi tu! Ce te-amesteci? Ce-mi răsari mereu în cale? 


SORINA 


Vreau să nimicesc odată lanţul farmecelor tale! 


VRĂJITOAREA 


Nu-mi călca împărăţia întunericului! 


SORINA 
Cum? 
Ai voi să fii stăpână şi în ţara mea, acum? 
VRĂJITOAREA 


Sunt stăpână pretutindeni unde fiul meu trecut-a... 
Pretutindeni samăn ura, mătrăguna şi cucuta. 

Să se-ntunece pământul, piară tot ce nu e zmeu, 

Şi de-a pururi, pe ruine, să domnească fiul meu! 

SORINA 
Zmeul a murit, sărmanul! Odihnească-se în pace... 
Ce-o să-i facă răzbunarea? 
VRĂJITOAREA 


Sufletul o să-i împace! 


SORINA 


Ieri am apărat pe unul, azi îi apăr pe-amândoi! 


VRĂJITOAREA 


Amândoi atunci să piară! Amândoi! Am să te-ndoi 

Şi pe tine! Răzvrătirea vei plăti-o scump! Să pice 

Trăsnetul pe ei, să-i ardă, să-i răstoarne, să-i despice! 

Vifor viu şi vijelie să-nveşminte cerul gol... 

Duhuri negre să s-adune... Hai, veniţi în rotogol! 
SORINA 


Nu se mişcă firul ierbii... nici o frunză n-ai clintit-o. 


VRĂJITOAREA 
Am să te clintesc pe tine, maştero şi răzvrătito! 
Veniţi, nouri, în puhoaie! Te cutremură, pământ! 
Varsă foc şi vâlvătaie peste ea! 

SORINA 
Nu mă-nspăimânt! 

Nici pământul nu te-ascultă, nici înaltul nu-ţi răspunde! 

VRĂJITOAREA 


Am să chem atuncea iadul şi rusalcele din unde! 
Cu moroii şi strigoii să poftească şapte vraci, 

Trei solomonari să vie, nouă draci şi pui de draci, 
Vârcolaci şi iele rele de-ale mele, slujitoare, 
Surioare să s-adune din genune... cucuvăi, 

Urle-n turle lupii, surle, guşteri meşteri de prin văi, 
Clăi de cârtiţe, ghionoaie în puhoaie pe coclauri, 
Şobolanii, dolofanii, fauri, tauri şi balauri, 

Licuricii şi piticii, pricolicii, oastea mea, 
Adunaţi-vă să sugem sânge tânăr! Ha! Ha! Ha! 


SORINA 
Râzi! Zadarnic râzi! Mi-e milă! Neputinţa ta e mare! 
Nu vezi? Nu răspunde nimeni la drăceasca ta chemare! 
VRĂJITOAREA 


Vino tu, Ileano! Haidem! Ce mai stai? la-mă de mână, 

Să plecăm la casa noastră, am să-ţi dau puteri de zână, 

Ai să fii zmeoaică, maică... locul zmeului să-l iei! 
FĂT-FRUMOS 


Piei, năpârcă blestemată! Piei din calea noastră, piei! 
Scutură-te, Cosânzeano, şi de farmec te dezleagă. 
Vino, dragostea te cheamă! 


VRĂJITOAREA 


Las-o, cum o vrea! S-aleagă. 


FĂT-FRUMOS 


Între ea şi noi alege. 


ILEANA 


Am ales! Lângă iubit! 
Blestematul tău descântec s-a topit, m-am dezrobit. 

SORINA 


Pleacă. Du-te! 


VRĂJITOAREA 


Niciodată! Cine-mi merge împotrivă? 


SORINA 


Tu eşti vrajitoarea hâdă, eu sunt zâna milostivă. 


VRĂJITOAREA 


Eu ţi-am dat puteri de zână şi tot eu ţi le răpesc. 


SORINA 


Nu mai ai nici o putere! 


VRĂJITOAREA 


Te spulber şi te topesc. 
Te blestem să-ţi piară darul ce ţi-am dat odinioară! 
Smulge-i, vântule, cununa! Unu, doi, şi-a treia oară! 
Te prefac din nou fiinţă pământească, fără dar! 


SORINA 


Nu mai ai nici o putere, toată truda ţi-e-n zadar!... 
În vârtej şi vijelie pe aripa vântului, 
Trăsnetul să mi-o cuprindă în fundul pământului! 


VRĂJITOAREA 


Nici pe tine nu te-ascultă draga mea furtună, draga! 
E departe cel ce poate să mi-o biruie pe Vraga! 

BUZDUGAN 
(intrând ) 


Nu-i departe, blestemato! 


VRĂJITOAREA 


Cine? Buzdugan? 


BUZDUGAN 


Da, eu! 
Urechelniţă şi guşter! 


VRĂJITOAREA 


Buzdugane! Dragul meu! 


BUZDUGAN 


Nu mai merge, cucuvaie! 


VRĂJITOAREA 


De ce vrei să te răzbuni? 


BUZDUGAN 


Mai întrebi ?... SŞopârlă, broască! ?... 


VRĂJITOAREA 
Noi am fost prieteni buni, 
Să rămânem buni prieteni cum am fost în vremi trecute! 
BUZDUGAN 


M-ai minţit mereu cu vorbe şi cu lacrimi prefăcute, 
M-ai trimis la bătălie ca să mă despart de ea! 

Ne-ai vrăjit pe toţi, pe mine, pe draga Sorina mea! 

Dar ne-am luminat, ghionoiaie, urechelniţă, şopârlo! 
Am să-ţi viu de hac! Puterea-n fundul iadului azvârl-o! 
Nu mai ai nici o putere: tot pământul ţi-e duşman; 
Buzdugan aduce lumii cel mai falnic talisman ... 
Cunoşti fluierul acesta? Îl vezi? 


VRĂJITOAREA 
Fluierul-minune! 
Dă-mi-l! Buzdugane! Dă-mi-l! E al meu. Al meu! 
BUZDUGAN 


Păzea! 
Fluier drag, ce din vechime orice fiară îmblânzea, 
Dărâma cetăţi şi lanţuri, lumina din ţară-n ţară, 
Şi din an în an primindu-l neamurile se nălţară!... 


FĂT-FRUMOS 
Cântă, Buzdugane,-o doină şi pe doină să se-nşire 
Tot ce e frumos în lume: nădejde şi propăşire. 
Întunericul gonindu-l, pe cei buni îi va păzi... 


BUZDUGAN 


Mult ai stat ascuns în umbră, cântă! Adu zori de zi! 


FĂT-FRUMOS 


Cântă, fluiere, o doină, vrăjile să le vrăjească! 


(Buzdugan începe să cânte din fluier. Baba Vraga, vrăjită la rândul 
ei, începe să ridice piciorul şi să salte încet, fără puteri, ca la o 
poruncă magică, până se prăbuşeşte.) 

BUZDUGAN 


Iar acum, Sorino, cheamă trăsnetele s-o trăsnească! 


SORINA 
În vârtej şi vijelie pe aripa vântului, 
Trăsnetul să mi-o cufunde în fundul pământului. 
(Pământul se cască într-un tunet şi înghite pe Vraga.) 


A pierit! Cu ea se duce spaima, noaptea şi minciuna! 


FĂT-FRUMOS 


Nu ne mai desparte nimeni! 


ILEANA 


Lângă tine, totdeauna! 


SORINA 


Cu încredere în viaţă să păşiţi, şi prin iubire 

S-alinaţi dureri, s-aduceţi oamenilor dezrobire! 

Tu, voinice Buzdugane, iartă-mă; am fost vrăjită! 
Dar acum arunc cununa de rusalce împletită!... 
Dragostea ce mi-ai păstrat-o ne va ocroti pe noi, 
Mână-n mână să ne-ntoarcem printre oameni amândoi! 


(Intră ţăranii, cu nunta lui Păcală.) 


FĂT-FRUMOS 
Pace tuturor! Ca fraţii! Astăzi toţi suntem voioşi! 
lar acum să-ntindem hora cum ştim noi din moşi-strămoşi! 
(Horă.) 
Cortina 

COCOŞUL NEGRU 


Fantezie dramatică în şase acte 


CUPRINS 


PERSONAJELE 


DRACUL 
ARHANGHELUL MIHAIL 
VERDE-ÎMPĂRAT 


AL DOILEA ȚĂRAN 
AL TREILEA ŢĂRAN 
AL PATRULEA ŢĂRAN 


VOIEVODUL feciorii lui AL CINCILEA ȚĂRAN 
VOIE-BUNĂ | verde- UN BĂIAT DIN MULȚIME 
VOIEVODUL împărat UN TÂNĂR 
NENOROC CORUL INGERILOR 


ROŞ-ÎMPĂRAT 
PAZNICUL BĂTRÂN 
PAZNICUL TÂNĂR 
TEMNICERUL 
FĂT-FRUMOS 
FILOZOFUL DE 60 ANI 
FILOZOFUL DE 70 ANI 
FILOZOFUL DE 80 ANI 
ÎNTÂIUL CURTEAN 
AL DOILEA CURTEAN 
AL TREILEA CURTEAN 
UN CURTEAN 

ALT CURTEAN 
ÎNTÂIUL SFETNIC 

AL DOILEA SFETNIC 
AL TREILEA SFETNIC 
UN SFETNIC 

ÎNTÂIUL ŢĂRAN 


N DRAC 

L DOILEA DRAC 
IRA MIRALENA 

N ȚĂRAN 

LT ŢĂRAN 

N ȚĂRAN BĂTRÂN 
ÎNTÂIUL TÂLHAR 
AL DOILEA TÂLHAR 


z»g 





s>a 


COCOŞATUL 
SURDUL 
NEBUNUL 
CIUNGUL 
MUTUL 
UN CERŞETOR 
CU NASUL MARE 
VESTE-REA 


CĂLĂUL ÎNTÂIUL SOLDAT 


SOLUL UN SUPUS 
CRAINICUL UN OM DIN MULŢIME 
ÎNTÂIUL PURTĂTOR AL DOILEA OM 

DE FACLE CRĂIASA ZÂNELOR 
UN GLAS ÎNTÂIA ZÂNĂ 
AL DOILEA GLAS A DOUA ZÂNĂ 
AL TREILEA GLAS A TREIA ZÂNĂ 
ALT GLAS O ZÂNĂ 
UN SOLDAT ALTĂ ZÂNĂ 


Curteni, sfetnici, purtători de facle, soldaţi, cerşetori, ţărani, zâne, 
draci, oameni din mulţime etc. 

ACTUL 1 


Palatul lui Verde-împărat. Zid de piatră roasă si acoperită 
cu muşchi, mărgineşte terasa. E noapte. Cerul e înnorat. 
Nici un fulger. Marea geme surd, în poale. Un orologiu 
bate miezul nopţii; din depărtare îi răspund altele. Din- 
spre dreapta trec în goană, pe terasă, şapte purtători de 
facle. Se face iar întuneric; s-aude oftatul înabuşit al 
mării. Apoi linişte. Dezlipindu-se ca două bucăţi de întu- 
neric, din întunericul nopţii, cei doi paznici ies din dreapta 
sălii şi privesc de pe trepte în urma celor şapte facle. 
Apoi, paznicul cel bătrân se întoarce la dreapta şi, cu 
ochii la fereastra închipuită a lui Verde- împărat, spune 
paznicului tânăr. 


PAZNICUI BĂTRÂN 


Trecut-a miezul nopţii şi totuşi împăratul 
Lumina nu şi-o stinse. Oraşul, tot palatul 
E plin ca niciodată de oameni şi lumini... 


PAZNICUL TÂNĂR 


Ce taină se urzeşte? 
(Speriat, bătrânului care-şi face cruce: ) 


Bătrânule, te-nchini? 
De ce te-nchini? 


PAZNICUL BĂTRÂN 


O, Doamne, înlătură năpasta! 


PAZNICUL TÂNĂR 
Dar ce-i? 

PAZNICUL BĂTRÂN 


Mi-aduc aminte de-o noapte tot ca asta... 


Gemea, la poale, marea, sub cerul înnorat; 
Odaia-mpărătească şi-atunci a luminat 
Târziu, în toiul nopţii... Mi-aduc aminte bine, 
Pe-o noapte tot ca asta, în chinuri şi suspine, 
Pe când urca din mare un cântec de prohod, 
Muri împărăteasa născând un voievod!... 


PAZNICUL TÂNĂR 


(care nu-şi dezlipeşte ochii de la fereastra împăratului ) 


Te uiţi? Pe cap el poartă coroana-mpărătească, 
Aleargă... se frământă... începe să vorbească... 
E singur şi vorbeşte! 


PAZNICUL BĂTRÂN 


Arhanghelul Mihai 
Să-l aibă-n pază!... 


(Din dreapta ies alţi trei purtători de facle.) 


ÎNTÂIUL PURTĂTOR DE FACLE 
(celorlalţi doi ) 


Fuga!... 
PAZNICUL BĂTRÂN 
(oprindu-l, pe când ceilalţi doi ies) 


Prietene, ia stai, 
(purtătorul îşi infige torța în pământ ) 


Şi spune-mi ce-nsemnează atâta frământare? 

PAZNICUL TÂNĂR 


De unde vii şi unde alergi aşa de tare? 


PAZNICUL BĂTRÂN 


De ce aleargă facle pe uliţi şi-n palat? 


PAZNICUL TÂNĂR 


De ce n-a stins lumina slăvitul împărat, 
Ci stă de veghe încă? 


PAZNICUL BĂTRÂN 


Ce taină se urzeşte? 


ÎNTÂIUL PURTĂTOR DE FACLE 


Măria-sa e prada nălucilor! Vorbeşte 
De moarte... de primejdii... de-un ceas care-a bătut 
În inima-i bătrână, spunându-i: “Ai trecut!” 
Îi pare că pe ziduri cocoşul negru cântă 
Vestindu-i clipa morţii... În zbucium se frământă 
Trezind întreg palatul din somn. Noi alergăm, 
Acum, din casă-n casă, pe sfetnici să-i sculăm, 
Să vină toţi aicea, la sfatul ce se ţine 
Acum, la miezul nopţii... 

(Luându-şi torța şi plecând.) 

Vă las... 


PAZNICUL BĂTRÂN 


Te du cu bine! 
(Îngrijorat. ) 

Îşi simte ceasul morţii şi vrea să ţie sfat... 
(Gânditor.) 

Pe zid, cocoşul negru, în noapte, a cântat!... 

Ştiam eu ce-nsemnează a somnului zăbavă... 

Da... da... mi-aduc aminte, şi-n noaptea cea grozavă 

Cânta cocoşul negru... 


PAZNICUL TÂNĂR 


Eu nu-l aud... Dar tu? 


PAZNICUL BĂTRÂN 


Nici eu! Dar, vezi, şi-atuncea spunea că s-abătu 
Aici cocoşul negru — şi-aşa a fost. Oricare 

Din noi îşi simte răul în felul său. De-ţi pare 
Că-n jurul tău pluteşte al morţii vultur greu, 

De ai vreo presimţire, s-o crezi, copilul meu! 
Năpasta îşi trimite nainte vestitorii... 

Plugarii văd pe casă o buhă. Vânătorii — 

Un iepure, o broască, un câine ori un ied... 

Sunt soli, sunt solii morţii, copilul meu, şi-i cred! 
„„. De mult, veneam acasă pe-o negură adâncă... 
Mergeam pe ţărmul mării... Deodată, văd, pe-o stâncă, 
Un câine mare, negru. Urla, sărea, cădea; 
Porneam pe altă cale, el iar în calea mea! 

“De ce mă urmăreşte şi-mi urlă în neştire? !” 
Ziceam, simțind în suflet o neagră presimţire... 
Pe inimă-mi căzuse tristeţea ca un nor... 

Grăbesc, ajung acasă... 


PAZNICUL TÂNĂR 
Şi?... 

PAZNICUL BĂTRÂN 
Singuru-mi fecior 
Dormea, întins pe masă!... 
PAZNICUL TÂNĂR 


Murise? 


PAZNIGUL BĂTRÂN 


Se-necase! 


PAZNICUL TÂNĂR 


Vezi? Semnul rău! 


PAZNICUL BĂTRÂN 


Da, semnul... 
(Se aude freamăt de glasuri din stânga.) 


Dar, iată, pe la case 
S-aprind lumini... 
PAZNICUL TÂNĂR 
Văd sfetnici în haine de curteni, 
S-apropie... 
PAZNICUL BĂTRÂN 
Aşa el... 


PAZNICUL TÂNĂR 


Pe-acolo vin oşteni... 
Un vornic... altul... altul... paharnicul... chelarul... 
Un crainic, vistierul... 

PAZNICUL BĂTRÂN 


Cam trist. De ce? 


PAZNICUL TÂNĂR 


Pitarul... 
S-adună toţi... Aş zice să stăm ascunşi pe-aici, 
Să fim şi noi de faţă... 


PAZNICUL BĂTRÂN 


Aşa e! Bine zici! 


(Freamătul de glasuri creşte. Din stânga cad lumini. Incep să 
vină curtenii însoţiţi de purtătorii faclelor. Scena se luminează. 
Cei doi paznici se ascund în stânga. Curtenii mormăie.) 


ÎNTÂIUL CURTEAN 


(nedumerit ) 


Aşa, în toiul nopţii!... 


AL DOILEA CURTEAN 


Ce soartă rea! 


AL TREILEA CURTEAN 


Ce soartă! 


ÎNTÂIUL SFETNIC 


Dormeam adânc. Deodată, aud bătăi în poartă. 
Mă uit şi văd lumină. Mirat, speriat, mă scol, 
Mă-mbrac şi ies afară; un om făcea ocol 
În jurul casei mele. Întreb. Era un crainic 
Trimis de împăratul. S-apropie şi, tainic, 

Îmi spune: “Domnul nostru te cheamă la palat!” 
“De ce?” întreb cu frică. “De ce? Se ţine sfat!” 
Atât mi-a spus!... 

AL DOILEA SFETNIC 


Şi mie! 


AL TREILEA SFETNIC 


Şi tot aşa şi mie!... 


(Alt rând de curteni intră.) 


UN CURTEAN 


(privind pe cei sosiți înainte ) 


Da... da... e toată curtea... 


ALT CURTEAN 


Ce-o fi acum, să fie... 
(Cu ochii la cer.) 
Stăpâne îndurate, acum nu ne lăsa!... 


(S-aud trâmbiţi din partea stângă. Curtenii se cutremură.) 


ÎNTÂIUL CURTEAN 
Priviţi! 
AL DOILEA CURTEAN 
Stăpânul! 


AL TREILEA CURTEAN 


Vine!... 

CRAINICUL 
(venind repede din dreapta ) 


Curteni, măria-sa! 


(Verde-impărat năvăleşte în scenă. E un bătrân uscat, chel şi 

nervos. Are ochii în fundul capului, nasul încovoiat, barba lungă, 

subţire şi încovoiată în afară. Ca şi palatul, el pare acoperit din 

cap până în picioare de un muşchi verde, ce-l face învechit. La 

intrarea lui, toţi curtenii cad la pământ, cu mâinile întinse, cu 
fruntea pe mâini.) 


INTÂIUL SFETNIC 


(ridicându-se ) 


Plecaţi măriei-tale, ţi-urăm zile senine... 
Îţi dăm încredințarea supunerii depline... 
Dorinţa cea mai mică grăbiţi să-ţi împlinim, 
Cu preţul vieţii noastre vom şti să te păzim! 


ÎMPĂRATUL 
(urcându-se pe tron ) 
Sunteţi cu toţii? Bine!... Aicea-i vistierul? 
DRACUL 
(sub chipul Vistierului ) 

Aicea! 

ÎMPĂRATUL 

(ameninţător) 


Ai de furcă! 

DRACUL 
(cade în genunchi implorând ) 
O, iartă-mă, şi cerul 
Să-ţi dea o viaţă lungă! Am fost smintit, smintit!... 
Dar crede-mă, stăpâne, nevoia m-a silit 
Să fur avutul ţării... 


ÎMPĂRATUL 


Ştiam, ştiam, tâlhare! 
Dar nu te chem de-aceea! O treabă mult mai mare: 
Te chem să-ţi spun şi ţie că ceasul mi-a sunat, 
Că vreau să văd aicea, pe loc, încununat 
Feciorul meu cel mare, pe-a noastră-mpărăţie... 


(Murmure.) 


ÎNTÂIUL SFETNIC 


Stăpâne, legea ţării vorbind... 


ÎMPĂRATUL 
Ce-mi pasă mie! 
Chemaţi aici feciorii! ! Şi voi să m-ascultaţi! 
(Se dă jos de pe tron şi aleargă spre zidul dinspre mare.) 
Ce noapte mohorâtă!... Ce nori întunecaţi!... 
(Cerului: ) 


Un fulger!... Dă-mi un fulger!... Nimica!... Marea geme 
Şi colcăie, şi fierbe, şi-ncepe să blesteme... 


(Tare.) 
Un tunet! Vreau un tunet!... 

ÎNTÂIUL SFETNIC 


Mărite doamne, zic... 


ÎMPĂRATUL 


Ce zici? Astupă cerul să nu mai văd nimic! 


(Câţiva curteni închid două perdele mari ce astupă, odată 
cu cerul, şi vechiul zid de piatră. Verde-impărat se urcă 
pe tron, vrea să spună ceva, îşi aținteşte urechea, apoi, ca 
şi cum ar fi auzit ceva groaznic, îşi astupă urechile şi 
strigă: ) 
Goniţi cocoşul negru, să nu-i aud cântarea!... 
Sa cânte trâmbiţi... trâmbiţi... să nu s-audă marea!... 


(Încep să cânte fanfarele în culise. Verde-impărat urcă 
iarăşi treptele şi, privind în dreapta, strigă cântăreților: ) 


Cântaţi! Cântaţi mai tare!... 
(Trâmbiţele cântă mai tare.) 
Destul, că m-asurziţi!... 
(Trâmbiţele tac. Curtenilor: ) 


Cocoşul negru cântă... goniţi-l, n-auziţi? 


ÎNTÂIUL SFETNIC 


Stăpâne, nu e nimeni... Nesomnul te frământâ. 


ÎMPĂRATUL 
Nebun şi prost! Ascultă... N-auzi? N-auzi cum cântă?! 
E diavolul!... Mi-aduce grozave prevestiri!... 
(Se repede în fund şi dă perdeaua într-o parte.) 
Ci sparge-te, furtună!... Vreau fulgere!... Sclipiri!... 
Ori vreţi să mor şi-atuncea să-ncepeţi! Hai, odată!... 

ÎNTÂIUL SFETNIC 
(încercând să-l potolească ) 


Văzduhul greu, stăpâne, şi marea-ntărâtată... 
Vreun vis urât... nesomnul... 


ÎMPĂRATUL 


Batrân nebun şi prost, 
Să taci! Cocoşul negru nu cântă fără rost!... 
S-adună oști duşmane din scaun să m-alunge... 
Un freamăt lung, năprasnic, urechile-mi ajunge... 
Văd moartea mea... văd moartea!... 


ÎNTÂIUL SFETNIC 


Stăpâne... 


ÎMPĂRATUL 
Ce mai vrei? 
Copiii mei să vină! Chemaţi feciorii mei! 
(Un crainic iese. Verde-împărat se duce la perdele şi le deschide 
de tot.) 
Tu, sabie albastră, de ce nu spinteci norii? 
Ci sparge-te, furtună!... 
(Se întoarce înspre curteni.) 


Hei, unde-mi sunt feciorii? 
Să-i văd naintea morţii... 
AL DOILEA SFETNIC 
Stăpâne, sunt păreri! 


149 


ÎMPĂRATUL 


Păreri, păreri, bătrâne? De ce n-au fost şi ieri, 
Şi-acum o săptămână... şi-acum un an... şi zece... 
Auzi? Auzi cum cântă? Cum cântă şi se-ntrece... 


(Cei doi feciori ai lui Verde-impărat intră.) 
Copiii mei... încoace. Aşa! Dormeaţi, ori nu? 
VOIEVODUL VOIE-BUNĂ 


E cald şi marea geme... Eu n-am dormit... 


ÎMPĂRATUL 


(voievodului Nenoroc ) 


Nici tu? 


VOIEVODUL NENOROC 


Nici eu! 


ÎMPĂRATUL 


Nici eu, băiete, nici eu! Sunt semne rele... 


VOIEVODUL MENOROC 


Ce surd loveşte marea cu valurile-i grele! 


VOIEVODUL VOIE-BUNĂ 
În ceruri nici un fulger!... 
ÎMPĂRATUL 
(lui Nenoroc ) 


Cocoşul cântă iar 
Ca-n noaptea cea grozavă când ai venit pe lume... 

Pluteau în neguri cerul, şi apele în spume, 

Cânta cocoşul negru pe zidul vechi, cânta, 

Şi trâmbiţa-i vrăjmaşă o clipă de-nceta; 

În linişte de moarte pornea din nou să sune, 

Răzbind prin vălmăşagul oftărilor nebune 

Al plânsetului mamei şi-al plânsetului tău... 

Simţeam, simţeam c-aicea căzuse duhul rău! 

Ce noapte fu atuncea! Ofta cumplita mare, 

Cânta cocoşul negru mai tare, tot mai tare, 

Iar tu venişi în lume târziu, în zori de zi, 

Şi mama ta, sărmana, născându-te — muri! 

Cânta cocoşul negru, şi rele ursitoare 

Treceau în văluri negre danţând, danţând uşoare, 

Ţinându-se de mână cu degete subţiri, 

Ursindu-ţi toată viaţa cu negre prevestiri... 
(Lui Voie-Bună: ) 

Tu, fiul meu mai mare, voinice Voie-Bună, 

Nascut pe-o noapte blândă, pe razele de lună, 

Cu blânde ursitoare ai fost întâmpinat — 

Domni-vei, deci, în pace pe tronul de-mpărat. 

Dar tu, copil ai morţii, născut în chinuri grele, 

Tu n-ai avut la leagăn decât ursite rele... 

Ascultă-mă, copile; de vrei să te păzeşti, 

Înseamnă-ţi aste două cuvinte bătrâneşti: 

Fereşte-te de gândul ce duce la pierzare, 

Să n-afli niciodată ce-i dincolo de zare! 

Să nu te-ntrebi, băiete, de ce-i aşa şi nu-i 

Altminteri lucrul ăsta!... Să nu te-ncrezi oricui... 

Adesea dracul vine în haină preacinstită 

De sfetnic ori prieten!... S-alungi orice ispită, 

Şi, mai presus de toate, ţi-o spun acuma iar, 

Să nu te-ntrebi ce-ascunde al zărilor hotar!... 

Ştiu bine că pe scaun ai fi şi tu în stare 

Să stai cu vrednicie... Dar el, fiind mai mare, 
Ursita îl alege să-l facem domnitor... 
Cu mintea ta isteaţă să-i stai într-ajutor... 


VOIEVODUL NENOROC 
(pe gânduri ) 


„„„Cânta cocoşul negru pe-o noapte fără stele... 
A fost aşa de tristă ursita vieţii mele!... 
Şi eu am fost aicea al doilea născut — 
Acesta-i nenorocul întâi ce m-a păscut... 
Ce rost mai am aicea de-acuma înainte?... 
Aş vrea să plec... 

ÎMPĂRATUL 


Cum? Unde? 


VOIEVODUL NENOROC 
Iubitul meu părinte, 
Aş vrea să plec în lume... 
ÎMPĂRATUL 


Vorbeşti cu-adevărat? 


VOIEVODUL NENOROC 


Ce rost mai am aicea când altu-i împărat? 

Visez de mult, o, tată, un drum spre altă ţară... 
Mi-e dor de alte stele... de-o nouă primăvară. 
Aş vrea sa plec de-aicea! 


ÎMPĂRATUL 


Cum? Unde să te duci? 

VOIEVODUL NENOROC 


Nici eu nu ştiu... În lume!... 


ÎMPĂRATUL 


Copilul meu, apuci 
O cale rea! Dar spune, de ce vorbii cu tine!? 
De ce ţi-am spus atâtea? A, nu! De ce? Dar bine!... 
A, nu! Ce nebunie!... Ce gând ţi s-abătu!... 
Te paşte nenorocul — nu, dragul tatei, nu!... 


VOIEVODUL NENOROC 


Năpasta când te-ajunge, te-ajunge orişiunde, 
Oricât te temi de dânsa şi oricât te-ai ascunde!... 
Ea vine după tine atunci când fugi de ea... 
Iubitul meu părinte, ascultă ruga mea! 

Aş vrea să plec în lume. Dă-mi partea de avere... 
În suflet simt avânturi, în braţul meu putere... 
De-atât amar de vreme mă lupt şi mă frământ... 
Mă lupt cu mine însumi şi nu ştiu cine sânt! 

Mă simt închis aicea... Mă cheamă zarea largă... 
Mi-e inima un vultur, şi pieptul o să-mi spargă 
De nu-i dau drumul singur!... Aş vrea să fac ceva, 
Ceva măreț... În mine... 


ÎMPĂRATUL 


Copile, nu pleca! 


VOIEVODUL NENOROC 


În trupul meu aleargă puteri neistovite... 
Aş vrea să-nving pământul! 

ÎMPĂRATUL 


Pământul te înghite. 
Atâtea vieţi frumoase pământul nimici! 
Să nu te duci, copile! Rămâi, rămâi aci! 
Aşa-i, curteni? 


UN SFETNIC 
Aşa e! 
ÎMPĂRATUL 
Ce ziceţi voi, să plece? 


ÎNTÂIUL SFETNIC 


A, nu! 
AL DOILEA SFETNIC 
Să-l prindă hoţii!... 
ÎNTÂIUL SFETNIC 
Să moară!... Să se-nece?! 
AL TREILEA SFETNIC 
A, nu! 
DRACUL 
(sub chipul Vistierului ) 
Stăpâne! 


ÎMPĂRATUL 


Ce e? 
154 


DRACUL 


Copilul e bărbat. 
De vrea să piece, lasă-l! Pământu-i lung şi lat... 
Să-l vadă... să-l cunoască... Da, lasă-l să pornească! 
Să-i dăm o jumătate din partea-mpărătească? 


ÎMPĂRATUL 


Ce? Cine-i? Vistierul? Să taci din gură tu, 
Tâlhare!... 


DRACUL 


Împărate, ascultă! 


ÎMPĂRATUL 


Cum să nu!... 
Ai vrea sa-ţi cer, acuma, părerile şi ţie?! 
Ori poate pui la cale vreo nouă tâlhărie? 
(ÎL ia de gât.) 
Răspunde iute, spune! Ori tu l-ai îndemnat? 
De ce să plece-n lume? 


DRACUL 


Copilul e bărbat!... 
Şi-un dor purtat în suflet o vreme-ndelungată, 
Oricât l-ar paşte moartea, nu moare niciodată! 
Se zbate, creşte, scade, se strânge, pare stins, 
Dar iarăşi izbucnește şi urcă neînvins! 
Ca flacăra ce sare deodată, ca izvorul 
Ce sparge stânca tare, aşa învinge dorul... 
Aşa, căci viaţa-i plină de tainice puteri, 
Învinge orice stavili şi orişice dureri!... 

ÎMPĂRATUL 


Afară!... Piei, satano!... 

(Dracul iese umilit.) 
E Şi tu, copilul tatei, 
Incearcă-te şi pune zăgazuri ne-nfrânatei 
Porniri. Rămâi aicea! 


VOIEVODUL NENOROC 
Nu, tată, nu mă plec! 
Dă-mi partea cuvenită şi lasă-mă să plec... 
ÎMPĂRATUL 


Copilul meu, voinţa mi-e neînduplecată! 

Eu ştiu o pildă veche: A fost, demult, un tată 
Ce-avea un fiu cuminte şi-un fiu risipitor; 
Cel mic, cerându-şi partea, porni, rătăcitor, 
Pierdu averea toată şi-apoi s-a-ntors acasă 
Învins. 


VOIEVODUL NENOROC 


Cunosc povestea!... S-o pierd şi eu, nu-mi pasă! 


ÎMPĂRATUL 


Ca tatăl din poveste aş vrea să te primesc, 

Dar nu ştiu, dragul tatii, de-o fi să mai trăiesc... 
Rămâi aicea! Pilda-i făcută să slujească... 

În lume pierzi averea, puterea tinerească... 

De ce s-ajungi pe drumuri ca fiul cel pierdut? 


VOIEVODUL NENOROC 


O, fiul din poveste!... Îl ştiu, l-am cunoscut!... 
O, fiul din poveste îl simt, îl simt în mine!... 

Sunt eu! Îndrăgostitul de zările senine 

Pe care trec corăbii şi berze-n asfinţit... 

E cel pe care viaţa de rând l-a obosit! 

În orice primăvară, şi vara treierate, 
Aceleaşi vii culese sub cerul înnorat, 
Aceleaşi oi păscute şi mulse pe-nserat, 
Aceleaşi griji mărunte, sfârşite ca furnica, 
Mereu aceeaşi viaţă, nimica nou, nimica, 
Mereu aceeaşi viaţă, în pieptul său trezi 
Un dor de-o viaţa nouă, sporit din zi în zi... 
Şi-n ziua când cerut-a părintelui averea, 

El n-a plecat în lume să caute plăcerea. 

Ci marea bucurie de-a şti şi de-a vedea... 

În fiul din poveste eu văd povestea mea... 
Da, fiul din poveste sunt eu, îndrăgostitul 
De dunga care-nchide în zare nesfârşitul, 

E cel care visează oraşe... ţărmuri... mări... 
Grădini necunoscute, albastre depărtări... 
Un cântec nou... lumină... şi gânduri frământate, 
Şi pietrele cioplite, şi mândrele palate, 

Şi zarea care creşte cu cât o vezi mereu... 
Ca fiul din poveste visez acum şi eul... 


ÎMPĂRATUL 


Sfârşitul... spune... care-i? 


VOIEVODUL NENOROC 


Sfârşitul? Orişicare! 


ÎMPĂRATUL 


Averea spulberată... şi zilele amare, 
Şi hrana împărţită cu vitele de rând... 
Aşa-i? 

VOIEVODUI. NENOROC 
Da, dar nu-mi pasă! 
ÎMPĂRATUL 
Să-ţi pese! 
VOIEVODUL NENOROC 


Mai curând 
Aş vrea să duc în lume cumplita sărăcie 
Decât să stau aicea închis pe veşnicie... 


ÎMPĂRATUL 


Destul!... Atâta vreme cât mai trăiesc, ţi-o spun: 
Tu n-ai să pleci de-acasă!... 


VOIEVODUL NENOROC 


Stăpâne, mă supun! 


ÎMPĂRATUL 


Aşa!... Copii şi sfetnici, de-acum vă las cu bine!... 
Cocoşul negru cântă din nou. E pentru mine!... 
Curteni, să intre solul lui Roşu-împărat! 


SOLUL 
Stăpânul meu, stăpâne, se-nchină preaplecat. 
ÎMPĂRATUL 


Mă-nchin! Aduci cu tine răspunsul de-mpăcare? 


SOLUL 
Şi da, şi nu, stăpâne! 

ÎMPĂRATUL 


Mă umple de mirare 
Acest răspuns. Vorbeşte... 


SOLUL 


I-am spus: “Slăvit stăpân, 
Măritul craiul Verde simțindu-se bătrân 
Şi vrând să facă pace cu tine mă trimite 
Cu gând de încuscrire... Stăpâne preaslăvite, 
Îţi cer pe Miralena, odorul tău curat, 
Soţie pentru fiul lui Verde-împărat!”... 
Stăpânul meu răspunse voios: “A ta solie 
În sufletu-mi revarsă nespusă veselie!” 
Chemă la el domniţa şi-i zise: “Fata mea, 
Găteşte-te de nuntă, un domn viteaz ar vrea 
Să pună pe-a ta frunte a ţării lui cunună... 
Găteşte-te de nuntă—te cere Voie-Bună!” 
Domnița Miralena ţinându-şi ochii-n jos 
Răspunse: “Nu vreau, tată!”... Visa la Făt-Frumos! 


ÎMPĂRATUL 
Şi-atunci? 


SOLUL 
Stăpânul nostru cuprins de-o grea mânie, 
La gândul că se strică această cununie, 
A spus cuvinte grele domniţei şi-o goni!... 
ÎMPĂRATUL 
Şi-acuma unde-i Mira? 

SOLUL 


Vai, cine poate şti!... 
Va fi plecat în lume să-şi caute alesul... 


ÎMPĂRATUL 


Vestirilor grozave le aflu înţelesul!... 

Sărmane Voie-Bună, solia fu-n zadar... 

Îl ştiu... îl ştiu prea bine... te-aşteaptă lupte iar... 
Străvechea noastră ceartă va-ncepe-o iar, cu tine, 
Te-aşteaptă zile grele... îl ştiu... îl ştiu eu bine!... 
Va-ncepe iar cu-aceleaşi străvechi ameninţări 
Cerând din nou domnia sărmanei noastre ţări!... 
Era aşa de bine urzită astă pace!... 


SOLUL 


Şi, totuşi, vrea-mpăcarea! 


ÎMPĂRATUL 


Nu crezi că se preface? 


SOLUL 


O, nu, căci îţi trimite un dar frumos!... 


ÎMPĂRATUL 
(mirat) 
Un dar? 
Apropie-te...Vino!... 


(Solul înaintează până lângă tron şi, apropiindu-se de 
împărat, îl loveşte în piept cu un pumnal.) 

ÎMPĂRATUL 
(şovăind ) 
Tâlhar!... Tâlhar!... 


(Trăsneşte. Curtenii îşi ascund faţa cu veşmintele. Solul se 
repede în fund şi, de pe zidul terasei, se aruncă în mare. 
Toate acestea se petrec foarte repede.) 


Soldaţi, închideţi poarta cetăţii! Să s-adune 
Oştiri pe malul mării... Oh!... Mare crainic, spune 
Porunca mai departe s-audă toţi. 


(Cade pe tron ţinut de cei doi feciori.) 


CRAINICUL 
(spre culisele din stânga ) 
Soldaţi! 
Închideţi orice poartă şi-n grabă v-adunaţi, 
Întreaga oaste-a țarii la mare să pornească, 
Şi spuneţi mai departe porunca-mpărătească! 
(Un glas care se pierde în culise: ) 


Soldaţi, închideţi poarta... 


IMPĂRATUL 


(ascultând mulţumit ) 


Aşa... Aş vrea să mor 
În patul meu...acolo...să-mi fie mai uşor... 
(Cei doi feciori vor să-l ducă sus) 


Nu, nu, copii, rămâneţi... Eu vreau să am dovadă 
Că fiii mei şi astăzi ştiu limpede să vadă... 
Să staţi aici... rămâneţi... 
VOIEVODUL VOIE-BUNĂ 
O, tată! 

ÎMPĂRATUL 


(face semn la doi slujitori ) 


Clipa-i grea!... 


Şi vreau să fie veşnic vegheată ţara mea!... 


(Iese, purtat de doi slujitori, în sunetele trâmbiţelor. ) 


VOIEVODUL VOIE-BUNĂ 
(ridicând cununa împărătească şi punând-o pe cap 
se urcă pe tron) 


Oşteni, iubite frate, fruntaşi ai ţării mele, 

Cu inima străpunsă, în aste clipe grele, 

Îmi pun, pios, pe frunte, cununa de-mpărat! 
Aş vrea să-ncep domnia ţinând cu voi un sfat... 


ÎNTÂIUL SFETNIC 


Plecaţi măriei-tale urăm zile senine!... 

Îţi dăm încredințarea supunerii depline... 
Dorinţa cea mai mică grăbiţi să-ţi împlinim, 
Cu preţul vieţii noastre vom şti să te păzim! 


VOIEVODUL VOIE-BUNĂ 


Duşmani de-ai ţării noastre s-arată la hotare!... 
Voind să folosească a noastră tulburare 
Loviră, mişeleşte, în omul cel mai sfânt... 
Sunt ani de când vânează cununa sub cuvânt 
Că ţara fu odată a lor şi că strămoşii 
Bătrânului meu tată uciseră pe roşii 

De-aici, luând domnia. Dar veacuri au trecut... 
Păcatele se iartă... şi ţara ce-a crescut 

A noastră e, de-a pururi! Să afle dar oştirea 
Vrăjmaşilor, să afle că nu ne pierdem firea. 

Ce trebuie să facem ?... Să-ncepem pregătiri... 


162 


La luptă, dar, la luptă!... Adune-se oştiri 
De pretutindeni! Marea să geamă! Iar vrăjmaşii 
Să vadă că oştenii, să vadă că urmaşii... 


UN SOLDAT 


(năvălind în scenă ) 


E prea târziu, stăpâne!... Corăbii mari sosesc... 
Oştirile vrăjmaşe în ţară năvălesc, 

Omoară păzitorii... cuprind avutul ţării... 
Năvala-i ocrotită de negurile mării. 

Corăbiile noastre se-neacă rând pe rând... 

De vrea să plece oastea, să plece mai curând!... 


VOIEVODUL VOIE-BUNĂ 


Aşa? Pornim la luptă acuma! Vitejia 
Cetăţii e ne-nfrântă!...Să-nceapă bătălia! 
Învingem, ori ne facem din mare un sicriul... 
La luptă, toţi!... 

(Îşi scoate paloşul.) 


CURTENII 
La luptă! 
VOIEVODUL VOIE-BUNĂ 
(coborând de pe tron) 
La luptă! 
ROS-ÎMPĂRAT 
(intră însoţit de curtenii săi ) 


Prea târziu... 
Cetatea e luată... Şi marea... şi palatul!... 

VOIEVODUL VOIE-BUNĂ 


(înfruntându-l) 
Minciună!... Trage spada!... 
ROS-ÎMPĂRAT 
(curtenilor săi ) 


Legaţi-l!... Împăratul 
Nu luptă cu supuşii!... 


(Doi soldați de-ai lui Roş-impărat se apropie de impăratul 


Voie-Bună şi vor să-i lege braţele.) 


VOIEVODUL NENOROC 


(îmbrâncindu-i ) 
În lături! 
ROS-ÎMPĂRAT 
(altor soldați ) 
Şi pe el! 
Voiam să fiu mai darnic şi-acuma sunt... 
VOIEVODUL VOIE-BUNĂ 
Mişel! 
Tâlhar ce-n toiul nopţii îmi tulbură cetatea! 
ROS-ÎMPĂRAT 


Eu viu să-mi fac dreptate!... 


VOIEVODUL VOIE-BUNĂ 


Şi care ţi-e dreptatea ?... 

ROS-ÎMPĂRAT 


Să pun pe tronul ţării stăpânul cuvenit! 


VOIEVODUL VOIE-BUNĂ 


Acel ce-o stăpâneşte, acela-i nimerit!... 


ROS-ÎMPĂRAT 
Ținutul fu al nostru cândva... Pământ şi mare, 
Cu care drept le ţineţi? 
VOIEVODUL VOIE-BUNĂ 


Cu dreptul celui tare! 


ROS-ÎMPĂRAT 


Cu dreptul celui tare? Cu-acelaşi drept şi eu 

Mă fac stăpânul ţării trimis de Dumnezeu!... 

Iar voi, curteni şi sfetnici, de vreţi să vă supuneţi, 
Vă iert pe toţi, altminteri! 


AL DOILEA SFETNIC 
_ Mărite doamne, pune-ţi 
În noi nădejdea!... 
ROS-ÎMPĂRAT 
Bine!... şi-acuma în palat, 


Căci ard de nerăbdare să fiu încununat! 


PAZNICUL BĂTRÂN 


(ieşind din umbră ) 

Măria-ta!... o vorbă... Acolo, sus, se stinge 
Bătrânul!... Îndurare! Durerea l-ar învinge 
Aflând că vine altul pe tronul din străbuni... 
Aşteaptă-l s-odihnească şi-apoi să te-ncununi!... 
ROS-ÎMPĂRAT 


Trăieşte împăratul, curteni? Cu atât mai bine, 
Mai dulce-i răzbunarea!... Să afle de la mine! 
De n-a murit, să moară văzând că-l biruiesc!... 


PAZNICUL BĂTRÂN 


Să nu faci asta, doamne! 


ROS-ÎMPĂRAT 


Vorbeşti cam mult! 


PAZNICUL BĂTRÂN 


Vorbesc 
Cât trebuie! Căci fapta-ţi nu-i faptă omenească! 
De ce atâta grabă? Aşteaptă-l s-odihnească! 
ROS-ÎMPĂRAT 


Moşnege, leagă-ţi limba!... 


PAZNICUL BĂTRÂN 


Tu smulgeţi-o! 


ROS-ÎMPĂRAT 


Soldaţi, 
Legaţi-mi-l degrabă şi-n zori să-l spânzurați! 

PAZNICUL BĂTRÂN 
(pe când soldaţii îl leasă ) 


Legaţi-mă, nu-mi pasă! Aşa? Dar ţine minte: 
Te-o paşte nenorocul de-acuma înainte! 
Blestemu-mi să te-ajungă şi viaţa s-o sfârşeşti 
Mai rău decât aceia pe cari îi urgiseşti!... 
Blestemul meu de-a pururi să-ţi urle în ureche. 
Şi voi, curteni nemernici, mişei făr-de pereche, 
Cu ce obraz, ce suflet, primiţi alt împărat 
Când altuia, odată, credinţă i-aţi jurat? 

Cum? Cum nu vă plesneşte obrazul de ruşine? 
V-a fost ca un părinte — uitarăţi orice bine? 
Paharnice, ţii minte... erai un biet vier; 

Tu nu erai nimica, cinstite vistier; 

Şi tu, împărţitorul dreptăţii, cu dreptate 
Ţi-ascunzi acuma faţa ?... Şi tu, cinstite frate, 
Şi tu, o, logofete, şi voi, curteni, soldaţi!... 
V-a fost ca un părinte — stăpânul, cum răbdaţi 
Să-i calce ţara hoţii?! Ruşine să vă fie! 


ROS-ÎMPĂRAT 


Să tacă îndrăzneţul!... Legaţi-l! 


PAZNICUL BĂTRÂN 
Mişelie! 
Curteni, ruşine vouă! 
ROS-ÎMPĂRAT 


Destul!... Destul!... Soldaţi, 
Cu ceilalţi doi legaţi-l şi-n zori să-i spânzurați! 

Iar voi, curteni şi sfetnici, urmaţi-mă-n odaia 

În care vodă Verde îşi stinge-acum văpaia. 

Treziţi întreg oraşul să vadă mâine-n zori 

O mândră-ncununare şi trei spânzurători... 
ÎNTÂIUL SFETNIC 


Plecaţi măriei-tale urăm zile senine... 

Îţi dăm încredințarea supunerii depline... 
Dorinţa cea mai mică grăbiţi să-ţi împlinim, 
Cu preţul vieţii noastre vom şti să te păzim! 


VOIEVODUL VOIE-BUNĂ 
(cu dispreţ ) 


Mereu aceleaşi vorbe! 
PAZNICUI- BĂTRÂN 
Ruşine! Mişelie! 
VOIEVODUL NENOROC 


A, clipa răzbunării ca mâine va să viel... 


PAZNICUL BĂTRÂN 


Răbdare! Noaptea asta nu-i noaptea cea de-apoi: 
Arhanghelul dreptăţii veghează peste noi!... 


Cortina 

ACTUL II 


În temniţă. O ferestruică, în fund. Voievodul Nenoroc 
doarme pe paie. Un guzgan care trece pe lângă dânsul 
îl trezeşte. 


VOIEVODUL NENOROC 
(se scoală speriat ) 
Piei, fiară uricioasă! 
(Tremurând. ) 


Ah!... 


VOIEVODUL VOIE-BUNĂ 


(din chilia de alături, prin ferestruică ) 


Ce e, frăţioare? 


VOIEVODUL NENOROC 


E frig aici!... Guzganii mi-aleargă pe picioare; 
Culcuşul meu e umed şi rece... 


VOIEVOUUL VOIE-BUNĂ 


Ca şi-al meu! 
Un rece fior mă-ngheaţă... 


VOIEVODUL NENOROC 


Aş vrea să mor... 


VOIEVODUL VOIE-BUNĂ 
Şi eu!... 

VOIEVODUL NENOROC 


Auzi ceva, departe? 


VOIEVODUL VOIE-BUNĂ 


O poartă se descuie... 
Aud cum cad ciocane pe scânduri şi pe cuie... 


(Cineva ţipă de departe... Se aud gemete care se pierd 
în fundul temnițelor.) 


VOIEVODUL NENOROC 
Un țipăt... Ce să fie? 


VOIEVODUL VOIE-BUNĂ 
Ne bat spânzurători... 


VOIEVOGUL NENOROC 
De-ar trece noaptea!... 


VOIEVODUL VOIE-BUNĂ 


Frate, va fi mai bine-n zori? 


VOIEVODUL NENOROC 


Abia trecu o noapte... 


VOIEVODUL VOIE-BUNĂ 


Ce vreme-ndelungată!... 


VOIEVODUL NENOROC 
Şi nici o noapte-ntreagă ?... 

VOIEVODUL VOIE-BUNĂ 


Mi-e mintea tulburată... 
Îmi pare că de veacuri pe paie am zăcut!... 


VOIEVODUL NENOROC 


Şi mie mi se pare c-aicea m-am născut. 
Bătrânul paznic unde-i? 


VOIEVODUL VOIE-BUNĂ 


Alături, lângă mine... 


Vorbirăm pân-acuma... Începe să se-nchine... 


VOIEVODUL NENOROC 


Şi-acuma mă-nfioară avântu-i bărbătesc, 

Măreţ... În altă lume, de-o fi să-l întâlnesc, 

Ne-om duce împreună la bunul nostru tată, 

Şi-aşa, cu el de mână, i-om spune mândri: “lată 
Curteanul cel mai vrednic pe care l-ai avut 

Şi poate niciodată tu nu l-ai cunoscut!” 

Ia uită-te ce face? E tot în rugăciune? Sau doarme? 


VOIEVODUL VOIE-BUNĂ 
(plecând de la fereastră ) 
Hei, bătrâne!... 
(Reîntorcându-se. ) 


O, frate, ce minune? 
Chilia cea de-alături e goală! 


VOIEVODUL NENOROC 


L-ai strigat? 
O fi dormind pe paie!... 

VOIEVODUL VOIE-BUNĂ 


Nu, nu era culcat! 
Văzui lumină multă... lumină orbitoare... 
Şi-apoi s-a stins deodată... 


VOIEVODUL NENOROC 


Ce taină-i asta, oare? 
(Se aud paşi, zăngănit de chei.) 
Ascultă... cine strigă ?... Călăul?... El el... 


VOIEVODUL VOIE-BUNĂ 


Nu! 
Duhovnicul... mă cheamă... 


VOIEVODUL NENOROC 
Ce vrea? Primeşte-l tu, 
Eu nu-l primesc!... 
(Se aud alte bătăi.) 
Ascultă... ascultă... cine bate? 


VOIEVODUL VOIE-BUNĂ 


Duhovnicul!... Mă cheamă... Să-l ceri şi tu, o, frate, 
De vrei s-ajungi, prin moarte, cu sufletul în cer! 


(Voie-Bună pleacă de la fereastră.) 


VOIEVODUL NENOROC 
Nu! 
(Zgomot la uşă.) 
Cine e? 

(Intră temnicerul.) 
A, tu eşti, bătrâne temnicer? 


TEMNICERUL 


(un bătrân aproape nebun ) 


Da, eu sunt... 


VOIEVODUL NENOROC 


Ce te-aduce? 


TEMNICERUL 


Se face ziuă. 


VOIEVODUL NENOROC 


Bine! 
Atât? 


TEMNICERUL 


Se face ziuă! 


VOIEVODUL NENOROC 
Ei, şi?! 


TEMNICERUL 
(vesel) 


Ca un ciorchine 


Vei sta, ca un ciorchine!... 


VOIEVODUL NENOROC 


Dar nu te înţeleg! 

TEMNICERUL 


Da! Da! Ca un ciorchine frumos, şi copt şi-ntreg 
Vei sta, colo, pe viţă... Ce mândră sărbătoare! 


VOIEVODUL NENOROC 


Pe care viţă? 


TEMNICERUL 


Care? Colo-n spânzurătoare. 
Pe cea mai naltă viţă, cu ceilalţi doi ciorchini... 
Fă-ţi cruce, fătul tatii, ori nu ştii să te-nchini?... 
Şi ciorile-or să vină în stol să ciugulească 
Din prada cea mal dulce, din prada-mpărătească, 
Şi vinul o să curgă, vin roşu... negru... bun... 
Ha! Ha! Ce mai beţie! 


VOIEVODUL NENOROC 


Sărman bătrân nebun! 
În loc să râzi, mai bine ai plânge lacrimi grele... 
Pe tine nu te mişcă ursita vieţii mele?... 


TEMNICERUL 


Eu stau aici, băiete, de şapte mii de ani... 
Nevasta mi-e şopârlă... copiii mei — guzgani... 
La mine nu pătrunde lumina preacurată. 
Eu nu trăiesc, de-aceea eu nu mor niciodată... 
Tu stai o noapte numai, eu stau de mii de ani. 
Nevasta mi-e şopârlă, copiii mei — guzgani. 
Şi mii şi mii de oameni în temniţă s-adună... 
Pe unii-i ţin aicea, pe alţii... 

(face semnul spânzurării ) 


cale bună! 

I-aduc aicea seara şi-n zori îi scot de-aici. 

De-ai sta pe fiecare o lacrimă să strici, 

S-ar umple-o mare-ntreagă. Mai ai un ceas, copile! 
VOIEVODUL NENOROC 


Mi-e frică... 


TEMNICERUL 


Ştiu... ştiu bine... să mori bogat de zile, 
Să mori frumos şi tânăr, şi fără de păcat!... 
De vrei s-ajungi la ceruri, cu sufletu-mpăcat, 
S-aducem un duhovnic! 


VOIEVODUL NENOROC 


De asta-mi arde mie? 

Mai am un ceas, şi moartea ce-n veci nu întârzie 
Mă prinde, mă culege cu rânjetu-i drăcesc... 
Mai am un ceas şi tremur, şi-aş vrea să nu-l trăiesc. 
Mă zbat în gheara morţii, şi voi, drept mângâiere, 
Asemeni unui rânjet, trimiteţi — fără vrere — 
Un popă, un duhovnic? De ce?... 

TEMNICERUL 
Ă Îţi dă un sfat... 
Îţi iarţă şi păcatul... 

VOIEVODUL NENOROC 


Eu n-am nici un păcat! 


TEMNICERUL 
Duhovnicul! 

VOIEVODUL NENOROC 


La dracu! 


TEMNICERUL 


Ascultă-mă... 


VOIEVODUL NENOROC 
Afară! 


TEMNICERUL 
Să ştii: acel ce-alungă — de trebuie să piară — 
Pe preot, are parte de diavolul... 

VOIEVODUL NENOROC 
Ei, şi?! 

Să vie Dracul! 

TEMNICERUL 

(vrând să iasă ) 

Bine!... 


(Se reintoarce.) 


Duhovnicul e-aci... 


La fratele... alături... De-o fi şi-o fi să-ţi pară 
Că tot mai ai nevoie de preot... 


VOIEVODUL NENOROC 


leşi afară!... 
TEMNICERUL 
Prea bine... les... Dar află... 

VOIEVODUL NENOROC 


Cutezi să mă înfrunţi? 


TEMNICERUL 


Eu nu te-nfrunt!... 


VOIEVODUL NENOROC 


Atuncea? 


TEMNICERUL 


Tâlharii cei mai crunţi, 
Ba chiar omorâtorii, în clipa lor din urmă 
Primesc să-i spovedească duhovnicul... 


VOIEVODUL NENOROC 
Ci curmă 
Odată aste vorbe zvârlite în zadar!... 
TEMNICERUL 
(Nenoroc nu-l ascultă ) 


Mă iartă... Dar aicea vorbesc atât de rar! 

Aş vrea să stau de vorbă, dar nimeni nu-mi răspunde 
Cum merge grâul? Bine! Ei, bravo... Da de unde! 

Să vie un duhovnic, ce zici? 


VOIEVODUL NENOROC 
Ai să sfârşeşti ? 
TEMNICERUL 
(luminat) 


Ştii ce? Mă duc mai bine să-i spun că nu-l primeşti; 
Duhovnicul, săracul, e om de omenie... 

Îl chemi? Îi pare bine! Nu-l chemi? Nu se îmbie! 
Mă duc... 


VOIEVODUL NENOROC 
(înduioşat ) 


Mai stai o clipă... Aşa... Dă-mi mâna ta... 
Eşti omul cel din urmă pe care-l văd... 


TEMNICERUL 
Da... da... 


VOIEVODUL NENOROC 


Dă-mi mâna ta şi strânge-o pe-a mea. Şi-acuma, du-te. 
În mâna ta, bătrâne, sunt zilele-mi pierdute, 
Şi tot ce-aveam odată, podoabe pământeşti... 


TEMNICERUL 


Ai stat o noapte numai şi-ncepi să-nnebuneşti. 
Păcat că pleci de-aicea şi nu rămâi cu mine: 
Am duce casă bună, iubitul meu ciorchine... 
Nevasta mea-i şopârlă, copiii mei — guzgani — 
Eu stau aici, băiete, de şapte mii de ani. 


(Iese sunând din chei.) 


VOIEVODUL NENOROC 
(singur) 
Şi-acuma vino!... vino! o, moarte-nfricoşată... 
(Se duce la fereastră.) 
Ascultă, frăţioare... Vorbeşte-mi încă-o dată... 
Apropie-te, vino... o clipă mai avem! 

Răspunde-mi!... Dormi ?... Răspunde-mi!... Tăcere. 
(Tare.) 


Eu te chem! 
Nimica. Nici un zgomot... Tăceri înfricoşate! 


(Cu groază.) 


L-au dus... L-au dus la moarte. O, frate, frate, frate!... 


Aşa fără de veste pierişi din ochii mei!... 


(Plângând. ) 
Dar cui mă laşi tu?... 
DRACUL 
(sub chipul Vistierului intră pe unde a ieşit temnicerul ) 
Mie!... 


VOIEVODUL NENOROC 


Călăule, ce vrei? 


DRACUL 
Stăpâne, n-avea teamă!... 
VOIEVODUL NENOROC 
(surprins ) 
A, tu eşti, Vistiere?... 
DRACUL 
(scurt) 


Da, eu!... 


VOIEVODUL NENOROC 
Dar cum? Ce cauţi? 

DRACUL 
Te scap! 
VOIEVODUL NENOROC 


(strângându-i mâna, călduros ) 


Ce bun!... 


DRACUL 


Tăcere! 


VOIEVODUL NENOROC 


Dar ceilalţi doi? 


DRACUL 


Sărmanii! I-au dus. I-au spânzurat! 


VOIEVODUL NENOROC! 
O, frate! 


DRACUL 


Nu e vreme de plâns! E măsurat 
De-acuma timpul nostru. Fugim. Pe ţărmul mării 
Te-aşteaptă, de cu noapte, corabia scăpării... 
Un om cu haine scumpe — prieten bun de-al meu - 
Te-o duce mai departe... 


VOIEVODUL NENOROC 
Dar tu nu vii? 


180 


DRACUL 


Nu, eu 
Rămân aici, de veghe. Mi-e inima muşcată 
Să văd pe tronul ţării străinii. Dar odată, 
Un crai din neamul Verde veni-va împărat; 
Eu stau aici de veghe să-l văd încununat! 


VOIEVODUL NENOROC 
Pornirea ta mă mişcă, iubite vistiere!... 
DRACUL 
(scoțând de sub haină doi saci cu aur) 
Ţi-aduc şi aur... 
VOIEVODUL NENOROC 
Aur? 
DRACUL 


Da, partea-ţi de avere... 


VOIEVODUL NENOROC 


Dar ce să fac cu dânsul? Ce-i aurul? 


DRACUL 
Nu ştii? 
Dar aurul înseamnă putere, bogății... 
E sufletul vieţii... E cheia fermecată 
Cu care se descuie o poartă încuiată, 
Unealta ce se află oriunde — la tâlhar, 

Pe masa preacurată a sfântului altar, 

La regele puternic, la văduva săracă; 

E cântecul ce face durerile să tacă, 

Sămânţa care creşte sălbatic, fără frâu. 

Nu cere plug, nici holdă ca boabele de grâu... 

Din el rodeşte totul! Din grâu — doar biata pâine; 

O lună cere grâul să iasă. Până mâine 

Din aur faci o casă... o sută... un oraş. 

De vrei, înfrângi un rege şi cumperi un vrăjmaş. 

Arunci un pumn de aur şi vezi crescând deodată, 

În jurul tău, palate de marmoră curată, 

Cu trepte, şi coloane, şi statui, şi oglinzi, 

Oglinzi de sticlă scumpă prin care, cât cuprinzi, 

Vedea-vei policandre cu mii şi mii de raze, 

Lumini de pietre rare... smarande... crisopraze. 

Oglinzi de sticlă scumpă prin care trec femei, 

Femei ce poartă salbe, inele şi cercei, 

Mătăsuri, fir de aur şi păsări pe veşminte, 

Şi-n ochi cuvântul tainic ce mângâie şi minte, 

Şi vezi grădini bogate cu ape ce ţâşnesc, 

Cu lebede mai albe ca albu-mpărătesc, 

Cu poduri neclintite, cu punți ce se ridică... 
(Desface un sac şi vântură aurul.) 

Auzi... auzi cum cântă ?... cum zornăie şi pică? 

Ce muzică de îngeri!... Ce glas mângâietor! 

Cum zornăie... cum sună!... Ce foc strălucitor!... 

(Ridicându-se. ) 

Arunci un pumn de aur pe mare şi, deodată, 

Cu sute de corăbii vezi marea încărcată... 

Corăbii mari ce poartă tot felul de minuni, 

Corăbii încărcate cu roabe şi păuni... 


(Nenoroc se apleacă la rândul său şi vântură aurul.) 
Aşa! Înfige-ţi mâna! În mână ţii pământul! 

VOIEVODUL NENOROC 


Cum zornăie! Cum sună! Cum... nu găsesc cuvântul! 
Cum cântă!... Cum alintă!... Cum mângâie şi cum 
Aduce, de departe, lumină şi parfum!... 


DRACUL 


Arunci un pumn de aur şi cea mai mândră fată, 
Femeia cea mai albă, se-apropie deodată 

Şi vine către tine chemată de-un îndemn, 

Mai mare ca îndemnul iubirii! La un semn, 
Făcut de mâna largă ce-mparte aur, vine 

Să-şi tulbure albastrul privirilor senine, 

Să-şi piardă frăgezimea, punând în locul ei 
Podoaba cea mai scumpă visată de femei: 

În loc de-o carne albă, şi caldă, şi curată, 

O carne pângărită, dar scump înveşmântată! 
Arunci un pumn de aur şi sfetnicul cinstit 

Îşi vinde împăratul şi neamul — în sfârşit, 

Cu aurul acesta mărunt, ce străluceşte 

Ca stelele în lacuri, de umbli-nţelepţeşte, 

Tu poţi, printr-un arhanghel, pe Domnul chiar să-l minţi, 
Când fiul său îl cumperi cu treizeci de arginţi! 
Şi-n ziua când Satana gonit a doua oară, 
Pierzând acum pământul, va fi silit să moară — 
Găseşte iar mijlocul de-a fi nemuritor, 

Căci aurul rămâne al său moştenitor! 


VOIEVODUL NENOROC 


Am aur! aur! aur!... Îl văd întâia oară... 
Sclipirea lui ciudată mă arde, mă-nfioară... 
Şi aurul acesta e-al meu? 

DRACUL 
Al tău! 


VOIEVODUL NENOROC 


Al meu? 


DRACUL 
Grăbeşte-te!... Ridică-l... Urmează-mă!... 
VOIEVODUL NENOROC 
(încercând să ridice aurul) 


E greu... 


DRACUL 


Ci, vino! Vremea trece! În loc să-ncepem fuga, 
Mai stăm de vorbă... Vino! 


(Se aud cântece de orgă şi clopote în dreapta.) 
Asculţi? Începe ruga! 
S-apropie călăul!... 
VOIEVODUL NENOROC 


Mi-e teamă! 


DRACUL 


Cum? Fricos 
Ce eşti! Ne pierdem vremea cu vorbe de prisos!... 
De ce ţi-e frică, spune? 


VOIEVODUL NENOROC 


Ştiu eu! O presimţire 
Îmi spune că m-aşteaptă o grea nefericire... 


184 


DRACUL 
Dar ce nefericire mai mare e decât 
Să mori, ca ucigaşii, cu funia de gât? 
VOIEVODUL NENOROC 


M-a prins o ne-nţeleasă neîncredere... 


DRACUL 
Dar bine, 
Ţi-aduc scăparea... Spune: de ce nu crezi în mine? 
VOIEVODUL NENOROC 
Tu ştii ce-mi spuse tata: să nu plec din palat 
Cât timp trăieşte dânsul! 
DRACUL 
Dar Verde-împărat 
Şi-a dat suflarea vieţii: e mort!... 
VOIEVODUL NENOROC 


E mort?! O, tată! 


DRACUL 
Ci lasă tânguirea!... Să mergem? Vin-odată!... 
Călăul e aproape... 
VOIEVODUL NENOROC 


M-apasă ca un nor... 
Mă tem să vin cu tine — mai bine-aş vrea să mor! 


185 


DRACUL 


Dar nu cunoşti nimica... doar marea şi palatul. 
Tu nu-nţelegi, nebune, c-ai fost întemniţatul 

Ce nu cunoaşte lumea cu farmecele ei? 

În lume sunt ospăţuri... şi jocuri, şi femei... 
Femei frumoase, calde, ce-aşteaptă feţi-frumoşii, 
Femei cu sânuri albe cu vârfurile roşii, 

Ca zmeura de roşii... mai dulci ca ea... Femei 
Ce-ţi cer un singur lucru, atâta doar: să vrei! 
Femei cu braţe albe şi moi, ce te-nfăşoară; 

Femei cu buze roşii, ce-alintă şi omoară, 

Şi ard, şi se frământă atunci când le săruţi 

Pe dinţii albi... pe umeri, pe ochii stinşi, pierduţi; 
Femei ce-n aşteptare se-ntind, şoptesc alene 
Cuvinte pătimaşe... se uită printre gene, 

Închid cu poftă ochii şi braţele deschid; 

Femei ce ard şi-aşteaptă sunt dincolo de zid!... 

Să mergem! Vino! Vino! Aşa! M-asculţi... văd bine. 


VOIEVODUL NENOROC 
(fermecat ) 


Te-ascult... Vorbeşte-mi încă... 


DRACUL 


Şi-n urmă? 


VOIEVODUL NENOROC 


Viu cu tine, 
Stăpânul meu... Vorbeşte-mi de lumea ce mă vrea. 
Ştiu bine că în lume... acolo-i viaţa mea... 

Cu tine... vin cu ţine... În lumea largă du-mă... 

Fanfarele să cânte... sa fiarbă vinu-n spumă... 
(În aiurare.) 

Corăbii mari... palate... ospăţuri şi femei... 


(Diavolul i-a cuprins mijlocul şi se îndreaptă cu el spre 
fundul temniţei. În clipa când vor să iasă, zidul piere, 
şi în fund, în mijlocul îngerilor, coboară pe-o scară de 
foc Arhanghelul Mihail. Fundul scenei e plin de lumină 
albastră, liniştitoare.) 


ARHANGHELUL MIHAIL 
(lui Nenotoc ) 


Opreşte-te, nebune! 
DRACUL 
Ce? 
VOIEVODUL NENOROC 


Cine eşti? 


DRACUL 


Ce vrei? 


ARHANGHELUL MIHAIL 


Să-ţi iau din mână prada, Satano!... 


VOIEVODUL NENOROC 


Care pradă? 

ARHANGHELUL MIHAIL 


Pe tine! Mintea, ochii — au nu pot să mai vadă 
Că sufletul ţi-l cere un diavol? N-ai văzut 
Prăpastia grozavă în care-ai fi căzut? 


DRACUL 
(îşi aruncă mantia şi căciula de vistier şi rămâne aşa 
cum şi-l închipuie poporul: negru şi poartă coarne. Când 
işi scoate mantaua, scena se umple în faţă cu o lumină 
roşie care contrastează cu razele albastre ce impodobesc 
îngerii albi în fundul scenei ) 


Ei da, sunt dracul, dracul! Şi dracul, câteodată, 

Se dă cinstit pe faţă şi coarnele-şi arată... 

Sunt eu!... Şi vreau să cumpăr un suflet! Sunt cinstit! 
(Către Nenoroc.) 


I-o spun şi lui: Sunt dracul! Te vreau, m-ai auzit? 

Un înger alb, şi altul mai negru ca pământul 

Te cer acum! Alege! Al tău va fi cuvântul! 

Arhanghelul e dânsul — iar eu sunt Belzebuth, 

Iar eu sunt răzvrătitul, sunt îngerul căzut! 

Eram şi eu acuma în ceata îngerească 

Ca toti ce ştiu să tacă, s-asculte, să slujească. 

Eram şi eu arhanghel cu aripi argintii, 

Slujind, supus, pe Domnull, ca zecile de mii!... 

Dar n-am putut să sufăr mulţimea, umilirea, 

Am vrut să fiu eu însumi, visam dumnezeirea! 

Dar el văzu în mine protivnicul cumplit, 

Şi-atuncea, fără milă, din cer m-a prăvălit 

Cu trâmbiţe de-aramă, cu trăsnete şi surle! 

Cântaţi!... Cântaţi, arhangheli, căci are cin” să urle... 
(Arhanghelului Mihail: ) 


Am fost şi eu odată frumos şi alb, ca tine, 
Aveam odată aripi, privirile senine, 

TŢi-am fost odată frate — acum duşman îţi sânt! 
Te văd... te văd şi-acuma! Cu paloşul în vânt 
Cu-aripa-nfiorată, cu nările deschise, 

Striveai pe-acela care trufaş se răzvrătise!... 
Striveşte-mă şi-acuma! Da, fii şi-acum măreț, 
Şi fapta-ţi o să aibă un mult mai mare preţ! 
Striveşte-mă şi-acuma când nu mai ai la spate, 
Ca-n ceruri, să te-ajute puteri înfricoşate... 

În ceruri eşti stăpânul—în iad, stăpânul sânt: 
Arhanghelul şi dracul sunt una pe pamânt!... 


ARHANGHELUL MIHAIL 


Pe cel strivit o dată eu nu-l mai pot înfrânge! 


DRACUL 


Într-asta e mai tare acel ce zace-n sânge; 

De-acuma se va teme doar cel învingător... 

Amar, amar de-aceia ce-nving în viaţa lor!... 

Am fost înfrânt în ceruri — rămasu-mi-a pămăntul! 
De nu pot face singur, eu stric ce face Sfântul, 
Aprind minciuna, răul, făclii în drumul meu! 


ARHANGHELUL MIHAIL 


De veacuri strică Dracul ce face Dumnezeu! 


DRACUL 


Şi veacuri multe încă ce face el — strica-va... 
Destui arhangheli are în cer să-i cânte slava; 
În fumul de tămâie al cântecului lor, 
Atoatefăcătorul se-mbracă într-un nor 

Prin care Adevărul nu-l vede niciodată... 

Cântaţi!... Cântaţi, arhangheli!... Slăvirea voastră-mbată! 
Lăsaţi-mă pe mine să urlu pe pământ 
Cu cei ce n-au în viaţă, nici hrană, nici veşmânt, 
Cu cei ce nu cer milă şi fruntea nu şi-o pleacă, 
Cu cei ce vor să urce, s-ajungă şi să-ntreacă, 
Cu cel ce nu vrea jugul de-ar fi chiar Dumnezeu, 
Cântaţi! Cântaţi, arhangheli! Lăsaţi să urlu eu! 
(Lui Nenoroc ) 
Şi-acum, destul! Să mergem! Ne-aşteaptă lumea. Vino! 
O viaţă ai, şi viaţa plăcerilor închin-o! 
Ce-ţi pasă ce-o să fie în cer sau în mormânt... 
Să nu zici niciodată am fost, voi fi, ci sânt! 


(Vor să iasă.) 
ARHANGHELUL MIHAIL 


(lui Nenoroc ) 
Opreşte-te, nebune, atât cât mai e vreme, 
Atâta timp cât glasu-mi mai poate să te cheme, 
Să-ţi spună: “Vino!”... 
VOIEVODUL NENOROC 
Unde? 


DRACUL 
Răspunde: unde-l chemi 
Şi ce-o să-i dai în locul acelui ce-l blestemi? 
ARHANGHELUL MIHAIL 


Eu cer şi dau în urmă. Dă-mi viaţa pocăită, 
O frunte ce se pleacă, o inimă smerită, 
Şi-apoi îţi dau seninul... 

DRACUL 


(întrerupând ) 


Eu dau, şi-n urmă cer. 
Eu dau domnia vieţii! 


ARHANGHELUL MIHAIL 


Eu dau albastrul cer 
De unde-ncepe raiul, de unde-ncepe zarea, 
Lumina, şi nădejdea, şi umbra, şi uitarea, 
Visarea nesfârşită, şi sfinte bucurii; 
Dau zările albastre cu nori trandafirii. 
În raiul meu sunt codri, poiene fermecate, 
Cu flori ce luminează, cu stele-mbălsămate, 
Cu pomi ce cântă ziua, iar noaptea plâng pe flori. 
Câmpiile de rouă răsfrâng de mii de ori 
Seninul dimineţii ce-n purpură scânteie... 
Tâşnesc fântâni în soare, şi mii de curcubeie 
Prefac întreg văzduhul în vesele grădini... 
Amurgul ţese zarea în umbre şi lumini. 
Acolo căprioare visează-n raza lunii... 
Un cer cu stele poartă în coada lor păunii... 
Mioarele s-adapă cu lupii, la izvor... 
Zefiri, arhangheli, păsări şi fluturi trec în zbor, 
Iar munţii parcă poartă cununi de foc pe creste. 


DRACUL 
Dar ce sunt toate-acestea, când Eva nu mai este? 
De când s-a dus femeia, tot farmecul s-a dus! 
ARHANGHELUL MIHAIL 


De când s-a dus femeia, şi dracul a apus, 
O pace nesfârşită cuprinse paradisul... 
Culcaţi pe labe leii îşi dorm în pace visul... 

DRACUL 


(întrerupând ) 


Un leu ce doarme paşnic pe labe nu e leu, 

Cum nu eşti tu Satana, cum nu sunt înger eu! 

Eşti leu? Răgeşte! Sarpe? Prefă-te în balaur! 
Păun? Răsfiră-ţi coada! Eşti mierlă? Fluieri! Taur? 
Prăseşti! Vultur? Te-aruncă în cerul tot mai nou 

Şi du-ţi în pace jugul, când eşti măgar sau bou! 
Aceasta-i rânduiala! De ce să cânte floarea 

Şi steaua să miroase? Lăsaţi privighetoarea 

Să cânte! Trandafirul să-mprăştie miros, 

Iar omul să-şi trăiască, în lume, viaţa — jos! 


ARHANGHELUL MIHAIL 


În lume s-o trăiască, dar nu-n păcate grele... 

Să mearga drept nainte cu ochii către stele, 
S-aprindă smirnă-n suflet, s-alunge duhul rău! 

Pe drumul drept urmează-ţi, în viaţă, drumul tău! 


DRACUL 


(lui Nenoroc ) 


Cărarea-i mai umbrită de cum e calea dreaptă. 


ARHANGHELUL MIHAIL 


Tu nu-i spui după moarte ce soartă îl aşteaptă... 


DRACUL 


Tu nu-i spui ce-l aşteaptă nainte de-a muri!... 


VOIEVODUL NENOROC 


Destul!... De-acum ştiu bine cu cine voi porni... 
(Arhanghelului: ) 

A fost ursit ca omul să-şi ducă-n lume traiul! 
Va fi frumos acolo, în raiul tău, dar raiul 

De e sau nu, eu nu ştiu. Dar traiul pământesc 
Îl ştiu că el... 


ARHANGHELUL MIHAIL 
(cu grijă ) 
Şi-atuncea ? 
VOIEVODUL NENOROC 


Cu Diavolul pornesc! 


ARHANGHELUL MIHAIL 
O, minte rătăcită! Opreşte-te, nebune, 
Te-arunci în foc! 
VOIEVODUL NENOROC 


Ştiu bine! 


ARHANLELUL MIHAIL 
Priveşte-i ochii, spune, 

Priveşte-i ochii. Nu vezi luminile verzui 
De flacări şi pucioasă ce ard în ochii lui? 

VOIEVODUL NENOROC 
În ochii lui sunt patimi... sunt zări îndepărtate, 
Cu cât mă uit la dânsul, cu-atâta pieptu-mi bate. 

ARHANGHELUL MIHAIL 


Ascultă-i glasul. N-auzi gheena blestemată 
Cum şuieră... cum urlă?... 

VOIEVODUL NENOROC 


_ Suflarea lui mă-mbată. 
In glasul lui e lumea — pământul ce mă vrea — 
Vorbeşte tinereţea, fiinţa, viaţa mea! 
Mă duc cu el în lume!... 

(Vrea să plece.) 


ARHANGHELUL MIHAIL 


Te-arunci în foc! 


VOIEVODUL NENOROC 
Ştiu bine! 


ARHANGHELUL MIHAIL 
Gândeşte-te! 
VOIEVODUL NENOROC 
(apucând mâna diavolului ) 


Cu dânsul!... 


ARHANGHELUL MIHAIL 
Gândeşte-te! 
DRACUL 
(triumfător) 
Cu mine! 
(Vor să iasă.) 
ARHANGHELUL MIHAIL 
(ridicând paloşul, îl ameninţă ) 
Opreşte-te, nebune! Să nu cutezi!... 

VOIEVODUL NENOROC 


(înfruntându-l) 


Cutez!... 


ARHANGHELUL MIHAIL 


(învins, îşi lasă paloşul la pământ; rugător) 


Opreşte-te, copile! 


DRACUL 


(ia de mână pe Nenoroc) 


Hai, vino! 


VOIEVODUL NENOROC 


(după ce a privit pe fiecare, Diavolului ) 


Te urmez!... 


Cortina 


ACTUL III 


În ţara celor ce petrec. În fund, palatul de cleştar, cu 
poartă largă la mijloc, cu scară de marmoră ce înaintează 
până în mijlocul scenei. Doi lei de piatră, la margine. În 
faţă e grădina palatului, cu pomi înfloriţi şi alţii plini de 
roade, cu tufişuri tainice, cu bănci de marmoră, cu bazi- 
nuri cu lebede, cu fântâni ce ţâşnesc. Păuni şi căprioare 
se preumblă prin grădină. Ghirlande de roze unesc unele 
tufişuri sub care petrec zmei şi feţi-frumoși în tovărăşia 
zânelor. Lumină puternică. La ridicarea cortinei sunt 
numai trei filozofi, care zvârlă cu zarul, în planul I, la 
stânga spectatorului. 

FILOZOFUL DE 60 ANI 


Trei! 


FILOZOFUL DE 70 ANI 


Patru! 


FILOZOFUL DE 80 ANI 
Sapte! 


FILOZOFUL DE 60 ANI 


Două! 


FILOZOFUL DE 70 ANI 


Nimic! 


FILOZOFUL DE 80 ANI 


(se scoală triumfător) 


Aveam dreptate? 


FILOZOFUL DE 70 ANI 


Da, logica supremă, iubitul meu confrate, 
Rămâne tot destinul; în mâna lui e tot. 
El leagă fără voie, strămoş de strănepot. 


FILOZOFUL DE 60 ANI 


În mâna lui e totul! 

FILOZOFUL DE 80 ANI 


Iar noi, zvârlind cu zarul, 
Pierzându-ne averea, lărgim mereu hotarul 
Cel larg al cugetării... 


(În fund trece Făt-Frumos care se înalţă pe două trepte 
să rupă rodul unui piersic. Filozoful de 70 de ani l-a 
văzut şi-l arată celui de 80 de ani.) 


FILOZOFUL DE 70 ANI 


Mă rog, o întrebare! 


FILOZOFUL DE 60 ANI 
Da... 


FILOZOFUL DE 70 ANI 


Cine-i neofitul, 
Obraznicul acesta? 


FILOZOFUL DE 80 ANI 
Măgarul! 


FILOZOFUL DE 70 ANI 


Nepoftitul! 
De ce se uită-ncoace cu gesturi de erou? 


FILOZOFUL DE 80 ANI 
Hai ?... Cine-i îndrăzneţul? Nu ştii? 


FILOZOFUL DE 60 ANI 
Un oaspe nou! 
197 


Epicurus, stăpânul grădinii fermecate, 

L-aduse mai deunăzi din ţări îndepărtate... 

Îi place mult că-i tânăr, frumos şi plin de-avânt, 
Îl află plin de daruri şi meşter în cuvânt! 


FILOZOFUL DE 70 ANI 


Epicurus, de-o vreme, se-ntrece mult cu gluma! 


FILOZOFUL DE 80 ANI 


Dar cine e copila cu care vine-acuma? 


FILOZOFUL DE 60 ANI 


E Mira Miralena, o fată de-mpărat, 
O fată izgonită că nu s-a măritat 
Cu cel ce-i alesese de mire, împăratul!... 


FILOZOFUL DE 80 ANI 


Şi fata stă de vorbă, acum, cu dezmăţatul 
Acesta? Ce ruşine! A, nu, pre legea mea! 
Epicurus se-ntrece cu gluma... Ce mai vrea? 
Încetul cu încetul răpitu-ne-a femeia 

Şi-a dat-o celor tineri; şi-acuma vrea “Ideea” 
S-o ia superbei cete a celor înţelepţi? 
Permiteţi voi aceasta, iubiții mei adepţi? 
Cu care drept să vină cei tineri? Întrebaţi-i! 

FILOZOFUL DE 60 ANI 


Sunt legile eterne ce schimbă generaţii, 
Sunt legile fatale, iubiții mei confraţi, 
Şi-n faţa lor se cade... 


198 


FILOZOFUL DE 70 ANI 
Aud?... 


FILOZOFUL DE 60 ANI 


Să vă plecaţi! 


FILOZOFUL DE 70 ANI 


Cum? Ce?... 


FILOZOFUL DE 80 ANI 


Te-nşeli, iubite, ilustrule confrate!... 
Ori poate că te legeni în dulcea voluptate 
De-ai fi şi tu, ca dânşii, un tânăr făt-frumos? 
Dar nu te uiţi, ilustre, că-ţi cade brâul jos? 


FILOZOFUL DE 60 ANI 
(lesându-şi brâul) 
Să cred că-s încă tânăr? Cum, eu? Eu, veneratul... 
A, nu! 
FILOZOFUL DE 70 ANI 


Rămâi aicea să ducem ne-mpăcatul 
Război! Avem trecutul şi laurii cu noi... 
Luptând cu cei mai tineri, învingem în război!... 


FILOZOFUL DE 80 ANI 


Să ducem lupta, bine... Frumos!... Dar ştiţi voi care 
E cel mai crunt potrivnic, duşmanul cel mai mare? 


199 


FILOZOFUL DE 60 ANI 


Ghicesc! 


FILOZOFUL DE 80 ANI 
Ghiceşti? Răspunde! 


FILOZOFUL DE 60 ANI 


Epicurus! 


FILOZOFUL DE 80 ANI 


Da, el! 
Veni la noi odată, în treacăt, fără ţel, 
Şi iată-l, după-o vreme, tronând ca şi un rege: 
Împarte veselia şi laurii-i culege; 
La vorba lui oricine se vinde orişicui, 
Ba chiar şi noi, bătrânii, pălim în faţa lui... 
De ce? 


FILOZOFUL DE 70 ANI 


El are daruri ce farmecă pe-oricine... 
Şi-adeseori, ilustre, te-nşală chiar pe tine... 
Bătrânii văd într-însul un meşter în cuvânt; 
Femeile, ispita; cei tineri văd avânt... 

Cu vorba lui aprinde un foc, şi-apoi îl stinge... 
E logica... E verbul, cuvântul care-nvinge... 
Cu logica-i măiastră jucându-se isteţ 

El poate să învingă pe cel mai îndrăzneţ... 


FILOZOFUL DE 80 ANI 


Cum, noi, noi înţelepţii, cu gânduri venerate, 
Să stăm aşa deoparte, cu mâinile legate? 

Şi cel din urmă tânăr să calce peste noi? 
Confraţii mei, e ceasul supremului război! 
Pornim de-acum la luptă! Cu noi e toată firea, 
Cu lupta cea din urmă începe nemurirea! 
FILOZOFUL DE 70 ANI 


Stejarul vechi doboară mesteacănul uşor. 


FILOZOFUL DE 80 ANI 


Trăiască-nţelepciunea, regina tuturor! 


FILOZOFUL DE 70 ANI 
Da, da! Strigaţi cu toţii: “Trăiască bătrâneţea!” 
Ecoul va răspunde... 
FĂT-FRUMOS 
(din culise ) 


“Trăiască tinereţea!” 


(Năvăleşte în scenă cu o ceată de tineri şi zâne, 
impodobiţi cu ghirlande de roze.) 


Trăiască veselia şi jocul zgomotos, 
Şi cântecul, şi viaţa!... 


FILOZOFUL DE 70 ANI 
Ecou-i mincinos! 
FĂT-FRUMOS 


Bătrânilor, afară! 


FILOZOFUL DE 70 ANI 
Obraznic! 

FILOZOFUL DE 80 ANI 
leşi! Să piară!... 
(Ameninţându-l cu toiagul.) 
De unde vii? Ce cauţi? 
FĂT-FRUMOS 
Aţi stat prea mult. Afară!... 


FILOZOFUL DE 70 ANI 


Obraznic! Sicofante! 


FILOZOFUL DE 80 ANI 
A! tu mi-ai fost ecou?! 
Să ieşi... 
FĂT-FRUMOS 


Ba voi... 


(Prin poarta palatului coboară Dracul cu mâna pe umărul voievodu- 
lui Nenoroc. Diavolul poartă veşminte scumpe, barba şi părul în inele 
negre, strălucitoare; pe cap, cunună de trandafiri albi.) 


DRACUL 


Tăcere! V-aduc un oaspe nou! 


ÎNTÂIA ZĂNĂ 
Un oaspe nou?... 
A DOUA ZĂNĂ 
(cu admiraţie ) 
Ce tânăr!... 

A TREIA ZĂNĂ 


Frumos!... 


ÎNTÂIA ZĂNĂ 


De unde vine? 


DRACUL 


Născut din raza lunii cu apele senine, 
Veni pe-o scoică verde mânată de zefir... 


VOIEVODUL NENOROC 


(trăgându-l de mânecă ) 


Ascultă, mi se pare că nu sunt... 


DRACUL 
Şi că-nşir 
Minciuni!... 
VOIEVODUL NENOROC 


Ba nu!... 


DRACUL 


Aşa €e!... O ştiu prea bine! Cată 
Să placi întotdeauna! De pildă, altă dată 
Să spui că vii din lună, pe-o rază de argint... 
Mereu să fie nouă povestea ta!... 


VOIEVODUL NENOROC 
Să mint? 

DRACUL 


Să minţi... Când intri-n lume să-mbraci a lumii haină, 
Închină-te minciunii — aceasta-i marea taină... 


O ZĂNĂ 


(aducând cupe) 


De aur! 


A DOUA ZĂNĂ 
De cleştar!... 


DRACUL 


(întinde cupa voievodului Nenoroc ) 


Aşa!... Să-nchini Minciunii întâiul tău pahar! 
(Harfele şi flautele cântă în culise. Dracul urcă trei 
trepte şi, cu paharul în mână, spune: ) 
Minciuna-i o femeie cu ochii verzi ca marea!... 
E visul, e nădejdea... Frumosul, înşelarea. 
Prin ea se re-nnoieşte cuvântul ce s-a spus. 
Răpiţi minciuna vieţii, şi farmecul s-a dus! 


CORUL 


Minciuna-i o femeie cu ochii verzi ca marea!... 


DRACUL 


Minciuna-i piatra scumpă prin care vezi palate, 
Oraşe... poduri... ape... ţinuturi fermecate, 

E scoica unde cântă şi plâng întinse mări, 
Amurgul ce zideşte oraşe-n depărtări; 
Minciuna e lumina ce face dintr-o gârlă 

O mare fără margini, un vultur din şopârlă. 

Ea pune tot ce nu e în toate câte sânt, 
Prin ea vezi lumea-n stele şi stele pe pământ! 


CORUL 


Ea pune tot ce nu e în toate câte sânt!... 


DRACUL 


Minciuna-nsufleţeşte!... Minciuna-i vrăjitoare! 
Din floare face flutur, din flutur face floare... 
De n-ai aripi ca şoimii printr-însa poţi să zbori; 
Ea dă un suflet floarei, şi sufletului — flori! 
Din soare şi din nouri îşi ţese curcubeie. 

I-a spus femeii: “înger” şi dracului: “femeie”, 
Şi-aşa precum înalţă bordeiul în palat, 

Din hoţ, minciuna face un sfetnic de-mpărat!... 


CORUL 


Din hoţ, minciuna face un sfetnic de-mpărat!... 


DRACUL 


E purpura... cununa... hlamida-mpărătească... 

S-o poarte cel ce ştie cu ea să se gătească... 
Miniciuna şade bine doar omului isteţ... 

Şi ce e Adevărul? Un dar fără de preţ... 

Prin el vezi norul — nour, şi marea vezi că-i mare... 
Întreabă mincinoşii!... O lume văd în zare!... 

Pe cât e de frumoasă şi grea minciuna lor, 

Pe-atât e adevărul de searbăd şi uşor! 


CORUL 


Atâta-i adevărul de searbăd şi uşor! 

DRACUL 


Eu vreau să cânt minciuna ce ştie să prefacă, 
Ce ştie să-nnoiască... Las altora să placă, 

Din umbră-i “adevărul”... Decât un cerşetor 
Desculţ şi gol mai bine un rege-nşelător! 

Să piară cerşetorul ce-aleargă după hrană!... 

O haină zdrenţuită prin care vezi o rană — 
Acesta-i adevărul, şi lui vreţi să mă-nchin? 

A, nu, închin minciunii paharul meu cu vin!... 


CORUL 


Închin, închin minciunii paharul meu cu vin!... 


(Cântecele izbucnesc mai vesele, mai puternice. Cei trei 
filozofi bătrâni, care ascultaseră, din primul plan, 
comentează în tot timpul. Cum a isprăvit Dracul, cei 
tineri, care îl ascultaseră de aproape, strigă: ) 


TINERII 


Minciuna, da... Trăiască!... Aşa €e!... Ai dreptate!... 


(Se strâng în jurul Dracului, care îşi ciocneşte cupa cu Nenoroc. 
Filozofii cei bătrâni, fără să se apropie de ceata celor 
din fund, vorbesc pedant, în faţă.) 


FILOZOFUL DE 70 ANI 


Puterea care-nvinge, iubitul meu confrate, 
E logica, e “verbul” de care ţi-am vorbit... 
În fine e “cuvântul”! 


FILOZOFUL DE 80 ANI 


Ceva mai lămurit... 

FILOZOFUL DE 70 ANI 


Cum, nu ştii ce-nsemnează “cuvântul”? E puterea 
Ce schimbă orice lucru, de faptă leagă vrerea... 

E fiu-nţelepciunii şi tatăl faptei, deci 

Cuvântu-i legătura gândirii strânse, reci, 

Cu fapta ce-o să vie... 


FILOZOFUL DE 80 ANI 
Cuvântul, prin urmare, 

A fost naintea faptei... 

FILOZOFUL DE 80 ANI 

Scriptura, mi se pare, 

A spus la fel şi dânsa: “La început...“ 

FILOZOFUL DE 70 ANI 

Greşim 

Urmând mereu Scriptura... 

FILOZOFUL DE 60 ANI 


Atunci... 


FILOZOFUL DE 70 ANI 


Să lămurim!... 
Când vede-un pom în cale, un prost va zice: “Iată 
Un pom”. Dar mincinosul cu mintea mai bogată 
Răspunde: “E balaur!” Balaur? Cum aşa? 
“Balaur!”... Minicnosul un ceas întreg va sta 
Vorbindu-i în icoane, cu vorbe-ntortocheate, 
Cu mâinile, cu ochii închişi pe jumătate, 

Vorbind atât de bine, că prostul, uluit, 
Răspunde: “Ai dreptate... Balaur? Am greşit!” 


(Cei trei filozofi continuă să vorbească; în fund, vinul curge.) 


DRACUL 
(lui Nenoroc ) 
Aici e lumea-ntreagă: beţie şi lumină, 
Cântări, iubire, jocuri; femeile-or să vină 
Şi-n faţa ta, frumoase, încet s-or perinda... 
Aceasta-i lumea... Spune, îţi place mult? 


VOIEVODUL NENOROC 


O, da!... 
Răsuflu cu plămânii, cu ochii, cu urechea... 
Aicea-i totul tânăr!...Nimic, nimic din vechea 
Şi-amarnica tăcere a tristului palat, 
Şi-a temniţei cumplite din care m-ai scăpat!... 


DRACUL 
(tainic) 


Tăcere!... Nici o vorbă de temniţă!... Cuvântul 
Acesta înspăimântă... Infăşură-n veşmântul 
Uitării tot trecutul. 

(Tare.) 


Turnaţi!... Turnaţi-i vin!... 


CRĂIASA ZÂNELOR 


De unde vii încoace, frumosule străin? 


VOIEVODUL NENOROC 


Am fost silit, domniţă, de scumpii mei părinţi 
Să umblu tot pământul!... 

DRACUL 


(triumfător) 


Aşa! Începi să minţi!... 


VOIEVODUL NENOROC 


Povestea mea e lungă! Eu vin din depărtarea 
Tinutului de gheaţă cu munţi de flacări. Marea, 
Urcându-se pe turnul străvechiului palat, 

Îngheaţă şi rămâne aşa cum a-ngheţat... 

Şi eu plecai de-acasă pe-o noapte îngheţată! 

Am dus o viaţă lungă şi-atât de zbuciumată! 
Mă-ntreb: în care ţară n-am fost? Şi nu-mi răspund: 
Umblai întreg pământul şi marea, până-n fund... 
Acolo, în adâncuri, sunt ceruri înstelate... 

În loc de vânt, e valul; în loc de munţi, palate; 
Acolo-i primăvară de patru ori pe an, 

Şi-n loc de pomi, domniţă, sunt ramuri de mărgean. 
Acolo, scoici de aur, cu pietre scumpe-n cute 
Împart, în tremurare, cântări necunoscute, 

Iar apele răsună de parc-ar fi cleştar... 

În loc de stele, peştii, purtând câte-un fanar, 

Se duc să lumineze adâncurile mării... 

Am fost şi mai departe de marginile zarii 

Şi n-am lăsat în urmă un țărm necunoscut!... 


DRACUL 


Ce ţări fermecătoare! Doar cel ce n-a văzut 

Atâtea, poate spune cu-atâta dibăcie... 

Un lucru nu mai place aceluia ce-l ştie... 

Dar cel ce nu-l cunoaşte rămâne fermecat! 
(Arătând pe Nenoroc: ) 

În cinstea lui aduceţi paharul înspumat!... 

CRĂIASA ZÂNELOR 


(către Nenoroc) 


De vii cu orice gânduri, de vii din orice ţară, 
În ţara noastră-n care e veşnic primăvară, 
De vrei să stai o clipă sau vrei necontenit, 
De vii cu orice gânduri, să fii bine venit! 


CORUL 


De vii din orice ţară, să fii bine venit!... 


CRĂIASA ZÂNELOR 


La noi sunt zâne mândre, şi jocuri, şi beţie, 
Sunt roade pârguite, lumină, veselie, 

Şi grija nu-şi abate vulturul ei cernit; 

De vrei să stai o viaţă, să fii bine venit! 


CORUL 


De vii cu orice gânduri, să fii bine venit!... 


VOIEVODUL NENOROC 


O cupă! Beau în cinstea femeilor visate, 

În cinstea tinereţii, şi-a grijilor uitate... 

Eu n-am cuvinte calde, urări; în locul lor 
Am scule, pietre scumpe, cu foc strălucitor... 


(Un sclav negru îi aduce o tipsie de argint, încărcată cu 
şiraguri de mărsele, brățări, salbe de aur, cu pietre 
scumpe etc. Nenoroc pune pe fruntea unei zâne o diademă.) 


Aceasta pentru tine, cosiţă aurie! 
(Alteia: ) 
O salbă pentru tine!... 

O ZÂNĂ 
Brăţara mie! 
VOIEVODUL NENOROC 
(întinzându-i brăţara ) 

Ţie|... 

ÎNTÂIA ZÂNĂ 

Şi mie o brăţară!... 

A DOUA ZÂNĂ 

O salbă! 


A TREIA ZÂNĂ 
Un inel! 
ALTĂ ZÂNĂ 
Eu vreau cunună! 
VOIEVODUL NENOROC 
(întinzându-i o diademă ) 
Iată! 
O ZÂNĂ 
(alteia, care n-a cerut nimic ) 


Dar tu? 


ZÂNA 
(întrebată ) 
Îl vreau pe el! 


(Lui Nenoroc: ) 

O, tu, ce-mparţi la toate şiraguri nestemate, 
Păstrezi ceva femeii iubite, aşteptate? 
Mai ai ceva? Raspunde!... 


VOIEVODUL NENOROC 
(pe gânduri ) 


Ştiu eu?... 


FĂT-FRUMOS 
(lul Nenoroc) 
Mai ai ceva: 
Un lung şirag de lacrimi... 


Zânele râd şi se reped la cele din urmă siuvaeruri. Cei trei 
p 
filozofi bătrâni continuă discuţia, în faţa scenei.) 


FILOZOFUL DE 80 ANI 
(celui de 70 de ani) 
Ilustre, nu-i aşa! 
Nici exemplificare nu vreau, şi nici citaţii... 
Sinteza!... Iată totul... Să nu-ţi înşeli confrații 
Cu pomi şi cu balauri, ca pilda celor doi... 
Vorbeşte în sinteză, nu-ţi bate joc de noi!... 


FILOZOFUL DE 70 ANI 


Întâi a fost gândirea, apoi a fost cuvântul. 
Iar fapta, cea din urmă!... 


FILOZOFUL DE 80 ANI 
(violent ) 


Cuvântul e veşmântul 
Gândirii, prin urmare, din două, nu din trei 
Puteri se face totul. 


212 


FILOZOFUL DE 70 ANI 


(bate cu toiagul în pământ ) 


Cuvântul! 


DRACUL 
(auzind cearta, se apropie ) 

Dragii mei, 
Lăsaţi! Rostiţi cu toţii cuvinte-adevărate: 
Eu nu văd filozoful ce n-ar avea dreptate!... 
Ce lucruri v-aş mai spune?! Ce lucruri?! Dar e greu!... 
Căci voi întoarceţi veşnic pe dos cuvântul meu! 
Ce spun, eu spun în treacăt c-un singur gând: să placă. 
Nu caut “Adevărul”! Frumosu-l caut! Dacă 
Ce spun ar fi mai bine — altminteri, ce e sus, 
Răstorn şi spun altminteri!... Aşa că... 


FILOZOFUL DE 70 ANI 
(celui de 60 ani) 


Nu ţi-am spus? 
În capul meu se face din ce în ce lumină! 


FĂT-FRUMOS 
(bătându-l pe fruntea pleşuvită ) 
Ca soarele luceşte chelia ta divină!... 
(Fuge şi, văzând că gluma lui a prins, strigă: ) 


Gândirea şi cuvântul le vine prea uşor, 
Dar fapta se arată mai greu la vârsta lor! 


FILOZOFUL DE 80 ANI 
Obraznic!... 

FĂT-FRUMOS 


Vine vremea când omu-şi pierde firea... 
Gândirea şi Cuvântul, Cuvântul şi Gândirea. 
Sfârşitul, Inceputul şi Ziua cea de-apoi... 
(Filozofilor: ) 
În groapă... 


FILOZOFUL DE 80 ANI 


leşi afară!... 


FĂT-FRUMOS 


Ieşiţi afară voi, 
Bătrânilor! Afară! Duceţi-vă în pieţe, 
Să daţi acolo sfaturi, şi proştii să le-nveţe!... 
Ce rost aveţi aicea cu noi? Să croncăniţi? 


FILOZOFUL DE 80 ANI 


(ridicând ciomagul ) 
Obraznic!... 


FILOZOFUL DE 70 ANI 
leşi afară!... 


FILOZOFUL DE 60 ANI 
(acelaşi gest ) 


Afară)... 


MIRA MIRALENA 
(apărându-l) 


Nu-l goniţi, 
Căci cine-o să ne-aducă ciorchini şi piersici coapte? 
Şi cine-o să ne spuie poveşti la miez de noapte? 

ÎNTÂIA ZÂNĂ 
Nu, nu vrem noi să plece... E tânăr... E păcat! 
Iertaţi-l!... 
FILOZOFII 
Nu! 


MIRA MIRALENA 


Iertaţi-l!... Răspundeţi, l-aţi iertat? 


FĂT-FRUMOS 


Nu-mi trebuie!... Sunt tânăr!... 


FILOZOFUL DE 70 ANI 


Afară bârfitorul! 


FĂT-FRUMOS 


Al vostru e trecutul; cu mine-i viitorul! 

Voi sunteţi norii negri; eu sunt un curcubeu! 

Să stea trecutul vostru ca jug pe gâtul meu... 

S-apese... Să strivească... mereu mai greu — nu-mi pasă, 
Sunt tânăr!... Am putere... îfrunt şi rabd!... 


FILOZOFUL DE 80 ANI 


Să iasă!... 
Să iasă îndrăzneţul!... 
(Câteşitrei filozofii bat cu toiagurile în pământ, ameninţători.) 


FĂT-FRUMOS 
(sfidându-i ) 


A, lupi şi papagali bătrâni!... 

FILOZOFUL DE 60 ANI 


Ce-ai zis? Mai spune o dată! 


FĂT-FRUMOS 


Maimuţe! 


FILOZOFUL DE 60 ANI 


Ce? 


FĂT-FRUMOS 


Şacali 
Flămânzi, urlaţi, nu-mi pasă! Sunt tânăr ca furtuna! 
Sunt tânăr, tinereţea învinge totdeauna! 
Legaţi în lanţuri grele avântul, viaţa mea; 
Mânia voastră cadă ca muntele de grea, 
Nu-mi pasă, nu!... Nu-mi pasă! Scuipaţi-vă otrava, 
Voi, şerpi bătrâni, balauri! Intotdeauna sta-va 
În faţa voastră mândru, avântul tineresc! 
Nimica nu-l învinge!... Iertarea? N-o doresc! 
Cu voi e oboseala, şi anii, şi rugina... 
Cu mine-i tinereţea, avântul şi lumina!... 
Sunt drumuri noi cu mine; cu voi? un ţintirim!... 
Cântaţi, copii, din harfe!... 


BĂTRÂNII 
Şi noi, şi noi trăim! 
(Pe când harfele şi fanfarele cântă vesele în culise, Făt-Frumos 
urcă două trepte pe scara din fund şi, într-o rază de soare, spune: ) 
FĂT-FRUMOS 


Sunt flacăra ce-o vede în zare călătorul, 
Sunt solul primăverii... sunt vântul şi cocorul, 

Întâia rândunică, întâia viorea... 
Voi sunteţi frunza moartă, voi sunteţi iarna grea! 
(Urcă încă două trepte.) 

Renasc în mine veacuri şi lumi de mult apuse; 

Sunt vorbele ştiute, sunt vorbele nespuse, 

Sunt clipa cea din faţă şi cea din viitor; 

În lanţul greu al vieţii: inel strălucitor, 

Inel de care-atârnă întregul lanţ al vieţii 

În cuiul veşniciei. Sunt floarea dimineţii, 

Sunt dunga cenuşie ce leagă de pământ 

Seninul cer al nopţii... sunt undă... rouă... vânt. 

(Urcă încă două trepte.) 

Sunt pata care creşte pe albele ogoare, 

Pământul ce răsuflă în razele de soare, 

Sunt plugul ce străbate mănoasele câmpii... 

Cântaţi, cântaţi, prieteni, în zvon de ciocârlii! 
(Pe când flautele şi harfele cântă mai tare şi femeile îl 
înconjoară lovindu-l cu flori şi țipând de plăcere, el se 
desface brusc din lanţul lor, coboară treptele în grabă şi 

vine în fața celor trei filozofi.) 

Voi ce mai vreţi aicea? În vinele-ngroşate 

Voi n-aveţi sânge: apă! Nu, pieptul nu mai bate 

Ca şipotul de munte, ca pieptul nostru... 


FILOZOFUL DE 60 ANI 
Minţi! 


FĂT-FRUMOS 


Vă sângeră bărbia! gingia fără dinţi 

Nu poate să scrâşnească! De vine pleşuvia, 
Şi mintea pleşuveşte! Vărsaţi-vă mânia 

Şi ura voastră mare, dar fără de-nţeles... 


217 


Voi n-aţi ştiut s-alegeţi, din iarnă, ce-i de-ales: 
Să fiţi câmpia largă, şi albă, şi curată... 

Voi n-aţi păstrat seninul de culme depărtată, 

Ce stă înaltă, mândră şi albă lângă cer! 

Din iarna vieţii voastre, păstrat-aţi asprul ger 
Şi crivățul năprasnic ce urlă şi se zbate, 

Urlaţi ca el... zvârliţi-mi blesteme-nfricoşate!... 
Eu stau cu pieptu-n faţă, suflaţi că nu mă sting! 
Suflaţi ca el! Nu-mi pasă, sunt tânăr — şi înving!.. 
De ce-a tăcut acolo cântarea fermecată? 


VOIEVODUL NENOROC 
(blând) 
Prietene, ascultă!... Vei fi şi tu, odată, 
Bătrân şi alţii tineri în tine vor lovi 
Cu-aceleaşi vorbe grele. 


FĂT-FRUMOS 
(arătând pe filozofii cei bătrâni ) 

Ei nu vor mai trăi 
Să-şi vadă mulţumirea! Ca morţii, şi bătrânii: 
Având la spate anii, fiind pe tot stăpânii, 
Nu lasă pe cei tineri să aibă trai uşor 
Deoarece, sărmanii, nici ei, în viaţa lor, 
N-au fost lăsaţi în pace de morţii dinainte 
Ce râd cu râsul morţii în funduri de morminte! 


VOIEVODUL NENOROC 
Vei fi bătrân, ca mâine... 
FĂT-FRUMOS 


Şi eu, la rândul meu, 
Pe gâtul celor tineri voi pune jugul greu... 

Slăvit să fie-acela ce-o şti să mă înfrunte! 

Eu însumi îi voi pune cununi de flori pe frunte! 
Dar fiindcă nu-l văd încă pe cel care-o va vrea, 
Cununa tinereţii o pun pe fruntea mea! 


(Se încunună cu roze albe şi iese în mijlocul cetei zgomotoase.) 


DRACUL 
(Lui Nenoroc ) 


Îţi place? 


VOIEVODUL NENOROC 


Da, e tânăr... 


DRACUL 


Frumos... gătit... 


VOIEVODUL NENOROC 


Dispreţul, 
Mândria-i tinerească mi-arată că-ndrăzneţul 
Acesta o să fie ceva în viitor... 


DRACUL 
Nu simţi un pic de ciudă? E prea încrezător! 
VOIEVODUL NENOROC 


Încrederea aceasta... 


DRACUL 


Îţi place... 

VOIEVODUL NENOROC 


Da, îmi place!... 


DRACUL 


De-ar vrea să fiţi prieteni, de-ar cere-o, tu ce-ai face? 
VOIEVODUL NENOROC 
Aş vrea să-i fiu prieten! 


DRACUL 


Ar fi ceva. Dar nu! 
Visez ceva mai mare! 


VOIEVODUL NENOROC 


Eu nu ştiu... Spune tu! 


DRACUL 
Ucide-l!... 
VOIEVODUL NENOROC 


Cum?! 
DRACUL 
Ucide-l! 
VOIEVODUL NENOROC 


De ce-ai vrea să-l răpun? 


DRACUL 


De ce? Mi-e ucenicul şi sfetnicul mai bun! 
Ucide!... Ce frumoasă e sabia întinsă 

Când taie fierul rece o inimă aprinsă... 

Când pieptul care bate deodată a-ngheţat! 
Când ochiul plin de flăcări îl vezi întunecat 

Şi ştii că, dintr-o dată, cu mâna ta voinică, 

Pe buze cu surâsul senin şi fără frică, 

Şi fără să te mustre părerile de rău, 

Inlături pe vecie un om din drumul tău! 

Un semn de-al tău, şi viaţa, şi farmecele vieţii: 
Iubirea, bogăţia şi-avutul tinereţii — 

Un semn de-al tău, şi toate s-au dus! 


VOIEVODUL NENOROC 


O, e cumplit!... 
Mă-ndemni la moarte? 1... 


DRACUL 


Tremuri ?... Eşti slab, eşti istovit... 


Mai bea din vinul ăsta: când trece el prin vine 
Se fac măreţe fapte, căci judeci mult mai bine... 
Doar faptele mărunte se fac fără de el! 


VOIEVODUL NENOROC 
(bea) 


Aşa e... Vinul trece ca focul... Sunt oţel!... 


DRACUL 
Un semn de-al tău, şi-atâta!... 
VOIEVODUL NENOROC 
(scoate sabia ) 


_ Aşa €!... Ai dreptate... 
În mine simt îndemnuri... Da! Inima îmi bate 
Mai repede... O cupă... 

DRACUL 


Aşa... Te-ai hotărât?... 


VOIEVODUL NENOROC 


Ai vrea să... 


(Arată sabia sata să se ducă la omor.) 


DRACUL 


Nu acuma! 
(; În sine: ) 
Mi-ajunge şi atât! 

(Lui Nenoroc, care porneşte: ) 
Nu, nu te duce-acolo! Să stăm aici, de pândă, 
De vrei să afli lucruri frumoase. Noaptea-i blândă 
Şi sângele e tânăr. Acuma e limbut 
Şi cel mai prost. Aşteaptă. E ceasul cunoscut 
Când vin perechi să-şi spună cuvinte-nflăcărate... 


VOIEVODUL NENOROC 
(cald ) 


Sunt clipele iubirii)... 
(Îi prinde mâna şi o pune pe inimă.) 


De-ai şti, de-ai şti cum bate! 


DRACUL 


De când aştept! Tăcere! Ascunde-te colea! 


(Se ascund amândoi în dosul unui tufiş. Făt-Frumos şi 
Mira se caută.) 

FĂT-FRUMOS 


Domniţă!... 


MIRA MIRALENA 
Tu eşti! 


FĂT-FRUMOS 


Vino! O, vin”, lumina mea! 
(O prinde de mână aşezând-o pe un trunchi.) 
Aşa! Petreacă alţii în cântec şi beţie. 
În jocuri desfrânate... Sub larga-mpărăţie 
De frunze şi de stele, noi singuri ne-om iubi 
O seară... 
MIRA MIRALENA 


Noaptea-ntreagă... 


FĂT-FRUMOS 


Da, până-n zori de zi!... 
O, Mira, farmeci noaptea cu darurile tale! 


MIRA MIRALENA 


A fost ursit, uibite, să-ţi ies cândva în cale... 


FĂT-FRUMOS 


Ce vânt, prielnic mie, spre mine te-a purtat? 


MIRA MIRALENA 
E vântul dinspre ţara lui Roşu-împărat?... 

FĂT-FRUMOS 


O, Mira Miralena ?... Când stam cu mintea dusă, 
Cu tâmplele în palme, şi-o dragoste nespusă 
Prindea să mă-nfăşoare, o, da, de-atâtea ori 
Ghiceam această clipă, prin anii trecători, 
Visam iubirea noastră scăldată în lumină! 


MIRA MIRALENA 


Şi eu ştiam că ceasul va fi cândva să vină... 

Eu nu ştiam de tine... Trăiai, muriseşi sau 

În lume nu veniseşi? În minte-mi perindau 

Tot felul de răspunsuri: “A fost în altă viaţă!”... 
“Va fi în altă viaţă!” Dar, vezi, ştiam că-n faţă 
Vom sta şi noi, odată, cândva şi undeva... 


FĂT-FRUMOS 


Şi-acuma iată mâna şi ochii... fruntea ta; 
Şi-acuma iată faţa de-atâtea ori visată, 

Şi calda răsuflare dorită altădată, 

Şi buzele dorite în nopţile târzii... 

Şi iată-te întreagă... Ştiam eu că-ai să vii! 
Ştiam că mi s-arată, odată, paradisul! 


MIRA MIRALENA 


Când mii şi mii de oameni se sting chemându-șşi visul, 
Şi dându-şi viaţa pradă părerilor de rău, 

E-atâta fericire să ştii că visul tău 

Îl simţi trăind aievea, sub calda ta privire, 

Aşa cum fac în ceasul acesta de iubire]... 


FĂT-FRUMOS 


Vezi tu, această lume e mare şi e rea: 
Dispreţ... ruşine... lacrimi... cruzime... ură grea. 

Nevrednic e pământul şi viaţa pământească, 
Dar dacă într-o clipă el poate să-ntâlnească, 

În treacăt, două inimi ce-n visuri s-au chemat, 
Atâta, doar atâta, o, binecuvântat 

Să fie-atunci pământul! 


MIRA MIRALENA 


O clipă de iubire 
Răscumpără o viaţă de chin şi umilire... 


FĂT-FRUMOS 
În cer te căutasem; pământul mi te-a dat. 


MIRA MIRALENA 


Slăvit în veci să fie şi binecuvântat... 


FĂT-FRUMOS 


Am fost rătăcitorul pe apele-nnoptate, 

Am fost o biată luntre ce geme şi se zbate 
În urletul furtunii, iar tu mi-ai fost liman, 
Odihna ce-o chemasem în sufletu-mi sărman! 


MIRA MIRALENA 


A fost un țărm de mare pustiu, bătut de unde, 

Un țărm care visează, în apa ce-l ascunde, 

Să-i vină de departe doritul lopătar... 

Am fost un țărm ce-aşteaptă, şi-aşteaptă în zadar... 
Şi tu mi-ai fost, iubite, nădejdea, lopătarul!... 

S-a dus singurătatea, pustiul şi amarul... 

Sărmanul țărm de mare, prin tine-a renăscut, 

Şi păsările cântă, şi florile-au crescut! 

FĂT-FRUMOS 


Mai dulce decât somnul îmi dai mai multe vise... 
Pluteam pe neguri grele, şi-un nour se deschise, 
Şi luna pentru mine prin nouri străbătu — 

Eşti luna mea, domniţă... 


MIRA MIRALENA 


Dar soarele — eşti tul! 
Lumina mea de lună din tine se coboară. 
Prin tine dau lumină! O rază! 


(Făt-Frumos o sărută.) 


Ma-nfioară!... 
Mă arde!... 
(După o altă sărutare.) 
Mă îngheaţă! 
(După o altă sărutare.) 


Ce bine e aşa... 
Ce bine mi-e sub noaptea înaltă, largă, verde... 
(Făt-Frumos tresare şi se ridică, priveşte împrejur şi-şi trece 
mâna peste frunte alungând un nor. Mira Miralena, cu teamă: ) 


Un negru gând te-abate... 


FĂT-FRUMOS 


E teama de-a te pierde! 
În clipa cea mai dulce mă tem de viaţa ta! 
Aş vrea să fiu cu tine, departe, undeva... 
Să nu ne ştie nimeni. Aş vrea să fug departe, 
Căci lumea ne pândeşte... căci lumea ne desparte... 
(Privind lung.) 
De n-ai fi tu, domniţă, s-ar stinge orice stea. 
Să nu te-ascundă norii, nu, nu, lumina mea! 

Un şarpe-mi roade-n suflet şi inima-mi sfâşie... 
Mi-e frică. Adă mâna. Aşa. 
(Ameninţător. ) 
Acum să vie 
Toţi diavolii! Nu-mi pasă!... Te strâng cu braţ de fier. 
Da! Cel mai groaznic trăsnet să scapere pe cer 
Nu-mi pasă!... 


MIRA MIRALENA 


(privind împrejur.) 


Dar, iubite, nu-i nimeni. 


FĂT-FRUMOS 


Ai dreptate. 
Ne binecuvântează înalturi înstelate, 
Îşi sună-n zare plopii argintul frunzei lor; 
O pasăre uitată suspină... Un izvor. 
Sfărâmă bobi de aur şi de mărgăritare, 
Iar cântecul beţiei se-aude-n depărtare, 
Mereu tot mai departe... Dă-mi ochii, mâna ta... 
Colea... uşor... aproape... 


MIRA MIRALENA 


Ce bine mi-e aşa... 


FĂT-FRUMOS 


Adormi... adormi pe braţu-mi, ca fulgul de uşoară... 

Ce blând coboară noaptea!... Ce leneş ne-nfăşoară! 

Să-şi culce frunza plopii... s-o legene uşor... 

Şi pasărea uitată, şi tainicul izvor 

S-adoarmă toate... toate... cu tine-adoarme firea... 
(Îşi culcă fruntea pe sânul ei şi rămâne aşa.) 


2217 


DRACUL 


(ieşind din umbră tainic) 


Îl vezi? Răspunde: ce vezi? 


VOIEVODUL NENOROC 


Iubirea! 


DRACUL 


Amăgirea! 
E noaptea ce vorbeşte într-înşii! Să-i trezim... 
Tăcerea oboseşte, tăcerea-i ţintirim... 
Visarea-i moartea vieţii!... 
(Tare.) 
Să intre cântăreţii!... 
Să intre iar plăcerea şi farmecele vieţii... 
Lumină... flori şi cântec... 


(Se face lumină. Cetele de tineri intră zgomotos în 
sunetele muzicilor. ) 


Aşa!... Cântaţi!... Ha!... Ha!... 
Treziţi şi visătorii... 
(Ceata se repede la cei doi amanți care s-au deştetat, 
dar nu vor să-şi descleşteze braţele.) 


UN GLAS 


Treziţi-vă!... 
(Îi zguduie.) 


AL DOILEA GLAS 
Aşa! 

AL TREILEA GLAS 


Dansaţi şi voi!... 


ALT GLAS 


Să cânte!... 


UN GLAS 


Să cânte şi să joace! 
ALT GLAS 


Aşa e! 


ALTUL 


Despărţiţi-i! 


(O ceată de tineri apucă pe zână şi o desparte de Făt-Frumos.) 


UN TÂNĂR 
Să vii cu noi! 
O ZÂNĂ 
(din ceata zânelor care ţin pe Făt-Frumos) 


Încoace!... 


(îl despart şi, în hohote de râs, cele două cete se împart: zânele 
joacă în jurul lui Făt-Frumos, feţii-frumoşi în jurul Mirei.) 


DRACUL 
Aceasta-i veşnicia iubirii: un sărut! 
O şoaptă trecătoare! O clipă s-au crezut 
Legaţi pe veşnicie, al lor era pământul!... 
Ce caldă fuse vorba şi ce frumos avântul! 

Acuma... iată: visul din cer s-a prăbuşit!... 
Vezi? Vorbele-s deşarte! 


VOIEVODUL NENOROC 


De ce i-aţi despărţit? 


DRACUL 


Iubirea ne-mplinită e mult mai roditoare! 
(Tare.) 
Lumini! Copii, începeţi măreaţa sărbătoare! 
(Dansuri. Voievodului Nenoroc: ) 
De ce-ai rămas pe gânduri? 


VOIEVODUL NENOROC 


M-a prins un gând amar 
Când ştiu, când ştiu prea bine că toate-s în zadar! 
La ce sunt bune toate? Lumina, veselia, 
Şi floarea, şi femeia, cântarea, şi beţia, 
Veşmintele bogate, cununa asta grea, 
Când ştiu că nu s-alege nimic pe urma mea?! 
Deasupra groapei mele, ca frunzele, uitarea 
Incet, se va aşterne... Va creşte nepăsarea... 
Cu vremea ţinţirimul va fi oraş de vii, 
Pământul tresări-va în jocuri de copii... 
Şi poate că în iarba călcată în picioare, 
În praful ce se urcă sclipind voios la soare, 
E inima-mi sărmană, e capul prefăcut 
Țărână, ca pământul din care m-am născut! 
O, cât n-aş da să ţină mereu, mereu, beţia... 


DRACUL 


Fă-ţi chip cioplit, căci piatra înfruntă veşnicia... 
În ea trăieşti de-a pururi, te naşti în orice zi, 

Ea singură ţi-alină durerea de-a muri. 

Un chip cioplit în piatră te mângâie. Ştii bine 
Că-n urma ta rămâne, pe veci, ceva din tine... 
Că ochii albi, pe care nu-i stinge moartea grea, 
Vedea-vor strănepoţii, şi ei te vor vedea... 

Un chip cioplit în piatră nu moare niciodată. 
Urmaşii tăi, privindu-l, vor zice mândri: “lată 
Acel care înfruntă al veacurilor zbor, 

Pe când, pe veşnicie, atâţia oameni mor!... 
Cu chip cioplit găteşte-ţi mormântul. Amintirea 
Se duce, ca şi trupul. Cuvântul tău, gândirea, 
Ca pleava spulberată se-mprăştie în vânt; 

Dar ceea ce rămâne e piatra pe mormânt! 

S-o bată vântul, ploaia sau razele de soare, 

S-o roadă veacuri multe, ea stă nepăsătoare. 
Fă-ţi chip cioplit, căci piatra priveşte-n viitor, 
Căci piatra-i nemurirea când totu-i muritor!... 
Ne trebuie un idol la toţi, căci orişicine 

Din noi îşi face chipul la care să se-nchine! 
Când fruntea-ţi nu se pleacă în faţa nimănui 
Fă-ţi chipul tău în piatră şi-nchină-i-te lui!... 
Şi-acuma lasă gândul aiurea să te poarte... 

În jurul tău e viaţă — de ce-ai gândi la moarte? 
Nu vezi ce frumuseţe de flori şi de femei 

Se scaldă în potopul luminii? Ce scântei 

În ochi? Alege-ţi zâna... iubeşte!... 


» 


VOIEVODUL NENOROC 


Ai dreptate: 
De ce-aş gândi la moarte?!... Un tainic fior străbate, 
Acum, întregu-mi sânge. 
(Priveşte cu lăcomie la toate.) 

Ce zână să-mi aleg 
Din şirul lor? 


DRACUL 


Oricare... de vrei, ia şiru-ntreg... 


VOIEVODUL NENOROC 


Eu n-aş lăsa deoparte nici una dintre ele. 
(Se uită la zânele din jurul său.) 


Îmi place mult domniţa cu părul în inele... 


DRACUL 


Dar zâna ce te-ndeamnă şi trece surâzând? 

Dar cea cu ochii-n flăcări ?... Dar cea cu ochiul blând? 
Dar zâna care poartă cununa cu mândrie? 

Dar cea cu braţe albe, cosiţă aurie? 

Dar zâna ce se uită prin piatra de inel 

Urzindu-şi cine ştie ce visuri fără ţel? 


VOIEVODUL NENOROC 


Frumoase-s toate... toate! Şi toate ale mele! 
Mi-aleg pe cea de-acolo, cu părul în inele! 
(Draccul face: “nu”.) 

Atunci mi-aleg frumoasa ce trece surâzând... 

(Acelaşi gest din partea Dracului. ) 
Nici zâna cea de-acolo? 

(Dracul: “nu”.) 
Nici cea cu ochiul blând? 

Nici zâna care poartă cununa cu mândrie? 


(Dracul: “nu”.) 

Nici cea cu braţe albe, cosiţă aurie?... 
(Dracul: “nu”.) 

Nici zâna care ţine oglinda-n faţa ei? 
(Dracul: “nu”.) 

Mi-aleg atuncea zâna cu ochii de scântei. 
(Dracul: “nu”.) 


Atunci pe care? Spune! 
DRACUL 
(arătând pe Făt-Frumos, care stă cu iubita lui în faţă, la stânga) 
Priveşte colo... Iată... 
Ce vezi? 
VOIEVODUL NENOROC 


Văd o pereche ce stă îmbrăţişată 
Spunând de bună seamă cuvinte dulci... 


DRACUL 
Aşa! 
Iubirea lor nu ţese nimic în mintea ta? 
(Nenoroc dă din umeri.) 
Ce-şi spun în clipa asta? 
VOIEVODUL NENOROC 
Ştiu eu?!... Îşi spun iubirea... 


Nădejdea lor de mâine... credinţa... mulţumirea 
De-a fi tot mână-n mână, de-a fi nedespărţiţi... 
DRACUL 
Desparte-i tu! Răpeşte-o! 

VOIEVODUL NENOROC 


De ce? 


DRACUL 
Să vă iubiţi! 
VOIEVODUL NENOROC 


De ce să iau femeia de altul îndrăgită, 
Când alte zeci mă cheamă? 


DRACUL 

Nu simţi nici o ispită 
De-a nu lua un lucru ce-l capeţi prea uşor? 
Nu simţi nici o mândrie să fii învingător? 
Femeia cea mai albă, de-ar fi cât de curată, 
De-ar fi cât de frumoasă, când nu e-nconjurată, 
Dorită şi iubită, atuncea n-are preţ! 
Dar alta este visul al celui îndrăzneţ! 
O, alta e femeia păzită şi iubită 
Asemenea comorii: femeia zăvorâtă, 
Femeia pentru care o viaţă te-ai lupta, 
Femeia care-i viaţa şi dragostea cuiva!... 
Aceea, doar aceea e vrednică de tine!... 
E preţul unei lupte, răsplata care vine, 
E somnul după muncă, e apa din izvor 
Ce-o soarbe însetatul... Să fii învingător, 
De vrei să simţi iubirea, întreaga ei putere, 
Prin luptă-nverşunată ia-ţi partea de avere, 
Nimic nu e mai vrednic ca ea. De-a fi iubit— 
Ştii tu vreun rod mai dulce ca rodul cel oprit? 

VOIEVODUL NENOROC 
Şi iată... văd că iarăşi dreptatea e cu tine... 
Prin ochii tăi acuma eu văd atât de bine! 
(Hotărât.) 
Frumoasa cea de-acolo va fi a mea! 


DRACUL 


Dar el? 


VOIEVODUL NENOROC 


Din spadă fac un deget, dintr-însul un inel! 


DRACUL 


Să văd... 


VOIEVODUL NENOROC 
Aşteaptă!... 


DRACUL 
Haide!... 


VOIEVODUL NENOROC 


(Se duce la perechea celor doi îndrăgostiţi.) 
Frumoasa mea domniţă, 
De-ai şti ce mult îmi place bălaia ta cosiţă, 
Şi ochii tăi albaştrii!... 
MIRA MIRALENA 


0!... 
235 


VOIEVODUL NENOROC 
Părul tău bălai 
Şi ochii tăi albaştri — ai vrea tu să mi-i dai, 
Să-mi sting în ei, domniţă, a dorului văpaie? 
MIRA MIRALENA 

Frumosul meu prieten, cosiţa mea bălaie 
Şi ochii mei albaştri i-am dat de mult cuiva! 

VOIEVODUL NENOROC 
O, cere-i ochii iarăşi şi dă-mi-i mie... Da? 
Mi-i dai? 

FĂT-FRUMOS 


Destulă glumă!... 


VOIEVODUL NENOROC 
Ascultă-mă, străine. 
Frumoasa ta îmi place şi vreau s-o iau cu mine... 
FĂT-FRUMOS 


Părerea ta, străine, adânc m-a măgulit. 
Îţi place? Mă încântă!... Dar cred că ai glumit 
Spunând c-o iei cu tine... 

VOIEVODUL NENOROC 


O, nicidecum!... 


FĂT-FRUMOS 


Mă doare 
Să-ţi spun că n-o să-ţi vină această sărbătoare! 

VOIEVODUL NENOROC 
Nu, nu-i nici o nevoie să plângi de mila mea; 
O iau şi-o duc cu mine... 
FĂT-FRUMOS 
A ta e dacă vrea!... 
(Mirei:) 
Te duci cu el? 
MIRA MIRALENA 
(aruncându-i-se în braţe) 
0!... 
FĂT-FRUMOS 
(lui Nenoroc ) 
Ș Iată!... Rămâne tot cu mine! 
Îţi plâng de milă, crede! 
VOIEVODUL NENOROC 


_ De mila ta, străine, 
Să plângi!... O iau! În lături! 


(Vrea să-i despartă. ) 


FĂT-FRUMOS 
De nu mă-nşel, te-ntreci 
Cu gluma! Trage spada! 
VOIEVODUL NENOROC 


De nu vrei să te pleci, 
Primeşte darul ăsta... 


(Vrea să-l lovească. Mira se aruncă între ei.) 

MIRA MIRALENA 


Nu! Vor să mi-l omoare! 
(Celorialte: ) 
Veniţi!... Veniţi aicea!... 
O ZÂNĂ 
(alergând ) 
Dar ce se-ntâmplă, oare? 


(Toţi cei din fund vin în faţă.) 


VOIEVODUL NENOROC 


Femeia lui îmi place! 
DRACUL 
Ei, şi? 
VOIEVODUL NENOROC 


Şi el nu vrea! 


FĂT-FRUMOS 


Cu preţul vieţii mele păstrez averea mea! 


VOIEVODUL NENOROC 


Ţi-o cer cu preţul vieţii... 


DRACUL 


Ă Doar moartea hotărăşte 
În certurile-acestea! La luptă, bărbăteşte, 
Şi cel ce va învinge va fi stăpânul ei! 

În lături... lupta-ncepe... Hai)... una... două... 
trei!... 
(Cei doi tineri se bat cu spadele. Diavolul îi urmăreşte.) 
Aşa. La dreapta... Stânga! Aşa... Mai drept piciorul! 
(Nenoroc îşi loveşte vrăjmaşul. Acesta cade.) 


Aha!... 


MIRA MIRALENA 
A! Ucigaşii!... 


DRACUL 


Trăiască-nvingătorul! 


FĂT-FRUMOS 


Iubita mea... nu plânge!... aşa ne fuse scris!... 
Mă duc... Rămâi cu bine!... 


(Moare. ) 


MIRA MIRALENA 


De ce mi l-aţi ucis? 
Era atât de tânăr, eram nevinovată!... 
De ce? Blestem, urgie... şi trăsnet să s-abată!... 
Prefă cenuşă toate, Stăpânul meu slăvit! 
Aslcultă, Doamne, ruga fecioarei ce-a iubit!... 
E cea mai caldă rugă, e ruga cea mai sfântă!... 


DRACUL 


Ce muzică plăcută urechile ne-ncântă!... 
Acum abia începe ospăţul înţelept!... 

(lui Nenoroc ) 
Ia-ţi preţul luptei tale!... 


(Nenoroc apucă mâna Mirei.) 


MIRA MIRALENA 


În lături! 


VOIEVODUL NENOROC 
Mai aştept! 


MIRA MIRALENA 
De este vreo nădejde, de este vreo dreptate, 
Atuncea fă-mi dreptate, Stăpâne îndurate... 
DRACUL 

În cinstea celui tare, turnaţi, turnaţi nectar 
În cupele de aur, de-argint şi de cleştar!... 

FILOZOFUL DE 70 ANI 
Trăiască bătrâneţea!... Ha!... Ha!... Învingătorul 
E-nvins de astă dată!... 

FILOZOFUL DE 80 ANI 


Loveşte-l cu piciorul! 


MIRA MIRALENA 


În larma desfrânării se pierde glasul meu, 
Îndură-te, Stăpâne!... 

DRACUL 


_ Slăviţi pe Dumnezeu 
În jocuri desfrânate, frumoaselor! În cupe 
Să curgă vinul roşu! Cântările s-astupe 
Prohodul ăsta jalnic. 

FILOZOFUL DE 80 ANI 


Femei! Femei noi vrem... 


FILOZOFUL DE 70 ANI 


Voinice, smulge-i haina... vrem goală s-o vedem! 


DRACUL 


Da, da, să-i smulgă haina! Pornească-se desfrâul... 
Podoabele să cadă la toate! Smulgeţi brâul 
Fecioarelor! Bătrânii să urle fericiţi... 

Turnaţi în cupe vinul... cântaţi... jucaţi... iubiţi... 


MIRA MIRALENA 


Îndură-te, Stăpâne... îndură-te de mine!... 
Prefă-n cenuşă locul acesta de ruşine! 


(Cerul începe să se întunece; de departe tună.) 


FILOZOFUL DE 80 ANI 


(lovind cu piciorul pe cel mort) 


Mai strigă, hoit nevrednic!... Hai, unde ţi-e avântul? 
Batjocura... dispreţul?. Visai măriri? Mormântul 
Ţi-o fi destul de mare!... 


MIRA MIRALENA 


Stăpânul meu din cer, 
Ai milă! Dă-mi un trăsnet — cu ei şi eu să pier! 


241 


Să pier şi eu în flăcări. Stăpâne îndurate, 

De ce-am venit în locul acesta de păcate? 
Pedeapsa ta m-ajungă în clipa asta chiar... 
Îndură-te! Un trăsnet... să nu plâng în zadar!... 


(Cerul se întunecă şi mai tare. Tunetul se apropie.) 


DRACUL 


Lumina să se stingă, desfrâul să pornească! 
(Se face întuneric.) 

Iubitei daţi săruturi de care să roşească! 

Din cupele de aur nectarul să-l sorbiţi, 

În cupele de aur turnaţi-mi vin... 


(Orgia e gata să înceapă. Trăsneşte. Palatul se aprinde, 
toţi fug, țipând, sub dărâmături.) 


ARHANGHELUL MIHAIL 


Pieriţi!... 
Pieriţi! Pieriţi în flăcări... şi iadul să vă-nghită!... 
Să nu se mai cunoască locaşul de ispită!... 
În locul lui de-a pururi să crească bălării. 
Cântaţi, cântaţi, arhangheli, cereştile-armonii!... 


CORUL ÎNGERILOR 


Lumină curată 

Din ceruri s-arată — 
Ispitele pier; 

Iar cei ce se-nchină 
Pe scări de lumină 
Se urcă la cer! 

DRACUL 


Prin moarte şi ruine slăviţi pe Dumnezeu, 
Cântaţi, cântaţi, arhangheli, lăsaţi să urlu eu! 


Cortina 


ACTUL IV 


TABLOUL I 


Pe o stâncă, la dreapta, stau Dracul şi Nenoroc. Lumină 
roşie pe stâncă. Restul e întunecat; nu se desluşeşte nimic. 


DRACUL 
De ce-ai fuglt? 


VOIEVODUL NENOROC 


Mi-e frică! Palatul e-n ruine... 
Mă roade remuşcarea! Mă tem... mă tem de tine!... 


DRACUL 


Aşa! Mă laşi acuma când nu mai am de dat? 
Ei bine, nu, băiete! Să stai! Am de luat! 
Sfârşită e beţia, comorile sunt gata — 
De-acuma vreau răsplată! 

VOIEVODUL NENOROC 
Şi care ţi-e răsplata? 
Răspunde-mi... 
DRACUL 


Să te spânzuri! 


VOIEVODUL NENOROC 


De ce? 


DRACUL 


Ca să sfârşim 
Mai repede! 


VOIEVODUL NENOROC 


Mi-e frică!... O, tristul ţintirim, 
Şi şoarecii, şi frigul... Nu, moarte mişelească, 
De mâna mea! Nu! Cerul va vrea să mă primească?! 


DRACUL 


(râzând ) 


Mai crezi şi-n cer acuma! Nimic nu-i mai uşor 
Decât să crezi în Domnul când simţi al morţii fior. 
De ce nu chemi pe înger în clipa de ispită 

Când Dracul îţi întinde o cupă înflorită? 

De ce, doar la nevoie, să crezi în Dumnezeu? 

E prea târziu, băiete! De-acuma eşti al meu! 


VOIEVODUL NENOROC 


Mă duc în lume singur! Mai este o scăpare. 
Tu n-ai nici o putere, de-acum văd cine-i tare. 
Acuma-mi văd greşeala! 

DRACUL 


Arhanghelul! O ştiu!... 
Zadarnic ai să-l cauţi!... 


VOIEVODUL NENOROC 


De ce? 


DRACUL 


E prea târziu! 
Arhanghelul dreptăţii vorbeşte doar o dată, 
Şi cel ce nu-l ascultă cu inima plecată, 
Ci pleacă înfruntându-l, ca tine, e al meu — 
Al meu vei fi de-a pururi! Mai chemi pe Dumnezeu? 
Tu crezi că la chemarea-ţi e gata să se-arate? 
El vine când îl cheamă fecioarele curate, 
Iar nu cei răi ca tine... Să nu-l chemi! Amândoi 
Păstra-vom învoiala tăcută dintre noi. 
Arhanghelul nu vine când eu sfârşi-voi sacul! 


VOIEVODUL NENOROC 


Nu-mi trebuie atuncea nici îngerul, nici dracul! 


DRACUL 


Când nu vrei pe nici unul, mai bine e să mori! 
Să mori în vârful culmei decât să te cobori... 
Ai fost în vârf. Ajunge! Beţia e sfârşită, 

Mai mult nu se mai poate. Vrei viaţa umilită? 
O, nu! E mult mai bine în moarte să te-arunci! 
Fă-ţi seama singur! Haide!... 


VOIEVODUL NENOROC 
(îngrozit ) 


Voi fi al tău atunci?! 

DRACUL 


Al meu ai fost din leagăn şi n-ai să scapi de mine! 
În orice om din cale e dracul care vine... 
Sub fel de fel de chipuri în preajma ta voi sta; 
Vei vrea să fugi de mine — voi fi în calea ta! 
Chiar tu ai să mă cauţi, când nu-ţi voi fi în cale; 
Voi fi făclia vie a gândurilor tale, 
Îndemnul, remuşcarea, căinţa, piaza-rea... 
Şi-acuma, du-te! 

VOIEVODUL NENOROC 


Vorbe! 


DRACUL 


Ce? 


VOIEVODUL NENOROC 
(plecând ) 


Vorbe! 


DRACUL 


Vom vedea? 


TABLOUL II 


Lumina roşie se stinge pe stânca din dreapta. Lumina 
albă se aprinde la stânga, şi pe o stâncă se vede voievodul 
Voie-Bună dus de Arhanghelul Mihail. 

VOIEVODUL VOIE-BUNĂ 


(în umbra îngerului ) 


Stăpânul meu, mi-e frică... 


ARHANGHELUL MIHAIL 
Apropie-te, frate... 


VOIEVODUL VOIE-BUNĂ 


Puterea ta e mare, Stăpâne, îndurare!... 
O, tu, ce-mparţi dreptatea, o, tu, ce m-ai scăpat 
Din temniţa adâncă — fii binecuvântat! 


ARHANGHELUL MIHAIL 


Aici a fost odată locaşul desfrânării; 

Acum îl bate vântul şi valurile mării... 

Pe locul de ruşine, spălat cu vânt amar, 

Să duci acuma viaţa cinstitului plugar... 

Să nu visezi, copile, o nouă fericire)... 

Să nu te roadă doruri şi visuri de mărire, 

Ci mintea ta să-nveţe că viaţa de acum 

Va fi asemeni vieţii săracului din drum! 

O singură ispită să duci mereu cu tine, 

Un dor adânc, fierbinte şi sfânt — de-a face bine... 
Împarte bucurie, lumină-n calea ta — 

E-atât de sfântă mâna ce ştie alinta!... 

Împarte totdeauna bucata ta de pâine, 

Împarte pâinea-n două — şi partea ce-ţi rămâne, 
Ca mierea cea mai dulce va fi de dulce,-acum, 
Căci poartă mulţumirea săracului din drum... 
Pe locul de ruşine tu trage brazdă nouă... 

Să-ţi râdă răsăritul în boabele de rouă... 

Sămânţa ta să crească sporind necontenit, 
Trudită fie-ţi munca, dar somnul — liniştit!... 


VOIEVODUL VOIE-BUNĂ 
Cuvântul tău, Stăpâne, e mană îngerească... 


ARHANGHELUL MIHAIL 


Şi cel ce vede toate va şti să răsplătească 
Răbdarea ta, credinţa, şi,-odată răzbunat, 
Pe tronul tău cu cinste vei fi încununat!... 


VOIEVODUL VOIE-BUNĂ 


Cuvântul tău, Stăpâne, a fost o mană sfântă, 

Şi sufletu-mi acuma te laudă, te cântă, 

Povaţa ta-nfloreşte crini albi în sânul meu, 
Făptura-mi toată cântă slăvind pe Dumnezeu!... 
Cuvântul tău de-a pururi să-şi plouă sfânta mană 
Pe inima-mi supusă şi fără de prihană, 

În veci de veci să piară ispita celui rău, 

Pe sufletu-mi vegheze de-a pururi duhul tău! 


(Lumina albă se stinge, fundul scenei se luminează ) 


TABLOUL III 


Un loc pustiu pe malul mării. Voievodul Nenoroc doarme 
sub o stâncă. O ceată de cerşetori trec prin fund. 


ORBUL 
Mi-e foame! 
OLOGUL 


Unde-i pâinea? 
248 


SURDUL 


Mi-e foame! 


NEBUNUL 


Nu mai vine! 
Să mergem singuri!... Singuri! 
(Cu nebunul în frunte, cerşetorii ies în ceată; din dreapta 
vine Dracul, îmbrăcat călusăreşte. E smerit. Se roagă, 
răsucindu-şi mătăniile. La zgomotul făcut de cerşetori, 
Nenoroc se trezeşte şi se uită mirat primprejur. Apoi, 
adresându-se Dracului: ) 


VOIEVODUL NENOROC 
Eu... 


DRACUL 
(trecând ) 


“Cel-de-sus cu tine! 
Slăviţi, slăviţi pe Domnul în strune şi orga...” 
VOIEVODUL NENOROC 
Aş vrea să-ţi spun... 
DRACUL 


«... organe, slăviţi...” 


VOIEVODUL NENOROC 
Sfinţia-ta!... 
Aş vrea să-ţi spun o vorbă... 


249 


DRACUL 
“În strune şi organe... “ 
De ce-ai vroi să tulburi cu vorbele-ţi sărmane 
Pioasa rugăciune a bietului drumeţ?! 
VOIEVODUL NENOROC 


Ca rostul vieţii mele... 


DRACUL 
Nu, n-are nici un preţ, 
Decât în rugăciune... 
VOIEVODUL NENOROC 
Ascultă-mă, preasfinte... 
Eu am păcate multe... ascultă-mă, părinte... 
Aş vrea să-mi plec genunchii-n faţa ta... 
DRACUL 
Ce fel? 


VOIEVODUL NENOROC 


Eu sunt vândut Satanei şi vreau să scap de el! 


DRACUL 


Ce-ai spus? Vândut Satanei? 
(Cu ochii la cer.) 
O, iartă-mă, Stăpâne, 
C-am stat cu el de vorbă!... 

VOIEVODUL NENOROC 


Nădejdea ce-mi rămâne 
E-n tine... Îndurare! Sunt fiu de împărat, 
Mă trag din neamul Verde!... 


DRACUL 


Sssât! Cel care-a scăpat 
Din temniţă? 


VOIEVODUL NENOROC 


Acela!... Şi vreau să-mi fac dreptate! 


DRACUL 


Dar n-ai aflat, copile, că tu şi cellalt frate 

Sunteţi de toată ţara de oaste căutaţi? 

Că vodă Roşu cere să vadă spânzurați 

Doi fii de domn şi-un paznic? Turbează împăratul! 
În ziua fugii voastre trezi întreg palatul 

Şi-a dat de veste-n lume ca cel ce-i va găsi 

Pe câteşitrei să vină cu dânşii — morţi sau vii? 


VOIEVODUL NENOROC 
(fericit ) 


Şi frate-meu trăieşte? Trăieşte Voie-Bună? 
O, vestea ta, străine, atât m-a-nviorat!... 
Credeam că-i mort, dar iată şi el e căutat! 


DRACUL 


Trăieşte-ori nu, eu nu ştiu... Atâta ştiu: te-apasă 
O soartă rea! la seama! Fereşte-te! 

VOIEVODUL NENOROC 


Nu-mi pasă! 


DRACUL 
Îţi dau un sfat, ascultă: să nu spui nimănui 
Că eşti ce eşti, altminteri te-ai dus! Să nu mai spui! 


(S-aud strigătele cerşetorilor care năvălesc pe scenă. Sunt fericiţi.) 


CIUNGUL 


O pâine! 
(Arată.) 


COCOŞATUL 


Eu am două! 


(Arată două pâini.) 


ORBUL 
Am trei! 
(Arată.) 
Nu-i treabă mare; 
Am zece pâini! 


(Arată degetele mâinilor.) 


CIUNGUL 


(zărind pe Nenoroc, celorlalţi ) 


Tăcere!... 


(Ascunde pâinea, ceilalţi tot aşa.) 


252 


OLOGUL 
Şi-i cerem! 


(Toţi înconjoară pe Nenoroc.) 


ORBUL 


Îndurare! 


CIUNGUL 


Mi-e foame! 
OLOGUL 
Fie-ţi milă!... 
COCOŞATUL 
Stăpâne, ajutor! 
CIUNGUL 
Stăpâne, fie-ţi milă de bietul cerşetor! 


VOIEVODUL NENOROC 
(Dracului ) 


Dar cine sunt aceştia ?... 
DRACUL 
Sunt oameni, ca şi tine! 
CERSETORII 
Ne dai? 


DRACUL 
Tăceţi!... 

CIUNGUL 


(împăciuitor, celorlalţi ) 


Stăpânul vorbeşte, se cuvine 
Să stăm smeriţi deoparte. Vom sta... Vom asculta. 
Lăsaţi-l să vorbească, şi-n urmă ne va da! 


DRACUL 


Sunt cei ce n-au nimica şi suferă-n tăcere, 
Mulțimea care plânge, mulţimea care piere 
În jurul mesei goale şi-al focului pustiu... 
Tu nu-i cunoşti pe-aceştia, tu nu-i ştii, nu!... 


VOIEVODUL NENOROC 


Îi ştiu!... 
Adeseori, în clipe de jocuri şi beţie, 
Pe când murea departe a harfei melodie, 
Şi flori împestriţate mureau în jurul meu, 
Adeseori tristeţea cădea ca norul greu... 
Ghiceam în depărtare o lungă tânguire... 
Părea că plânge-n umbră o tainică oştire 
Ce moare, îngheţată, pe-un câmp nemărginit... 
Un vuiet lung de glasuri creştea din nesfârşit; 
Treceau în şiruri negre şi lungi, nedesluşite, 
Bătrâni cu ochi de boală şi fete despletite, 
Femei îngândurate, copii, treceau pe rând, 
Vedeam întinse braţe, cerând, amenințând. 
Ghiceam, ghiceam flămânda, sălbatica oştire!... 
Şi când danţa în juru-mi o lume în neştire, 
Simţeam că lumea-aceea pe care o vedeam 
Era o parte numai, cealaltă o ghiceam! 
Murea în depărtare o lungă tânguire 


254 


Şi iat-acum flămânda, sălbatica oştire... 
Mulțimea neştiută... o văd acum... o ştiu... 


(Cerşetorii se apropie.) 


CERŞETORII 


(cu mâinile întinse) 


Ne dai? 


VOIEVODUL NENOROC 


Sărmani prieteni, venirăţi prea târziu! 
E prea târziu acuma, comorile-s pierdute, 
Şi cel din faţa voastră nu poate să v-ajute... 
Zadarnic se înalţă spre mine-al vostru glas, 
Am fost palat odată — ruină am rămas!... 
Acuma sunt ruină, iar lumea de-altădată, 
Cu vinuri, şi cântare, şi masă-mbelşugată, 
S-a dus pentru vecie!... O, fiu risipitor, 
Averea e pierdută, iar tu eşti cerşetor!... 

(Către cerşetori: ) 

Eu, eu vă cer acuma! Mi-e foame! Daţi-mi pâine! 
În traista voastră goală o coajă mai rămâne 
Şi pentru cel ce n-are! Hai, fiţi îndurători!... 


CIUNGUL 


Auzi? Auzi minune: să ceri la cerşetori! 


ORBUL 


Să dea de milă orbii! 


OLOGUL 


Şi cine, cine cere? 
Un tânăr plin de viaţă... un om plin de putere!... 

VOIEVODUL NENOROC 


Sunt slab, de două zile nimica n-am mâncat! 


NEBUNUL 


Cunosc eu vorba asta! De-ar fi adevărat, 
Ar fi întâia oară! 


CIUNGUL 


De ce să ceri, străine? 
Eu cer că n-am o mână, tu nu eşti ciung ca mine! 


OLOGUL 


Eu cer că n-am picioare! 


NEBUNUL 


Eu cer că-s împărat!... 


ORBUL 


Sunt orb şi cer de-aceea... 


COCOSATUL 


Eu cer că-s cocoşat!... 


VOIEVODUL NENOROC 


Eu cer fiindcă mi-e foame! 


(Cerşetorii izbucnesc în râsete.) 


NEBUNUL 


Auzi, auzi: să ceară 
De foame! 

COCOŞATUL 


Pleacă!... Pleacă!... 


(Ridică ciomasgul. ) 
OLOGUL 
(ameninţător ) 


Să nu-l mai văd! 
ORBUL 
Să piară! 
CIUNGUL 


Apucă-te de muncă! Hai, ieşi!... Sau, dacă vrei 

Să intri-n rândul nostru, grăbeşte-te să iei 

Un chip la fel cu-al nostru. Ştii gândul care-mi vine? 
Să-ţi tai piciorul singur... să fii olog! 


OLOGUL 
(indignat ) 


Ca mine?... 
A, nu! Un alt tovarăş ca mine nu primesc! 
Olog sunt eu. De-aceea vreau singur să cerşesc!... 


ORBUL 


Vârâţi-i în ureche un fier să asurzească!... 


NEBUNUL 
Tăceţi, c-aude surdul şi nu vrea să primească!... 
MUTUL 
Ştii ce? Să fii ca mine! 

NEBUNUL 


Tu ce eşti? 


MUTUL 


Eu sunt mut? 


OLOGUL 


Eu zic să-i scoatem ochii! 


ORBUL 


Nu! Nu! Am priceput: 
Ologu-mi dă protivnici? Ce-i asta? Răzbunare? 


(Vor să se încaiere, dar ceilalţi cerşetori îi liniştesc şi, 
aşezându-se pe iarbă, încep să mănânce cu toții.) 


VOIEVODUL NENOROC 


(Dracului ) 


Nu vor să-mi dea, şi foamea... eu nu mai pot s-o-ndur! 


DRACUL 


Nu vor să-ţi dea?... Ei bine, ia singur... 


VOIEVODUL NENOROC 


Cum? Să fur? 


DRACUL 
Să furi! Ce-ţi vede ochiul e larga-mpărăţie 
A omului. Folosul e-al aceluia ce ştie 
Că tot ce are dânsul — chiar viaţa! — e dator 
Pământului! Pământul nu este-al tuturor? 

De-ar sta s-aştepte regii cununa cuvenită, 

O, mult ar sta cu fruntea în veci descoperită! 

Ne naştem goi, pământul ne stă într-ajutor. 
“Luaţi! luaţi! ne spune, eu sunt al tuturor.” 
Când ceri, nu totdeauna primi-vei o răsplată... 
Când baţi, nu totdeauna vezi poarta descuiată! 

Să nu zici: “Daţi-mi milă“, ci: “Daţi-mi partea mea!” 
Sfărâmă uşa, fură, şi-atuncea vei avea!... 

Când ceri cuiva, îi pare că n-ai nici o dreptate, 
De-aceea ceri. la fură! Se-ntreabă: “Ia stai, frate, 
De unde ştiu că parte din ce-am nu-i sunt dator?” 
Mai mult cinstim tâlharul decât pe cerşetor! 
Aştepţi împărtăşirea cu ce ţi se cuvine? 

Aştepţi să te îmbie? Aşteaptă mult şi bine!... 
Nu-nvinge gura-nchisă, ci lacomele guri; 

Naintea ta sunt alţii, să nu aştepţi! să furi!... 


VOIEVODUL NENOROC 


(mirat) 


Cuvintele acestea din gura ta, preasfinte? 


DRACUL 


(smerit ) 


Acesta-i adevărul. Şi numai cel ce minte 
Ți-ar spune alte vorbe... 


VOIEVODUL NENOROC 


Aşa-i! Decât să pier 
Mai bine... 

DRACUL 


Mulţumeşte Stăpânului din cer! 


(Cerşetorii urmează sfătuirea.) 


CIUNGUL 


Eu zic să-i scoatem ochii, căci orbi sunt la tot pasul. 
ORBUL 
Zdrobiţi-i mâna!... 
CIUNGUL 
Nu vreau! 
UN CERŞETOR CU NASUL MARE 
Ştiţi ce? Tăiaţi-i nasul! 


VOIEVODUL NENOROC 


Cum, ceată de netrebnici, voi vindeţi pielea mea? 
Fugiţi cât mai e vreme!... 


(Scoate sabia şi-i ia la goană. Cerşetorii se risipesc în toate părțile.) 
În lături toţi!... 
DRACUL 


Păzea! 


(Ologul a rămas în scenă.) 


VOIEVODUL NENOROC 


S-au dus cu toţi, ca stolul. Dar unul tot rămâne. 
(Ologului: ) 
Dă pâinea ta încoace!... 

OLOGUL 


Nu vreau! 


VOIEVODUL NENOROC 


N-auzi, bătrâne?... 
Mi-e foame, adă pâinea! 
(Vrea să-i ia pâinea.) 


OLOGUL 
(strângându-şi pâinea la sân) 
Nu vreau!... Nu vreau!... 
VOIEVODUL NENOROC 
Ba, da! 
OLOGUL 


Nu vreau, nu vreau, tâlhare!... 


VOIEVODUL NENOROC 


(lovindu-l cu cârja.) 


Aşa? Atuncea, na!... 


(Îi ia pâinea şi o rupe în două. Întinzându-i o jumătate.) 
Acuma, na şi ţie o parte. 
(Ologul nu se mişcă.) 


Nu vrei, spune?! 


DRACUL 


I-a fost de-ajuns o bâtă şi-atât! O să-l răzbune 
Copiii lui şi ceilalţi tovarăşi! A murit 
Uşor... Fă-i vânt în mare!... 

(Nenoroc şi Dracul aruncă pe cerşetor în mare.) 
Aşa! S-a isprăvit! 

O scurtă rugăciune... “Stăpâne îndurate, 
În faţa ta primeşte şi iartă-l de păcate 
Pe cel ce-a dat cu bâta fiindcă-a flămânzit... 
Şi iartă, Doamne, iartă pe robul tau smerit!” 
Şi-acum mănâncă-ţi pâinea şi culcă-te. Cu bine! 
Eu fac un drum şi-n urmă sunt iarăşi lângă tine, 
Vorbim ce-om face mâine. De vrei, te duci. De nu, 
Îţi fac vreun rost pe-aicea. 


VOIEVODUL NENOROC 


Voi face cum vrei tu! 


(Dracul iese, dar se reintoarce îndată şi, din dosul unei 
stânci, priveşte pe Nenoroc. Acesta stă pe o piatră şi îşi 
mângâie pâinea din care a mâncat o parte.) 


O, pâine tare, neagră, cu praf amestecată, 
O, pâine, pâine sfântă, fii binecuvântată!... 
Întâia oară-n viaţă acum te preţuiesc. 
Atâtea mii de oameni cu tine se hrănesc! 
Atâtea mii de oameni se luptă pentru tine, 
Şi-n lupta pentru tine atâţia oameni mor! 


(Se culcă pe paie obosit.) 


Dar somnul mă cuprinde... aş vrea... aşa... uşor... 
DRACUL 
(însoțit de doi tâlhari intră.) 


Ia daţi-vă încoace. Sunteţi tâlhari, aşa e? 


ÎNTÂIUL TÂLHAR 
Aşa! 

DRACUL 


De-un ceas aproape mă uit colo, pe paie, 
Şi văd un om ce doarme cu mâinile în sân... 
De n-ar fi el prea tânăr, de n-aş fi prea bătrân, 
Pre legea mea, prieteni, i-aş scoate eu din spate 
Veşmintele! I-aş scoate şi sabia! 
ÎNTÂIUL TÂLHAR 


De, frate! 
Păcat de prada asta să plece înapoi 
Cu haine de mătase... 


AL DOILEA TÂLHAR 
Ştii una? Las” pe noi!... 
DRACUL 
Vă las... dar, nici o vorbă!... 


ÎNTÂIUL TÂLHAR 
Nu-ţi pese! 


(Dracul iese. Cei doi tâlhari se apropie de Nenoroc. Unul 
ii scoate sabia, celălalt il bate pe umăr.) 


Hei, vecine!... 


Prietene, ascultă: ia scoal'!... 
VOIEVODUL NENOROC 
(trezindu-se ) 


Ce vreţi cu mine? 


ÎNTÂIUL TÂLHAR 


Să stăm niţel de vorbă... 


(Începe să-l descheie; Nenotoc se smuceşte.) 

AL DOILEA TÂLHAR 


Să stai, că te omor! 


ÎNTÂIUL TÂLHAR 


Dă hainele încoace!... 


VOIEVODUL NENOROC 
Tâlharii! Ajutor!... 
Săriţi... săriţi... tâlharii!... 
ÎNTÂIUL TÂLHAR 


Nu-i nimeni să ne vadă!... 


VOIEVODUL NENOROC 
Săriţi!... 
DRACUL 
(din culise ) 


Ce?... Cine strigă? 


(Cei doi tâlhari pier ducând sabia şi hainele lui Nenoroc.) 


VOIEVODUL NENOROC 


Eu strig! Căci eu sunt pradă 
Tâlharilor! Priveşte!... M-au prins, m-au dezbrăcat. 
Mai semăn eu cu fiul lui Verde-împărat? 
Mai semăn? 


DRACUL 


Nu-i nimica... Veşmintele bogate 
Puteau să te trădeze!... Aşa e? 

VOIEVODUL NENOROC 


Ai dreptate. 
Dar, vezi, aveam o spadă... de-acuma sunt sărac, 
Căci nu mai am nimica... Răspunde, ce să fac? 


DRACUL 


(scoțându-şi sumanul, îl pune pe umerii lui Nenoroc) 


Din toată sărăcia ţi-l dau. 


VOIEVODUL NENOROC 


A, nu se poate. 
A, nul... 


DRACUL 


Te rog primeşte-l. Şi cel ce vede toate 
Va şti să mă plătească. Ia spune-mi, ai lucrat 
Vreodată? Munca-ţi place? Ai vrea să fii argat? 


VOIEVODUL NENOROC 


Da, vreau! 


DRACUL 


Atuncea du-te colo, la han, băiete; 
Hangiul mi-e prieten... Să-i spui că te trimete 
Bătrânul pustnic — ştie! — să-ţi dea un adăpost, 
Şi-apoi va şti el singur să-ţi caute vreun rost... 
Slujeşte-l cu credinţă, că-i om de omenie... 

(S-aude toaca şi clopotul.) 

Şi-acum rămâi cu bine! Mă cheamă la chilie, 
Mă cheamă toaca sfântă! 

VOIEVODUL NENOROC 


(sărutându-i mâna ) 


O, cum să-ţi mulţumesc? 


DRACUL 


Rugându-te, ca mine, Părintelui ceresc! 
(Nenoroc îngenunchează. Dracul iese. Din partea dreaptă 


vine Mira. Are privirea rătăcită. Zărind pe Nenoroc.) 
MIRA MIRALENA 


Un om în rugăciune!... Ascultă-mă, străine, 
În care loc mă aflu? 


VOIEVODUL NENOROC 


(întoarce capul ) 


Cum? Tu eşti? Văd eu bine? 


MIRA MIRALENA 


(recunoaşte pe Nenoroc.) 
O, Doamne, ucigaşul!... 
(Vrea să fugă.) 


VOIEVODUL NENOROC 
Domniţă, nu pleca! 
MIRA MIRALENA 


În lături! 


VOIEVODUL NENOROC 


Fie-ţi milă! Întinde-mi mâna ta 
Şi iartă! Pocăinţa îmi tremură pe buză, 

Îndemnurile rele îmi fură călăuză... 
Am fost vândut Satanei, dar azi m-am pocăit! 
Iertarea ta, domniţă, m-ar face fericit... 


MIRA MIRALENA 


Nu, lasă-mă!... 


VOIEVODUL NENOROC 


Ascultă! Nu eu sunt vinovatul, 
Ci Diavolul! 


MIRA MIRALENA 


În lături! 


VOIEVODUL NENOROC 


De-ar fi al meu păcatul, 
Din focul nimicirii, eu n-aş mai fi scăpat!... 
O, iartă-mă, copilă. Acum, când întâmplarea 
Mă pune iar în cale-ţi, dă-mi mila ta, iertarea, 
Şi lasă-mă alături de tine să păşesc... 
Primeşte mângâierea şi sprijinu-mi frăţesc. 
O, lasă-mă de-a pururi în preajma vrerei tale, 
Şi când te-o bate vântul să-i fiu zăgaz în cale; 
Mă simt atât de singur, cum singură eşti tu! 


MIRA MIRALENA 


(înduioşată ) 
Mă arde amintirea, dar nu-ţi pot zice nu! 

VOIEVODUL NENOROC 


Gândeşte-te, domniţă, că cel ce-ţi stă în faţă 
Nu-i om de rând, sărmanul, dar n-a avut povaţă! 
Acel ce hotărăşte al sufletelor joc 

În cartea vieţii mele a scris să n-am noroc! 

Am fost născut pe-o noapte cumplită, fără stele... 
Cânta cocoşul negru vestindu-mi zile grele. 

Şi eu venii în lume târziu, în zori de zi, 

Şi mama-mea, sărmana, născându-mă, muri! 

Eu n-am noroc şi nu pot să fac măcar un bine. 
De atâtea ori trecut-a norocul lângă mine 

Sub fel de fel de chipuri... Priveam la el cu jind, 
Dar mâna-mi fu legată şi n-am putut să-l prind. 
Şi nu numai pe mine mă paşte nenorocul — 
Împart nenorocirea oricum şi în tot locul! 

Acei ce vor să-mi facă un bine pier pe rând... 
Eram copil. Plecasem pe ţărmul mării, vrând 

Să caut nişte păsări cu penele ciudate... 

Le văd pe-un vârf de stâncă... Alerg. Înfricoşate 
Zburară. După ele! Şi-aşa, pe urma lor, 

Deodată cad în apă de sus. Un păzitor 

Văzuse de departe grozava întâmplare 
Şi-aleargă să mă scape! Viteaz, s-aruncă-n mare, 
Mă caută... mă prinde... mă scoate, am scăpat! 
Dar cel ce mă scăpase, sărmanul, s-a-necat... 
Oriunde-aş fi mă roade păgânul dor de ducă, 

Şi plec. De vreau să mângâi o floare, se usucă; 
De stau pe-o noapte verde, cu ochii către cer, 
De stau visând la stele, în linişte, stingher, 

Şi ochiul meu se-opreşte pe-o stea îndepărtată, 
Deodată văd că steaua sclipeşte-nspăimântată, 
Se-ntunecă... descreşte... se spulberă... S-a dus! 

MIRA MIRALENA 


Sărmanul meu prieten! Şi eu sunt ca şi tine. 
Un suflet fără pace, lăsat pe mâini străine... 


VOIEVODUL NENOROC 
(gânditor) 


Sunt fiu de domn... 


MIRA MIRALENA 
Sunt fata lui Roşu-împărat! 


VOIEVODUL NENOROC 


Cum? Mira Miralena? Nu! Nu e-adevărat! 


MIRA MIRALENA 


De ce te miri? 


VOIEVODUL NENOROC 
Dar bine, copil fără de minte, 
Tu nu ştii ce făcut-ai cu două-trei cuvinte?! 
De ce-ai fugit de-acasă? 
MIRA MIRALENA 
Gonită! Fiindcă-am spus 
Că nu vreau cununie!... 
VOIEVODUL NENOROC 


Un vodă fu răpus 
Atuncea... şi copiii zvârliţi la închisoare. 

MIRA MIRALENA 


Dar nu-nţeleg nimica! 


VOIEVODUL NENOROC 


O, ce neştiutoare! 
Ştii câte se-ntâmplară din vorba ta, ştii tu? 
Din vorba-ţi aruncată în treacăt?... 


MIRA MIRALENA 


Nu ştiu, nu! 


VOIEVODUL NENOROC 


Ştii tu că Roşu-vodă pătruns-a în palatul 
Lui vodă Verde? 


MIRA MIRALENA 
Nu ştiu!... 


VOIEVODUL NENOROC 


Ştii tu că împăratul 
A fost ucis? 


MIRA MIRALENA 


De cine? 


VOIEVODUL NENOROC 
De Roşu-împărat! 
Că cei doi fii şi-un paznic i-au fost întemnițat?! 
MIRA MIRALENA 


Vai mie! Voievozii sunt prada morţii, poate! 
Şi eu pricinuit-am acestea toate-toate? 

VOIEVODUL NENOROC 


Nu plânge-acuma... Lasă... Cei trei au fost scăpaţi, 
Dar sunt în largul lumii de oaste căutaţi, 
S-ascund prin codri... Umblă ca fiarele!... 


MIRA MIRALENA 


Sărmanii!... 


Şi nu ştiam nimica! Erau să treacă anii 
Şi nu aflam... Ştiu bine ce trebuie să fac: 
Mă duc să cer iertare la curte şi să-mpac 
Pe tata cu urmaşii lui vodă Verde!... 


VOIEVODUL NENOROC 


Du-te! 
Şi ia-l pe Voie-Bună! Şi cerul să v-ajute! 
Gândiţi-vă vreodată la cellalt frate-al lui 
Ce umblă tot pământul, copil al nimănui! 
Să-l iei pe Voie-Bună. Va şti să te iubească, 
Pe fruntea ta va pune cununa-mpărătească... 
Eu nu ţi-aş da nimica. Pribeag din loc în loc 
Mă pierd în lumea largă, copil fără noroc! 
Te du cu bine, Mira! 


MIRA MIRALENA 


Dar cine eşti, străine? 


VOIEVODUL NENOROC 


O, nu-ntreba, domniţă, fereşte-te de mine! 
Uscat rămâne pomul frumos ce m-a umbrit, 
Izvorul ce mă-mbie rămâne otrăvit! 
Fereşte-te de mine, căci eu sunt nenorocul, 
Împart nenorocirea oricând şi în tot locul, 

Eu nu pot nici cu ochii o floare s-o dezmierd; 
Fereşte-te de mine, căci nu vreau să te pierd! 


(Iese. Mira rămâne pe gânduri. ) 


Cortina 


ACTUL V 


După un an, la hanul Dracului. Dracul e hangiu. 


DRACUL 


(lui Nenoroc ) 


Un an se împlineşte de când venişi la mine... 
Ai fost cinstit, băiete!... 
VOIEVODUL NENOROC 


Aşa cum se cuvine!... 


DRACUL 
Un an... Şi anul ăsta eu cred că ţi-a priit... 
Slujindu-mă cu cinste, drept plată ai primit, 
Pe lângă alte lucruri, o casă boierească 
Şi-o turmă-mbelşugată. Averea o să-ţi crească! 
Eu am prea mult. De-aceea socot că bine fac 
Voind s-o-mpart cu tine. 


VOIEVODUL NENOROC 
Dar cum? 

DRACUL 
(întinzându-i mâna ) 
Te iau ortac. 
De-acum suntem tovarăşi... 


VOIEVODUL NENOROC 
Ce om de omenie!... 
DRACUL 
Te caută duşmanii, dar nimenea nu ştie 
Că tu vei fi feciorul lui Verde-împărat... 
VOIEVODUL NENOROC 
(pe gânduri ) 


Aşa-i!... Cine să creadă... că eu... un biet argat? 


DRACUL 
Oftezi? 


VOIEVODUL NENOROC 
_ Aveam pe vremuri un bun prieten, care 
Îmi da veşminte scumpe... cununi... inele rare... 
Femei... beţie... cântec... 
DRACUL 


Ţi-e dor de el? 


VOIEVODUL NENOROC 


Mi-e dor! 
Vezi bine!... Nu-i nimica... un nour trecător. 

Aşa... o amintire... Acuma am o casă 
Şi-o turmă; pentru mine e mult de tot. 


DRACUL 


Da, lasă! 
De ce-ai muncit atâta, să ai şi tu ceva! 


VOIEVODUL NENOROC 


E tot ce am pe lume, şi tot — din mila ta! 


DRACUL 


În hanul meu e lumea... S-abat din depărtare, 
Din patru zări, drumeţii — aicea. Fiecare 
Aduce câte-o veste. Oricare dintre ei 

Te-nvaţă câte-un lucru... Rămâi. Dacă nu vrei, 
Un an ne fu-nvoiala. Ia-ţi aripile, du-te, 

De vrei să afli lucruri şi ţări necunoscute, 

De vrei, umblând în lume, picioarele să-ţi strici; 
Dar hanul meu e lumea! 


VOIEVODUL NENOROC 


O, nu, rămân aici! 
Rămân aici cu tine. Un colţ din lumea mare 
E hanul tău, şi satul, şi vorba ta, crâşmare... 
Decât să fiu o pradă pământului străin, 
Rămân mai bine-aicea, să vând rachiu şi vin!... 


(Afară se aud zgomote. O ceată de țărani intră în crâşmă.) 
ÎNTÂIUL ŢĂRAN 
S-aducă vin! 

AL DOILEA ȚĂRAN 


Mai iute! 


AL TREILEA ŢĂRAN 


S-aducă băutură, 
Că fac fărâme toate! 


DRACUL 
Ehei! Destulă gură! 
ÎNTÂIUL ŢĂRAN 


Crâşmare, dă-te-ncoace! Hai, vino! 


DRACUL 
Iacă vin! 
Ce vrei? 
ÎNTÂIUL ŢĂRAN 
Vrem vin! 
DRACUL 
E gata! 


AL DOILEA ȚĂRAN 


Atuncea, dă rachiu! 
Rachiul tău, crâşmare, e lucru de minune: 
În el îneci amarul şi toate!... 


DRACUL 


Nu mai spune! ? 

ÎNTÂIUL ŢĂRAN 


Tu nu ştii ce e foamea şi frigul... Tu câştigi 
Destul... Tu n-ai nevoie să tremuri, să te frigi 
În arşiţa de vară, muncind ca noi... 


AL TREILEA ŢĂRAN 
Ce-ţi pasă!... 
ÎNTÂIUL ŢĂRAN 
Dar eu că n-am nimica... nici boi, nici plug, nici casă, 
În ce să-nec aleanul? 
AL DOILEA ŢĂRAN 
Dar eu că n-am nimic, 
Eu unde stau? 
DRACUL 
(turnând ) 
În crâşmă! 
ÎNTÂIUL ŢĂRAN 


Mai pune-aici un pic! 
Aşa! Ce bun e, maică! Tii, cum te răcoreşte! 
(Bea.) 


AL TREILEA ŢĂRAN 


Ţi-o fi răcoare ţie... pe mine mă-ncălzeşte... 


AL PATRULEA ŢĂRAN 
Pe mine mă sărută! 

AL CINCILEA ŢĂRAN 


Pe mine m-a-mbătat! 


ALT ȚŢĂRAN 
De unde-ai scos, crâşmare, ăst lucru minunat? 


ÎNTÂIUL ȚĂRAN 
E secetă cumplită şi dările sunt grele... 


AL DOILEA ȚĂRAN 
Stăpânii ne despoaiel... 
AL TREILEA ŢĂRAN 
Se-arată zile grele! 
AL PATRULEA ȚĂRAN 
Ne-apasă împilarea!... Ne-ajunge până-n gât! 
AL CINCILEA ŢĂRAN 


Prea mult, prea mult răbdarăm... 


ÎNTÂIUL ŢĂRAN 


Prea mult. Ne-am hotărât!... 


DRACUL 


De-aş fi ca voi, prieteni, n-aş sta la îndoială: 
Furând cu cel ce fură mi-aş face răfuială, 

Iar celui ce mă bate cu bâta i-aş plăti!... 

Aşa ceva aş face, prieteni, dac-aş fi 

Ca voi, dar eu... ce-mi pasă? Am rosturile mele, 

De ce să mă amestec în aste treburi grele 
Când treaba-mi merge strună? De-aş fi ca voi, e drept, 
Le-aş da la cap degrabă. Dar eu sunt înţelept, 
Hangiu de omenie... Ştiţi ce? V-aduc argatul. 
E om purtat în lume... 
(Strigă lui Nenoroc:) 


Hei, vin de-nvaţă satul! 
Il las să vă vorbească, iar eu mă spăl pe mâini... 


VOIEVODUL NENOROC 
(intrând ) 
Da ce-i cu voi, prieteni? 
ÎNTÂIUL ŢĂRAN 
Ne plângem de stăpâni... 
VOIEVODUL NENOROC 


Dar ce vă fac stăpânii ?... Al tău? 


ÎNTÂIUL ŢĂRAN 


Al meu mă bate... 


VOIEVODUL NENOROC 


Să-l baţi şi tu la rându-ţi! 


ÎNTÂIUL ŢĂRAN 
Aşa e! Ai dreptate. 


(la ciomagul unui alt ţăran.) 


Ciomagul tău, vecine... 

VOIEVODUL NENOROC 


Te duci? 


ÎNTÂIUL ŢĂRAN 
Mă duc să-l bat! 


VOIEVODUL NENOROC 


(altui țăran ) 


Stăpânul tău... ce face? 


AL DOILEA ȚĂRAN 


Mă ţine nemâncat! 


VOIEVODUL NENOROC 


Cunosc o vorbă veche... 


AL DOILEA ȚĂRAN 


Cum? 


VOIEVODUL NENOROC 
“Dinte pentru dinte”. 
Mănâncă-l fript, băiete!... 
AL DOILEA ŢĂRAN 
(ieşind ) 
Mă duc! Să ţie minte!... 
VOIEVODUL NENOROC 
(unui bătrân ) 
Al tău? 

UN ŢĂRAN BĂTRÂN 


Aveam o fată!... 


VOIEVODUL NENOROC 
O fată, înţeleg! 
Tu n-ai băieţi, bătrâne, să-i prinză neamu-ntreg? 
AL TREILEA ŢĂRAN 


Al meu, când ies cu plugul, se ţine după mine 
Cu biciul, şi mă-ndeamnă: “Înfige plugul bine, 
Infige fierul, câine! Adânc... adânc de tot!” 
Înfig, sărac de mine, dar vezi... atât cât pot! 
VOIEVODUL NENOROC 


Întige-n el cuțitul şi-apoi să strigi: “Întige, 
Infige fierul, câine. Adânc”... N-o să mai strige!... 


(Al treilea țăran iese.) 


AL PATRULEA ŢĂRAN 


AI meu mă ţine iarna în frig... De-i cer un lemn, 
Îmi strigă: “La pădure!” 


VOIEVODUL NENOROC 


Pe tine te îndemn... 


AL PATRULEA TARAN 


La ce? 


VOIEVODUL NENOROC 
Aprinde-i casa, şi-atunci să vezi căldură! 

AL CINCILEA ŢĂRAN 


(pe când iese al patrulea ) 


Dar eu că n-am nimica? Eu ce să fac? 


VOIEVODUL NENOROC 


Tu fură! 


CEILALŢI 


Nici noi n-avem nimica!... 


VOIEVODUL NENOROC 
Furaţi, furaţi şi voi, 

Furaţi cu toţi! Aprindeţi palatele semeţe, 
Ucideţi fără milă, şi-atuncea or să-nveţe 
Că cei ce stau în umbră bătuţi de nenoroc, 
De n-au un pic de soare, îşi fac ei singuri foc! 
Furaţi, furaţi! Pătrundeţi în casele bogate, 
Daţi drumul la zăgazuri, şi apele-nspumate 
Să cadă şi să-nece pământu-n calea lor... 
E ceasul când vorbeşte oţelul de topor... 
E ceasul răzbunării. 


UN ŢĂRAN 
Aşa e! 
ALT ŢĂRAN 


Vrem topoare... 


ALTUL 
Şi furci! 

ALTUL 


Şi coase! 


TOŢI 


Coase! 


UN ȚĂRAN 


Ce mândră sărbătoare! 


VOIEVODUL NENOROC 


Ucideţi oameni, vite, ucideţi tot!... 


ȚĂRANII 
Da! Da! 


VOIEVODUL NENOROC 


Aprindeţi tot în cale... 


ȚĂRANII 


(ieşind ameninţători ) 


Apriridem tot... 


VOIEVODUL NENOROC 
Aşa! 
Aşa, copii!... 
(Țăranilor: ) 
Ce braţe, ce minţi înflăcărate... 
Ce inimi oţelite!... 

DRACUL 


Cuvântul tău, argate, 
A fost ca o scânteie şi focul s-a aprins, 
Şi arde, şi se nalţă... Cuvântul tău a-nvins... 


(Se-aud bătăi în poartă.) 


VOIEVODUL NENOROC 


Ascultă)... 
(Tare.) 
Cine-i ?... Intră... 


(Voie-Bună intră cu capul în jos temându-se. E zdrenţăros.) 


VOIEVODUL VOIE-BUNĂ 


Noroc şi sănătate! 


DRACUL 


Noroc şi voie-bună! De unde vii, fârtate? 
Ia stai colea!... Ce veste?... 


VOIEVODUL VOIE-BUNĂ 


(aşezându-se ) 


Nimic! Sunt obosit... 
Aveţi ceva ?... Mi-e foame... 


(Dracul ii pune pe masă bucata de pâine şi o oală de mâncare.) 


DRACUL 


Ei, ce-ai mai auzit 
Prin lume? 

VOIEVODUL VOIE-BUNĂ 


Mai nimica!... Vechi sunt toate! 


DRACUL 
Mi se pare — 
Mă uit la păr, la straie — că vii din depărtare, 
Şi- acuma? 
VOIEVODUL VOIE-BUNĂ 


Plec spre ţara lui Roşu-împărat... 


DRACUL 


Aha! Au prins fugarii? Ce ştii? I-au spânzurat? 


VOIEVODUL VOIE-BUNĂ 


(tresărind cu teamă ) 


De ce fugari e vorba ?... Eu nu ştiu... Noapte bună! 
Eu n-am aflat nimica. 


(Se duce să-şi ia desagii.) 


DRACUL 
(Lui Nenoroc ) 


De ce nu vrea să spună? 
Să ştii, în aste treburi el nu-i străin deloc... 


(Se apropie de Voie-Bună, cu opaițul în mână.) 


VOIEVODUL NENOROC 


(la lumină îşi recunoaşte fratele ) 
Pe viaţa mea, străinul acesta... 
284 


VOIEVODUL VOIE-BUNĂ 


(recunoscându-l, vesel) 
Nenoroc!... 
(Se îmbrăţişează. ) 
VOIEVODUL NENOROC 


Da, eu sunt, frate dragă! 


VOIEVODUL VOIE-BUNĂ 


(arătând pe diavol) 


Fereşte-te!... 


VOIEVODUL NENOROC 


Nu-ţi pese!... 


El ştie tot... Hangiul acesta mă-nţelese 
Şi-mi dete tot. E darnic!... Încrede-te în el! 
E frate-meu, crâşmare... Tu nu ştiai?... 
DRACUL 
Defel! 
VOIEVODUL VOIE-BUNĂ 
(lui Nenoroc ) 


Ai dus necazuri multe? 


VOIEVODUL NENOROC 
O, da! 


VOIEVODUL VOIE BUNĂ 


Şi eu ca tine! 
Dar n-am rodit nici lacrimi, nici sânge, nici suspine... 

Ci fruntea mea de-a pururi spre cer s-a înălţat; 
Din voia lui sunt toate — să fie lăudat! 

Am dus o viaţă aspră, cuminte şi plecată, 

Dar Domnul îmi trimite cereasca lui răsplată... 


VOIEVODUL NENOROC 


Răsplată? Ce răsplată? 


VOIEVODUL VOIE-BUNĂ 


Ţi-aduc frumoase veşti... 


VOIEVODUL NENOROC 


Mai repede... Sunt dornic... Ce veste? 


VOIEVODUL VOIE-BUNĂ 


Nu ghiceşti? 
Bătrânul nostru paznic cutreieră pământul, 
Adună oști întruna şi repede, ca vântul, 
Aleargă spre cetatea lui Roşu-împărat 
În care tot norodul acum s-a răsculat 
Cerând domnia veche, cerând pe Voie-Bună... 
Curtenii, într-un cuget, din patru părţi s-adună; 
Şi nu mai vor domnia vrăjmaşului!... De-acum, 
Sfârşită-i suferinţa!... Un drum mai am, un drum, 
Şi mâine, când pe turnuri va trece mândrul soare, 
Vedea-va tot pământul o mândră sărbătoare: 
Pe tronul ţării noastre voi fi încununat... 
Arhanghelul dreptăţii să fie lăudat!... 


DRACUL 
Pe omul bun din fire şi Dracul îl ajută! 

VOIEVODUL NENOROC 


Ai spus ceva, crâşmare? 


VOIEVODUL VOIE-BUNĂ 


Mireasa mea pierdută, 
Logodnica visată — va fi soţia mea! 
La curtea-mpărătească m-aşteaptă... 


DRACUL 
Vom vedea! 
Dar pân-atunci, odihnă. 
VOIEVODUL VOIE-BUNĂ 
Aşa €e!... Ai dreptate!... 


DRACUL 


Tu culcă-te acolo. Iar tu, aici!... 


VOIEVODUL VOIE-BUNĂ 
(întinzându-se pe o laviţă-n fund) 
O, frate, 


Mai am atâtea lucruri... dar când ne-om deştepta 
Ți-oi spune. Noapte bună! Adorm în paza ta! 


(Se înveleşte într-o velinţă şi adoarme. Nenoroc nu poate 
să doarmă şi rămâne gânditor pe laviţa din faţă pe care 
se culcase. La spatele său, Dracul.) 


DRACUL 


(rar, fără ca Nenoroc să întoarcă capul) 


Nu poţi să dormi. În pieptu-ţi se zbate o dorinţă, 
Te simţi în pragul vieţii, şi-o singură fiinţă 

Te-mpiedică — aşa e? Stăpân pe-mpărăţii 
Ai fi, dar ai în cale un om! 
VOIEVODUL NENOROC 
De unde ştii? 
De unde ştii? Mi-e frică! 
DRACUL 


Mai ştiu apoi că gândul 
Te poartă către visul pe care ani de-a rândul 
L-ai tors: să fii odată tu însuţi împărat... 
De n-ar fi el, chiar mâine ai fi încununat!... 


VOIEVODUL NENOROC 
Minţi! Minţi... 


DRACUL 


Nu mint! Aşa e! 


VOIEVODUL NENOROC 


De unde ştii, crâşmare? 


DRACUL 


Eu ştiu că vrei să-nlături pe fratele mai mare... 
Ei bine, gândul ăsta să ştii că nu e rău... 
Eu nu te-ndemn; dar dacă aş fi în locul tău 
Şi numai lucrul ăsta mi-ar sta în cale mie, 
Să fiu aşa, deodată, stăpân pe-o-mpărăţie, 
De-aş fi ca tine, vere, eu n-aş mai pregeta... 
Dar nu sunt eu. De-aceea te las... E treaba ta! 

(După o pauză.) 

Ar fi uşor cuțitul şi-atâta. Cine ştie? 

In lipsa lui pe cine chema-vor la domnie? 
Ai fi alesul mâine — iar nu un om sărac... 
Dar, treaba ta, băiete!... 


(Se culcă.) 


VOIEVODUL NENOROC 
(după ce a stat pe gânduri) 


Ei bine, am s-o fac! 


(Scoate cuțitul de la cingsătoare şi cu paşi hoțeşti 
se apropie de Voie-Bună.) 


ARHANGHELUL MIHAIL 
(oprindu-i mâna în clipa când vrea să dea) 
În lături! 
VOIEVODUL NENOROC 
(îngrozit, îngenunchează ) 


Îndurare! 


ARHANGHELUL MIHAIL 
Ce-ai vrut să faci, Caine? 
Voiai o pradă nouă? 
VOIEVODUL NENOROC 
Îndură-te de mine, 
Mi-e mintea rătăcită!... 
ARHANGHELUL MIHAIL 


De-acuma s-a sfârşit! 
Aşteaptă-ţi pedepsirea!... 

VOIEVODUL NENOROC 


Iertare!... Am greşit!... 


ARHANGHELUL MIHAIL 
Nimica nu mai poate de-acuma să te-ajute. 
În gura lui de flăcări te-aşteaptă iadul — du-te! 
VOIEVODUL NENOROC 


Îndură-te! 


ARHANGHELUL MIHAIL 


Zadarnic! Să nu te rogi de-acum! 


VOIEVODUL NENOROC 


Tot sângele mi-e flăcări!... 


ARHANGHELUL MIHAIL 
Şi inima ţi-e scrum!... 
Să nu te mai ajungă lumina sfintei zile! 
Te cheamă iadul — du-te!... 
(Lui Voie-Bună: ) 
Trezeşte-te, copile! 


(Arhanghelul piere. Voie-Bună se scoală speriat.) 


VOIEVODUL VOIE-BUNĂ 


Ce vis grozav! Mi-e frică! Oh, cum m-am frământat 
În somn!... Dar nu-i nimica... Vedenii... Am visat... 
Mă duc... În hanul ăsta sunt lucruri necurate... 

VOIEVODUL NENOROC 


(rece ) 
Te du cu bine... 
VOIEVODUL VOIE-BUNĂ 
(luându-i mâna şi privindu-l lung ) 


Vino şi tu, iubite frate... 
La marea sărbătoare aş vrea să fii şi tu... 
Nu plec de-aicea singur... Te iau cu mine... 


VOIEVODUL NENOROC 
Nu! 


VOIEVODUL VOIE-BUNĂ 


De ce? De ce? Răspunde-mi!... 


VOIEVODUL NENOROC 
Rămân aici mai bine 
Decât să stau acolo, în umbră, lângă tine... 


VOIEVODUL VOIE-BUNĂ 


Întoarce-te! Voi face ca-n dreapta mea să fii 
Pe tronul ţării... 


VOIEVODUL NENOROC 


Nu vreau! 


VOIEVODUL VOIE-BUNĂ 
De ce nu vrei să vii? 

VOIEVODUL NENOROC 


E trist să pleci în lume cu pieptul înainte, 

Semeţ, cu ochiul ager, cu flăcări în cuvinte; 

E trist să pleci ca mine — şi-apoi să vii învins... 
De ce să cadă braţul pe care l-am întins?... 

Aripa mea întinsă, de ce, de ce să cadă? 

Nu vreau! Rămân aicea!... Atât cât am o spadă 
Şi-un braţ, înfrunt pământul... Mă lupt necontenit! 
De-o fi să vin — veni-voi cu visul împlinit!... 


VOIEVODUL VOIE-BUNĂ 


Mă plec voinţei tale... Mă duc! Dacă vreodată 

Vei fi ajuns acolo, la culmea ta visată... 

Sau dacă întâmplarea va face să n-ajungi, 

Ascultă-mi rugămintea de frate şi s-alungi 

Mândria ta deşartă: întoarce-te acasă! 

Sunt fratele mai mare şi grija ta m-apasă! 

Acolo, în palatul în care-am înflorit 

Ca două flori pe-o creangă, şi-am râs, şi ne-am iubit, 

Acolo, unde-odată am tors atâtea vise, 

Te-aştept, iubite frate, cu braţele deschise!... 
(Se îmbrățișează. ) 


Mă duc. Rămâi cu bine! E ceasul să te las... 


VOIEVODUL NENOROC 


Te du cu bine, frate... 


VOIEVODUL VOIE-BUNĂ 


Copile, bun rămas!... 
(Iese.) 

VOIEVODUL NENOROC 
(întorcându-se ) 
Şi eu, şi eu, mişelul, voiam... O, ce ruşine!... 
Ce mlaștini port în suflet!... 
(Privind spre uşă.) 
Te du, te du cu bine, 

Şi-n calea ta-nflorească grădini de trandafiri! 
Atâta bunătate, şi-atât păcat!... 


DRACUL 
(ridicându-se pe jumătate ) 

Te miri? 
E bun fiindcă pleacă, fiindcă e mai mare, 
Fiindcă are tronul!... Şi el ar fi în stare 
Să facă lucruri de-astea când n-ar avea nimic... 
Hai, lasă remuşcarea şi culcă-te. Eu pic 
De somn... 


VOIEVODUL NENOROC 
S-adorm acuma muncit de remuşcare? 
Când văd ce păcătoasă mi-e firea, şi ce mare, 
Ce sfânt e cellalt? 
DRACUL 


Lasă... Hai, culcă-te... 


(Se întinde pe laviță. Nenoroc rămâne gânditor. 
Afară se aud urlete de oameni.) 
VOIEVODUL NENOROC 

Auzi? 

DRACUL 


Începe răzvrătirea. Va fi frumos!... 


VOIEVODUL NENOROC 
Ce cruzi, 
Ce cruzi am fost, crâşmare? Noi, noi le-am dat îndemnul! 
DRACUL 


O, nu! Eu nu m-amestec. Nu eu făcut-am semnul, 
Ci tul... Eu stau deoparte!... Orice s-ar întâmpla 
Să nu arunci pe mine, să ştii!... E vina tal... 


(Zgomotele cresc, câţiva ţărani intră-n han, răsucind 
furcile şi topoarele. ) 


ÎNTÂIUL ŢĂRAN 


(năvălind în scenă, sălbatic ) 


Mai dă rachiu, crâşmare!... Prăpădul se întinde; 
In fiecare clipă un alt conac s-aprinde... 
Un alt ciocoi se duce!... Crâşmare, dă rachiu!... 


VOIEVODUL NENOROC 

(uitându-se pe uşa hanului ) 
Pământul e în flăcări şi ceru-i purpuriu! 

AL DOILEA ȚĂRAN 
(ca şi primul, e aproape nebun ) 
Rachiu!... Rachiu, crâşmare!... S-arată răzbunarea! 
Să vadă toţi de-acuma ce face împilarea!... 
DRACUL 
Aşa! 

VOIEVODUL NENOROC 


Zi... merge bine! 
ÎNTÂIUL ŢĂRAN 
Să ştii! 
VOIEVODUL NENOROC 
Tu ce-ai făcut? 


ÎNTÂIUL ŢĂRAN 


Abia plecai de-acasă şi ochii mi-au căzut 

Pe-o casă boierească. Mă uit. Părea pustie. 

Dau foc. Ardea, măi vere, ca soarele-n chindie... 
Trei plopi avea la poartă. 


VOIEVODUL NENOROC 
Trei plopi? 


ÎNTÂIUL ŢĂRAN 


Da! Şi-i văzui... 


VOIEVODUL NENOROC 


(întrerupând ) 


Dar bine, casa-aceea era a mea!... 


DRACUL 
A lui!... 
A lui era, săracul!... 
ÎNTÂIUL ŢĂRAN 
Cum? 

VOIEVODUL NENOROC 
Casa ce mi-o dete 
Pe munca mea, hangiul... 
DRACUL 
(celui de-al doilea ţăran ) 


Tu ce-ai făcut, băiete? 


AL DOILEA ȚĂRAN 


Treceam pe lângă focul de care spune el 

Şi văd o turmă. Doamne, ce vite! Prind un miel 
Şi zvâr! cu el în flăcări... Mai prind şi o mioară 
Şi zvâr! cu ea în flăcări uşor... era uşoară! 

Mai prind apoi o capră, dar vezi, era cam grea... 
S-o spintec, zic. Cu pumnul am scos apoi din ea 
Un ied, şi măruntaie, şi tot — le-am scos afară!... 


VOIEVODUL NENOROC 


O, ce cumplit e omul când vrea să fie fiară! 


AL DOILEA ŢĂRAN 
Omor apoi ciobanul, un moş... 
VOIEVODUL NENOROC 
(întrerupând ) 
Să nu mai spui!... 
Ciobanul meu!... Şi turma era a mea!... 
DRACUL 


A lui! 
A lui era, săracul!... 

VOIEVODUL NENOROC 


Mi-e viaţa sfărâmată! 


ÎNTÂIUL ŢĂRAN 


De, ce să-i faci! Aşa e!... 


AL DOILEA ȚĂRAN 


Se-ntâmplă câteodată... 


(Ies amândoi.) 


VOIEVODUL NENOROC 


Mi-e viaţa prăpădită... M-am dus. S-a isprăvit! 
Păcatelor trecute pedeapsa le-a venit!... 


VESTE-REA 


(intră repede; lui Nenoroc) 


Îţi arde casa-n flăcări, iar turma ta bogată 
S-a dus în foc! Averea-ţi de-acum e spulberată!... 


VOIEVODUL NENOROC 


Prietene, ascultă să-ţi dau şi eu un sfat... 

Când ai vreo veste bună de dat cuiva, în sat, 

Tu du-te şi o spune, că faci o bucurie... 

Dar dacă vestea asta se-ntâmplă ca să fie 

O moarte... o ruşine... o boală... sau un foc, 

De vrei să n-ajungi cobe, să n-o mai spui deloc! 

Te-ntreabă vreunul? Fă-te “n-aude şi n-a-vede”, 

Căci cel ce află răul prin gura ta — te crede 

Pe tine vinovatul! Ascultă ruga mea: 

În nici o-mprejurare să nu duci vestea rea! 
(Tăranul iese.) 

DRACUL 


De ce-i spui toate astea? 


VOIEVODUL NENOROC 


Ştiu eu ?... mi-e plin paharul. 
Mi-e mintea rătăcită... Doar tu-mi cunoşti amarul. 
În gândurile mele cu tine doar mă-mpac... 
Mă simt la o răscruce — şi nu ştiu ce să fac! 
Un sfat! E-ntâia oară când simt că o povaţă, 
Oricare-ar fi... oricare... te mângâie şi-nvaţă, 
Mi-ar fi, în aste clipe, scăparea! Dă-mi un sfat, 
Un sfat, un sfat! 


DRACUL 


Oricare? 


VOIEVODUL NENOROC 


Oricare, şi-am scăpat! 
Pământul se-nvârteşte... Tu-mi pari un sfânt, crâşmare, 
Cuvântul tău acuma e dulce alinare. 
Un sfat... 


DRACUL 
Făgăduieşte-mi că orice am să-ţi spun 
Vei face!... 
VOIEVODUL NENOROC 


lată — mâna! Vorbeşte... mă supun... 
Mi-e dor de-un sfat, şi-acela ţi-l cer acuma ţie; 
O, tu ce-mparţi cuvântul în clipe de beţie! 

DRACUL 
Îmi ceri un sfat — urmează-l! Doar sfatul necerut, 
Acela doar se calcă]... 
VOIEVODUL NENOROC 


Te ascult... mă simt pierdut... 
Povaţa ta, crâşmare, ţi-o cer 
(îngenunchează ) 


ca-n rugăciune. 


DRACUL 


Vei face tot? Răspunde. 


VOIEVODUL NENOROC 
Ascult tot ce-mi vei spune. 
Vorbeşte! 
DRACUL 


Să te spânzuri! 
(Voievodul Nenoroc se ridică speriat.) 
Da! Da! Să-ţi legi de gât 
Un ştreang, şi scapi de toate!... 


VOIEVODUL NENOROC 


(amar) 


Atâta tot? 


DRACUL 
Atât! 

VOIEVODUL NENOROC 


Ei bine, nu, Satano, aceasta n-o voi face! 
(Se repede la diavol.) 
Te ştiu... te ştiu acuma!... 


DRACUL 


Cum? 


VOIEVODUL NENOROC 


Nu te mai preface, 
Satano! 


DRACUL 


(descoperindu-se ) 


Da, sunt Dracul; şi astăzi, ca şi ieri, 
Îţi sunt mereu în cale. Sunt cel ce dă plăceri 
Oricând, oricui le cere. Dar vreau în schimb răsplată. 
Răsplata ta e ştreangul. O viaţă zbuciumată — 
Aşa mi se plăteşte! 


VOIEVODUL NENOROC 
Nu vreau, nu vreau să mor! 
Afară! Piei, Satano!... 


DRACUL 


Zadarnic! 


VOIEVODUL NENOROC 
Ajutor! 

DRACUL 


Zadarnic strigi! 


(Scena se umple de lumină roşie.) 


VOIEVODUL NENOROC 


Mi-e frică! văd flăcări! Îndurare!... 


DRACUL 


Să nu te mişti de-aicea! De-acum te ţin în gheare. 
O veche datorie — e ceasul să mi-o dai! 


VOIEVODUL NENOROC 


Îndură-te de mine, Arhanghele Mihai! 

Coboară înc-o dată! Îndură-te de mine! 

Dă-mi pacea ta... lumina... dă-mi zările senine. 
Voi fi, de-acum, Stăpâne, copilul tău supus! 


DRACUL 


Fă-ţi cruce! Ai dreptate! Ridică-ţi ochii-n sus!... 
De ce nu chemi pe înger în clipa de ispită 

Când Dracul te îmbie cu viaţa înflorită? 

De ce doar la nevoie să chemi pe Dumnezeu? 


VOIEVODUL NENOROC 


(cu ochii în sus) 


Îndură-te, Stăpâne! 


DRACUL 


De-acuma, eşti al meu! 
E ceasul răfuielii... Ţi-am dat tot ce-ai voit. 
Dă-mi viaţa ta! 

VOIEVODUL NENOROC 
Ucide! Mi-e pieptul dezvelit! 


DRACUL 


Era uşor aceasta de mult! Dar vreau prin tine 
Să mori! Fă-ţi seama singur... 


VOIEVODUL NENOROC 


De ce? 


DRACUL 


Mi se cuvine! 
Ţi-am dat atâtea lucruri, e ceasul să-mi plăteşti! 


VOIEVODUL NENOROC 


Nu! Nu vreau! Nu vreau! 


DRACUL 


Aşa? Te-mpotriveşti? 
Ei bine, nu!... Te prinse prea repede uitarea... 
Femeile frumoase, beţia, desfătarea, 
Şi vorbele-nflorite, lumina şi cântarea, 
Şi vinul roşu, negru, în cupe de cleştar — 
Erau frumoase toate! Şi cum minţeai! Ce dar 
De-a spune lucruri nouă din ţări închipuite! 
Să vezi priviri uitate şi feţe-nmărmurite, 
Şi cântece, şi dansuri jucate-n cinstea ta... 
Ei bine, toate-acestea eu nu le voi uita!... 
Ţi-am dat de toate: aur, femeie şi minciună, 
Şi spadei tale dat-am plăcerea să răpună; 
TŢi-am dat beţia vieţii oricând şi orişicum, 
Ţi-am dat destul! E ceasul!... Dă-mi sufletul acum! 

Credeai că toată viaţa va fi o sărbătoare? 

Credeai că totdeauna va fi învingătoare 

Frumoasa mână albă cu care ai lovit? 

O, nu, o, nu! Sfârşitul soseşte totdeauna... 

A vieţii culme verde îşi ţărmură minciuna... 
Prăpastia te-aşteaptă... un pas... mai ai un pas... 
Alege-ţi ştreangul... ştreangul... atât ţi-a mai rămas! 


VOIEVODUL NENOROC 


Dar nu mi-ai dat nimica. Abia de-au fost gustate 
Bucatele întinse... plăcerile-mbiate... 

A fost o cină mare, dar n-am plecat sătul; 

Mi-ai dat să gust şi-atâta! 


DRACUL 


Şi-atâta e destul! 
Tot ce-ai gustat înseamnă c-a fost al tău. Palatul, 
Grădinile pe care le-arată-n drum bogatul 
Le vezi şi tu ca dânsul... De ce sunt ale lui 
Când ele-mpart miresme în calea orişicui? 


VOIEVODUL NENOROC 


Te ştiu...te ştiu! În vorbe eşti meşter, Necurate! 
Prin gura ta dibace ne par adevărate 

Minciunile grozave! De-aş şti c-ai fost cinstit, 
Ți-aş spune: socoteala ce-aveam s-a răfuit; 

Mi-ai dat beţia vieţii — îţi dau şi eu răsplata! 
Ia-mi sufletul acuma!... Dar cel care-nşelat-a 

Ca tine, să rămână şi dânsul înşelat!... 

Nu vreau să ştiu de tine; nu vreau! 


DRACUL 
Adevărat? 

VOIEVODUL NENOROC 


Ai spus tu singur: leul să fie leu. Fi bine, 
Satana e Satana! 


DRACUL 


Dar asta cum mai vine: 
Satana e Satana? Un lucru nou ai spus? 
Eu sunt lumina care, urcând de jos în sus, 
Aduce răzvrătirea... 


VOIEVODUL NENOROC 


Nu, nu eşti răzvrătirea... 
Lumina care creşte din negură, gândirea, 
Avântul către vârfuri scăldate-n zori de zi!... 
Nimic din toate astea... Eşti diavolul... 


DRACUL 
Ei, şi? 


VOIEVODUL NENOROC 


Şi diavolul înseamnă ispita şi urgia, 

Minciuna, înşelarea şi prefăcătoria, 

Bârfeala, umilinţa, îndemnul la păcat, 

Cuvântul ce se calcă — eşti iadul blestemat. 
Eşti ura şi surâsul ce-n taină se-mpreună, 

Eşti glasul neputinței, ce urcă pân” la lună!... 
Sunt hoţi care-n necinste rămân cinstiţi, dar tu, 
Tu nu ţii învoiala păcatului, nu, nu! 

Am stat prea mult de vorbă... 


DRACUL 


Dar uiţi că desfătarea 
Atâtor ceasuri... 

VOIEVODUL NENOROC 
Câine! Mi-ai dat şi remuşcarea; 
N-ajunge preţul ăsta? 


DRACUL 


Cu roade şi cu vin 
Ţi-am stins plăcuta sete... 


VOIEVODUL NENOROC 


Apoi mi-ai dat venin... 


DRACUL 


Cu feţi-frumoşi şi zâne la masă-mbelşugată 
Ai stat!... 


VOIEVODUL NENOROC 


Dar pâinea tare cu praf amestecată ?... 


DRACUL 


Pe puf şi pe mătase adesea te-am culcat! 
VOIEVODUL NENOROC 
Adesea nişte paie şi-o piatră-mi fură pat!... 
DRACUL 


Veşminte de mătase ţi-am dat odinioară! 


VOIEVODUL NENOROC 
Dar nu mi-ai dat şi zdrenţe apoi? 

DRACUL 
Nu, o comoară 
Ţi-am dat! Adu-ţi aminte, comori peste comori! 
VOIEVODUL NENOROC 


N-am fost silit în urmă să cer la cerşetori? 
Dar cine, cine poate cu tine să vorbească ?... 
Rânjeşti întotdeauna o vorbă-nţelepţească... 
Dreptatea e cu tine atuncea când vorbeşti! 
Dar faptele te-arată ce câine rău îmi eşti! 


DRACUL 


Ai vrut să faci răscoală, şi eu ţi-am dat cuvântul! 


VOIEVODUL NENOROC 


Averea mea în flăcări şi-acum o bate vântul! 


DRACUL 


Ţi-am dat destul — ajunge! 


VOIEVODUL NENOROC 
Mi-ai dat şi remuşcări!... 
Priveşte-le, priveşte cum vin din depărtări 
În stoluri roşii, negre! 
(Scena se umple de lumină roşie care izbucneşte din toate părțile.) 
Priveşte-le, crâşmare, 
Priveşte-le, Satano! 


DRACUL 
Aşa! Te ţin în gheare! 
Ha, ha! Hai! Ştreangul! Ştreangul! 
306 


VOIEVODUL NENOROC 
(îşi face cruce) 
Mă-nchin, Satano, piei! 
Cântaţi, cântaţi, arhangheli! 


DRACUL 


Să cânte dacă vrei! 

(În culise latră câini, miorlăie pisici, ţipă bufniţe şi cântă cocoşi.) 
Cântaţi, cântaţi, arhangheli, aproape, mai aproape... 
Să cânte cucuveaua! În flăcări să-l îngroape! 

Pisicile să ţipe! Cocoşilor, cântaţi! 
Cântaţi, cântaţi, arhangheli; voi, câinilor, lătraţi!... 
(Deodată toate tac. Nenoroc rămâne cu ochii ţintă, şi, ca 
un ecou, îşi aduce aminte vorbele tatălui său.) 


VOIEVODUL NENOROC 


“Cânta cocoşul negru şi rele ursitoare 

În jurul tău, la leagăn, danţau, danţau uşoare, 
Ţinându-se de mână cu degete subţiri, 
Ursindu-ţi toată viaţa cu rele prevestiri!” 


(De departe se aude corul ingerilor.) 


CORUL ÎNGERILOR 


Zadarnică răsună 
A harfelor strună, 
lertarea-i un vis, 
Nădejdea e moartă 
Şi-a raiului poartă 
De-a pururi s-a-nchis! 

VOIEVODUL NENOROC 


Dar ce s-aude acolo?... Sunt îngerii... departe... 
Privirile sunt plânse şi harfele sunt sparte... 
Abia o fâlfâire... un zbor grabit pe sus... 
S-a stins, s-a stins lumina, iar îngerii s-au dus... 
S-au dus de-a pururi... 

(Zgomotele încep iar, lumina nouă izbucneşte, zidul 


hanului piere şi în fund se vede iadul cu oameni 
spânzurați şi munciţi de diavoli.) 
DRACUL 


Ştreangul! 


VOIEVODUL NENOROC 
A Satano, la o parte! 
În lături! 
AL DOILEA DRAG 
Ştreangul! Ştreangul! 
VOIEVODUL NENOROC 
(aiurând ) 
Şi harfele sunt sparte... 
Pe cine văd acolo? E Verde-împărat!... 
O, tată! 
DRACUL 


Ştreangul! Ştreangul! 


VOIEVODUL NENOROC 


Cocoşul mi-a cântat 
Şi harfele sunt sparte... Şi îngerul se duce... 

DRACUL 


(pe când ceilalţi fac horă împrejurul lui Nenoroc ) 


Eu sunt cocoşul negru ce cântă la răscruce! 
Al meu ai fost din leagăn şi-acum te stăpânesc, 
Eu sunt cocoşul negru! Ha! Ha! 


VOIEVODUL NENOROC 


Înnebunesc! 
(Cade.) 


Cortina 


ACTUL VI 


O piaţă în cetatea lui Roşu-împărat. În faţă e palatul din 
care se văd, la stânga, numai treptele mărginite de un 
zid de piatră. Trei spânzurători, în fund, la stânga, pe o 
stâncă, deasupra mării, sub care stă călăul aţipit. Din 
dreapta intră Paznicul cel bătrân însoţit de Voie-Bună. 
Amândoi au bărbile lungi, sunt îmbrăcaţi în zdrenţe. Zori 


de zi. 


PAZNICUL BĂTRÂN 


Şi iată-ne acasă! 


VOIEVODUL VOIE-BUNĂ 
Cum tremur! 

PAZNICUL BĂTRÂN 


Sst! Tăcere! 
Ascunde-ţi bine faţa, căci umbra nopţii piere 
Şi poate ne-or cunoaşte sub strai de cerşetori... 


VOIEVODUL VOIE-BUNĂ 


Presimt izbânda noastră în roşiile zori! 
CĂLĂUL 
(trezindu-se ) 
Aud un glas. 
(Tare.) 
A Străine, opreşte-te din căle, 
Intoarce-o clipă gândul din visurile tale 


Şi spune-mi dacă noaptea mai stăruie sau nu... 
Sunt orb!... 


PAZNICUL BĂTRÂN 
(lui Voie-Bună ) 
Călăul! 
CĂLĂUL 
Spune: e noapte, ori trecu? 
PAZNICUL BĂTRÂN 


Trecut-a noaptea. Cerul întreg se limpezeşte, 
Iar marea simte ziua, căci freamătu-i descreşte 
Şi-adoarme obosită de-atâtea zbuciumări... 
Corăbii cresc departe, pe largu-ntinsei mări. 
(Dinspre dreapta trec umbrele celor şapte purtători de 
facle, stinse acum.) 


Se-ntorc luminătorii cu faclele sfârşite... 

CĂLÂUL 
Şi numai eu, sărmanul, cu pleoapele lipite 
Mai stau acum de veghe sub trei spânzurători. 
PAZNICUL BĂTRÂN 
(făcând un semn lui Voie-Bună ) 
Aştepţi ceva? Pe cine? 
CĂLĂUL 
Un paznic, doi feciori, 
Fugarii ce scăpară din temniţa adâncă... 
Aştept de luni de zile, aştept şi mâine încă, 
Şi-apoi mă spânzur singur! 
PAZNICUL BĂTRÂN 
De ce? 
CĂLĂUL 
În lipsa lor, 
În locul lor, eu spânzur trei oameni din popor... 
PAZNICUL BĂTRÂN 
De ce să spânzuri oameni? 
CĂLĂUL 
Stăpânul porunceşte... 
Aleargă oastea ţării — fugarii nu-i găseşte, 


Şi cei ce vin cu vestea că tot nu s-au găsit 
Ii spânzură, de ciudă, pe ei! 

VOIEVODUL VOIE-BUNĂ 


O, e cumplit!... 
CĂLĂUL 


Şi-acum, mulţimea crede că eu sunt vinovatul; 
Nu ştie că, de spânzur, ascult pe împăratul! 


PAZNICUL BĂTRÂN 


De ce ai meşteşugul acesta trist şi rău? 

Pari om de omenie — de ce să fii călău? 

De nu mă-nşală ochii, te tragi din viţă mare... 

CĂLĂUL 

Cerusem astă slujbă crezând-o ca oricare; 

Ca toţi slujbaşii ţării, nu vream să fac nimic... 

Dar, vai, venit-a vremea ca viaţa s-o ridic 

La zeci şi zeci de oameni. De când domneşte-n ţară 

Un vodă nou, mai roşu, mai aprig ca o fiară, 

Omor mereu. Pe ochii-mi s-a pus o pânză grea. 

Din tot ce mă-nconjoară nimic nu pot vedea 

Afară de cumplita, de zilnica mea pradă... 

Zadarnic mai încearcă privirea mea să vadă... 

Din somnul ei, de-acuma nimic n-o va trezi: 

Nici marea ce se scaldă în roşii zori de zi, 

Nici razele de aur din ceasul înnoptării, 

Nici stolul de cocoare ce trec în largul zării, 

Nici pânza de corăbii ce vin, şi trec, şi pier, 

Nici hainele de preot, şi nici albastrul cer!... 
(Se aud murmure de glasuri şi trâmbiţe.) 


Dar trâmbiţele cântă, norodul se adună; 
Se scoală împăratul şi vine. Ce furtună 

Va fi când o să afle că tot nu s-au găsit 
Fugarii!... 


(Mulțimea intră prin dreapta.) 


UN OM DIN MULȚIME 
Ce s-aude? 
CĂLĂUL 
Nimica. 
UN OM DIN MULȚIME 


N-au venit? 
Călăule, ascultă, vrem pradă-mpărătească! 
Să spânzuri împăratul — de nu pot să-i găsească! 
Noi nu mai vrem să piară ai noştri spânzurați! 


AL DOILEA OM 


Mai daţi-ne odată şi sânge de-mpăraţi! 


(Trâmbiţele cântă. Roş-impărat intră din stânga. Mulțimea tace.) 


ROS-ÎMPĂRAT 

(către mulţime) 
De ce nu-mi daţi fugarii? Nici somnul nu s-agaţă 
De mine! Vreau fugarii! Să-i văd! Cumplita viaţă 
Ce-o duc de când scăpară — eu n-o mai pot răbda! 
Călăule, ce veste? 


CĂLĂUL 
Nimic, măria-ta! 
(Intră trei soldaţi.) 

ÎNTÂIUL SOLDAT 


Măria-ta, nimica! 


ROS-ÎMPĂRAT 


Vorbiţi; s-aud. Cuvântul 
Acesta vă e soarta! 


ÎNTÂIUL SOLDAT 


Umblarăm tot pământul, 
Dar nu le-am dat de urmă! Îndură-te de noi! 


ROS-ÎMPĂRAT 
(lovindu-l cu pumnii ) 
Mişei!... Nemernici! Leneşi! Amar şi vai de voi! 
(Tare.) 
Să-i spânzure! Acuma! Să-i văd jucând la soare. 
(Călăului: ) 
Cu capu-n jos să-i spânzuri! Hai, leagă-i de picioare! 
Şi mâine de-or să vină alţi trei cu vestea rea 
Acelora să le-afli o moarte mult mai grea! 
Să tremure pământul... să tremure de mine... 
Oştire e aceasta? Ruşine ei, ruşine!... 
De-un an întreg nu poate să prindă trei fugari! 
V-arăt, v-arăt eu vouă! A, ţară de tâlhari, 
Ţi-arăt eu ţie! Lasă! Ţi-arăt, ţi-arăt eu ţie! 


(Iese furios pe unde a venit.) 


UN OM DIN MULŢIME 


În trăsnet se preface cumplita lui mâine! 
Ce soartă ne aşteaptă, de-acum, ce chinuri noi? 

AL DOILEA OM 


A spus aşa: “Ruşine!”...“Amar şi vai de voi!” 


PAZNICUL BĂTRÂN 


(ieşind din mulţime ) 


Nu credeţi că-mpăratul cu gluma se întrece? 
Se duc copiii ţării pe rând, şi el petrece? 
Dar unde vom ajunge murind tot câte trei? 
Şi câtă vreme încă răbda-vom, dragii mei? 
În goana după prada cu care se hrăneşte, 

De treburile țarii el nu se îngrijeşte, 

Şi ţara noastră piere, căci n-are împărat... 


MULŢIMEA 
Aşa e! 


PAZNICUL BĂTRÂN 


Buni prieteni, ce vremi am apucat! 
Aveam un domn puternic şi drept, pe vodă Verde; 
Ştia să pedepsească, ştia şi să dezmierde... 
Dar, vai, veni vrăjmaşul cumplit şi l-a ucis, 
În temniţă adâncă urmaşii i-a trimis, 
Şi ţara toată plânse cu dânşii împreună! 


UN SUPUS 


Păcat că nu trăieşte voinicul Voie-Bună! 


PAZNICUL BĂTRÂN 


Ei bine, voievodul pe care l-aţi dorit — 
Trăieşte!... 

UN GLAS 
Unde-i? 


PAZNICUL BĂTRÂN 


(arătând pe Voie-Bună ) 


Iată-l! Acesta-i! N-a murit! 
Acesta-i împăratul! Priviţi-l înc-o dată!... 
Durerea se răfrânge pe faţa lui brăzdată 
Şi lacrimile multe obrazul i-au săpat... 
Acesta e feciorul lui Verde-împărat!... 
Acesta e copilul pe care, altădată, 
Noi toţi îl cunoscurăm cu faţa-mbujorată, 
Trecând pe cal mai mândru ca soarele în zori... 
În calea lui, pe vremuri, zvârlit-aţi voi cu flori... 
Priviţi-l înc-o dată — acesta e urmaşul 
Acelui neam de fală pe care ucigaşul 
Voia să-l nimicească târându-l în noroi! 
De n-ar fi fost dreptate în ceruri, pentru noi, 
De n-ar fi fost un înger să-l ia, să-l ocrotească, 
Copilul fără seamăn, de viţă-mpărătească, 
Voinicul Voie-Bună era pământ! 


UN OM DIN MULȚIME 
Pământ 
Să fie toţi mişeii! 
PAZNICUL BĂTRÂN 

Dar, vai, mişeii sânt 
Şi-acum în sfatul ţării, în fruntea ei! 

MULŢIMEA 

Să piară! 
Să piară toţi! Să piară! Afară toţi, afară!... 

PAZNICUL BĂTRÂN 
Aşa... aşa... prieteni! Norodul credincios 
Nu-i câine ce se pleacă de dorul unui os! 
În glasul vostru geme acum întreaga ţară, 
Norodul care piere când trebuie să piară, 
Dar care face totul când vrea... Strigaţi mereu, 
Caci glasul vostru suie măreț la Dumnezeu! 


MULŢIMEA 
Trăiască Voie-Bună!... Trăiască voievodul! 
Trăiască împăratul! Pe el îl vrea norodul! 


PAZNICUL BĂTRÂN 
Strigaţi în tot oraşul că noul împărat 
Din neamul vechi al ţării va fi încununat! 


MULȚIMEA 
(risipindu-se în cete) 


Trăiască împăratul! Trăiască Voie-Bună! 


PAZNICUL BĂTRÂN 


Cununa ta, stăpâne, acuma se răzbună, 
Şi pulberea străbună în somn a tresărit, 
Şi chipurile sfinte din cadre au zâmbit! 


VOIEVODUL VOIE-BUNĂ 


Mi-e inima cuprinsă de-o mare bucurie, 
Şi totuşi simt că teama ce-n suflet întârzie 
Nu vrea să plece... 


PAZNICUL BĂTRÂN 


Teama ce-n sufletu-ţi şopti 
E numai îndoiala că nu vom izbândi! 

Nu-ţi pese de izbândă, căci ea va fi frumoasă! 
Intreaga oaste-a ţării ne este credincioasă, 
Iar paznicii sunt gata la cel dintâi cuvânt 
Să-ţi dea în mână capul vrăjmăşului înfrânt! 
(Se aud zgomote.) 
Ascultă, e mulţimea ce vine! O furtună! 
(Poporul năvăleşte în scenă.) 


MULŢIMEA 


Trăiască împăratul! Trăiască Voie-Bună! 


ROS-ÎMPĂRAT 


(aleargă din dreapta, însoţit de patru ostaşi ) 


Ce-s urletele-acestea? Ce vreţi, supuşii mei? 
UN OM DIN MULȚIME 
Noi vrem să-nvingă legea: să piară cei mişei! 
ROS-ÎMPĂRAT 
Şi ce mişei să piară? 
UN OM DIN MULȚIME 


Acei ce stau în frunte 
Şi-ascultă, fără milă, îndemnurile crunte 
Ce fac supuşii ţării să moară câte trei! 
ROS-ÎMPĂRAT 


Atunci îmi cereţi moartea şi mie! 


UN OM DIN MULŢIME 


Dacă vrei 
Şi crezi c-am spus aceasta — să piei şi tu! 

MULŢIMEA 
Să piară! 
ROS-ÎMPĂRAT 
(lovind pe omul din mulţime) 
Îmi spui aceasta mie? Înfrunţi stăpânul, fiară! ? 
PAZNICUL BĂTRÂN 
(oprindu-i mâna ) 


Să nu loveşti! În lături! Norodu-i răzvrătit. 
Supune-te, caci ceasul dreptăţii a sosit. 


(Mulțimea îi înconjoară. ) 


ROS-ÎMPĂRAT 
Soldaţii mei!... 


(Oştenii nu se mişcă.) 


PAZNICUL BĂTRÂN 


Zadarnic! Cetatea e luată, 
Oştirea e a noastră!... E ceasul de răsplată... 
E rândul meu acuma să strig: legaţi-l! 


(Roş-împărat se-mpotriveşte. ) 
ROS-ÎMPĂRAT 
Cum? 


PAZNICUL BĂTRÂN 


Soldaţi, îngenuncheaţi-l! 
(Soldaţii îngenunchează pe Roş-impărat.) 

Dă-mi sabia! 
(Îi scoate sabia.) 
Şi-acum 
Călăul să purceadă cu el la închisoare, 
Să vadă înc-o dată cum trece sfântul soare 
Pe cer, şi-apoi în lanţuri să stea întreaga zi 
Privind spânzurătoarea în care va muri! 
(Călăul şi oştenii duc pe Roş-impărat.) 
Iar cei ce-au fost cu dânsul în clipa când sosit-a 
La noi — şi ei să piară! Să vadă că ispita 
De-a fi plecaţi îndată oricărui venetic 
Le dă răsplata morţii când nu le dă nimic! 
Iar noi, supuşii ţării, cuprinşi de veselie, 
Prin cântece şi jocuri vom face să se ştie 
Că ţara noastră scumpă de-a pururi a scăpat! 
Trăiască Voie-Bună, slăvitul împărat! 
Să afle-ntreaga ţară măreaţa sărbătoare... 
(Fanfare; prin fund, trec oştirile lui Voie-Bună.) 
Veniţi, veniţi întruna, oştiri învingătoare, 
Vulturi, şi zimbri falnici, şi zmei, şi paralei, 
În şiruri nesfârşite — veniţi, oştenii mei! 


VOIEVODUL VOIE-BUNĂ 
(în faţă la intrarea palatului, îngenunchează ) 
Slăvită fii de-a pururi, o, pronie cerească! 


Vai, gura mea nu află cuvânt să-ţi mulţumească! 


UN SFETNIC 


(împăratului Voie-Bună ) 


Şi-acuma, când ursita cerească s-a-mplinit, 
Îţi dăm, mărite doamne, un dar nepreţuit: 

Îţi dăm pe Miralena, soţia ta visată... 
Coboară-te, domniţă! 
(Mira coboară sătită bogat.) 


VOIEVODUL VOIE-BUNĂ 


O, clipă minunată! 
De-atât amar de vreme te-aştept, stăpâna mea!... 


MIRA MIRALENA 


Stăpânul meu, te caut de mult în lumea rea!... 


VOIEVODUL VOIE-BUNĂ 


Atâta bucurie! 


MIRA MIRALENA 
Atâta fericire! 
VOIEVODUL VOIE-BUNĂ 
(pe gânduri ) 
De ce mă-ngrijorează o tristă presimţire? 
Mi-e frică)... 
MIRA MIRALENA 
(îngrijorată ) 
Dar... 
VOIEVODUL VOIE-BUNĂ 


Nimica! Nimica! S-a sfârşit! 


MIRA MIRALENA 
Şi totuşi stai pe gânduri... 

VOIEVODUL VOIE-BUNĂ 
Un gând nelămurit... 
Vorbeşte-mi... 
MIRA MIRALENA 


Înainte aş vrea să-ţi cer iertare! 


VOIEVODUL VOIE-BUNA 


Dar ce-am să-ţi iert, domniţă? 


MIRA MIRALENA 


Nebuna mea purtare 
Din vremuri... Altădată visam zădărnicii!... 
Dar astăzi, cuminţită de-a dreapta ta venii 
Să-mpac pe veci această sărmană-mpărăţie, 
Să fiu pe veci, stăpâne, supusa ta soţie... 
Mă ierţi? 


VOIEVODUL VOIE-BUNĂ 


O, Miralena... Îţi cer iertare eu, 
Că doar o-mpărăţie e tot avutul meu... 
Aş vrea să-ţi dau mai multe. Vrei tu întregul soare? 


MIRA MIRALENA 
(surâzând ) 


O, nu!... Să ierţi pe-aceia ce zac în închisoare! 
VOIEVODUL VOIE-BUNĂ 


Atât? 

MIRA MIRALENA 
Să ierţi pe tata! 


VOIEVODUL VOIE-BUNĂ 


Pe Roşu-împărat? 
Dar uiţi că el ucis-a pe tata?... 


MIRA MIRALENA 


N-am uitat, 
Dar vreau să uiţi tu însuţi trecutele păcate... 
Şi vreau să-ncepi domnia voios, cu bunătate. 
E tatăl meu! Aibi milă! Eşti bun, fii iertător! 
De ce să-ncepi domnia ca el, printr-un omor? 


VOIEVODUL VOIE-BUNĂ 
E tatăl tău!... 
(Tare.) 


Ei bine, să lase închisoarea; 
Cu el, în fruntea mesei, să-nceapă sărbătoarea! 


( Încet. ) 


Mi-e frică! Adă mâna... să mergem în palat, 
Mi-e frică... 
(Tare.) 

Daţi-i drumul lui Roşu-împărat, 
Poftiţi-l la ospăţul de nuntă... nuntă mare... 
Să cânte trâmbiţi! Vinul să curgă în pahare 
Şi cântecul să umple cuprinsu-ntregii firi, 
Căci vreau să uit noianul de negre presimţiri. 


(Cu mâna Mirei în mână el urcă treptele intrând în palat. 
Câteva clipe scena e goală. Se aud marşuri vesele. Veste-Rea, 
îmbrăcat în negru, posomorât, năvăleşte în scenă şi bate de 
trei ori într-o placă de aramă atârnată la poarta palatului. 
Câţiva curteni ies din palat îngrijoraţi. Mulțimea începe să 

treacă iar prin fund.) 

UN SFETNIC 


Ce veste? 


VESTE-REA 


Dar ce-nseamnă atâta veselie, 
Cântările acestea? 


UN SFETNIC 
Sărmanul! Nici nu ştie 
Ce mare bucurie e-n ţară! 
VESTE-REA 
Ce să ştiu? 
Ce veste-aşa de măre? 
UN CURTEAN 


Că cel mai mare fiu 
Din neamul vodă Verde cu cinste se-ncunună! 
Hai, strigă: să trăiască! 


VESTE-REA 


Nu vreau! Ar fi minciună! 
De ce să strig aceasta când alţi voinici s-au stins! ? 


UN SFETNIC 
Vorbeşti de împăratul pe care l-au învins? 
Ţi-e milă? 
VESTE-REA 
Nu de dânsul vorbesc! 

UN CURTEAN 


Atunci de cine? 
Te văd cuprins de jale — de jalea cui, străine? 


VESTE-REA 


Vorbesc de cel mai tânăr, vorbesc de Nenoroc! 
E mort!... 


UN CURTEAN 


E mort! Minciună! 
(Îşi scoate sabia.) 


Prin sabie şi foc 
Să treacă mincinosul... Acum, acum să piară! 


VESTE-REA 


Opreşte-te, străine, şi-ascultă. De-o să-ţi pară 

Povestea mea minciună, ucide-mă, de nu, 

Această veste tristă să n-o duc eu, ci tu! 

Prin gura ta, străine, să afle împăratul! 
(Voie-Bună se iveşte, dar rămâne în umbră.) 

Eu vin din depărtare... departe mult. Din satul 

În care voievodul era argat... 


UN CURTEAN 
Argat? 


VESTE-REA 


Da! Nimeni nu-l ştiuse că-i neam de împărat... 
Era la noi. Deunăzi, prin vorbă-nflăcărată, 
De ce, nu ştiu, îndeamnă mulţimea-ntărâtată 

Să-nceapă răzvrătirea. Pamântul tot ardea, 

Şi duhul morţii, negru, prin flacără trecea... 
Ardeau păduri, ogoare, bordeie şi palate, 
Pocneau sutimi de vite în flăcări aruncate, 

Şi el trecea în noapte cu pletele în vânt, 

Cu mâinile spre ceruri şi fără de cuvânt. 
Trecea ca o nălucă, şi mâinile întinse 
Creşteau ca nişte aripi spre zările aprinse... 
Trecea ca o nălucă — îl văd, şi-acuma nu-i: 
Zbura. Părea că iadul fugea în urma lui. 
“Opreşte-te!... Ascultă!...” îi zic. EI, iar, nainte. 
Apoi se-opri deodată şi-mi spuse: “Ţine minte! 
De-o fi să se găsească pe-aici un spânzurat, 

Să spui: “A fost feciorul lui Verde-împărat!” 


VOIEVODUL VOIE-BUNĂ 
(ieşind din umbră, îngrozit ) 
Şi-apoi? 
VESTE-REA 


Plecai în grabă spre locurile-acestea, 
Plecai în grabă mare să spun, întâiul, vestea 
Cumplită-a morţii sale. 

VOIEVODUL VOIE-BUNĂ 


Nu crezi că te-ai grăbit? 
VESTE-REA 
O, nu! Cu-ncredinţare vă spun că s-a sfârşit! 


VOIEVODUL VOIE-BUNĂ 


Sărmanul!... Astă veste tot sufletu-mi răpune!... 
E mort sărmanu-mi frate!... 

UN OM DIN MULŢIME 


Să-şi facă seama singur! Păcatul ăsta-i mare... 
El n-o să aibă preot, nici cruce la-ngropare... 


AL DOILEA OM 


Păcat! 
DRACUL 
De-aş fi Satana, aş apune că-i al meu! 
UN OM DIN MULȚIME 
Păcat! 


AL DOILEA OM 


(închinându-se ) 


Să-l ierte Domnul! 


DRACUL 
Ba el pe Dumnezeu! 
De ce să-l ierte Domnul? 
UN BĂIAT DIN MULŢIME 


Ce vorbe-adevărate: 
Să-l ierte el pe Domnul! 


(Cei doi oameni din mulţime se depărtează. ) 


DRACUL 
(băiatului ) 


Copile, ai dreptate... 


Îmi placi. Te iau cu mine. Tu eşti un răzvrătit!... 

Aveam de mult nevoie de-un tânăr iscusit 
În treburile ţării. Să ştii... te iau cu mine. 
Primeşti să-mi fii tovarăș, prieten ?... 


BĂIATUL DIN MULȚIME 


Dar ce să fac cu dânsul? Ce-i aurul? 


DRACUL 
Nu ştii? 
Dar aurul înseamnă putere, bogății... 


(În vreme ce alaiul se scurse lent, într-o direcţie, în 
fund, în sunetele marşului funebru, Dracul, cu mâna pe 
umărul băiatului, trece în direcţie contrară, pe primul 
plan spunând frânturi din balada aurului: ) 


Arunci un pumn de aur şi vezi crescând deodată 
În jurul tău palate... 


(Scade vocea, apoi din nou, tare) 
Arunci un pumn de aur pe mare... 
(Scade tonul) 


Corăbii încărcate cu roabe şi păuni... 
Arunci un pumn de aur şi cea mai mândră fată... 


(Acoperind cu o parte a mantiei umărul băiatului, Dracul 
iese cu el, continuând ispita ) 


Cortina 

EPILOG" 


În sala tronului, la curtea împăratului Voie-Bună. Pe un 

catafalc, în mijlocul făcliilor, doarme voievodul Neno- 

roc. Fecioare îmbrăcate în alb îl înconjoară. Sfetnicii 

cerniţi au încremenit lângă ziduri. De departe se aud 

cântecele jalnice ale copiilor de casă, însoţite de strune şi 
organe. 


VOIEVODUL VOIE-BUNĂ 


Te-ai dus, sărmane frate! Te-ai dus! La ce sunt bune 
Aceste haine scumpe când inima-mi răpune 

O jale grea? Ce veste cumplită m-a lovit, 

Sărmane frăţioare — cum, cum te-ai prăpădit! 

O, tu, ce-ai fost de-a pururi solie de dreptate, 

De ce nu-ţi fuse milă, Stăpâne îndurate? 

Tu nu ceri nimănuia şi tuturor le dai — 

De ce nu-ţi fuse milă, Arhanghele Mihai? 


ARHANGHELUL MIHAIL 


(ivindu-se la căpătâiul mortului ) 


Arhanghelul dreptăţii vorbeşte doar o dată, 

Şi cel ce nu m-ascultă cu inima plecată, 

Şi cel ce mă înfruntă privindu-mă trufaş — 
Acela are parte de negrul meu vrăjmaş... 
Arhanghelul dreptăţii vorbeşte doar o dată, 

El nu ademeneşte!... Satana se arată 

Sub fel de fel de chipuri — eu am un singur glas, 
Un singur chip. Satana pândeşte orice pas. 


* Acest epilog se suprimă la reprezentare 

Eu zbor senin şi mândru, privind nemărginirea. 
Vrăjmaşul meu şopteşte, eu umplu toată firea 
Cu trâmbiţe de-aramă, vestind măreţul dar 

Al zilelor de mâine... Satana-i cămătar. 

Pe clipa cea de faţă el ia o veşnicie... 

A iadului ispită e fier ce se mlădie 

Dibaci în focul vorbei; cuvântul meu — oţel... 
De n-a învins, se frânge! Şi-acum învins-a el!... 


VOIEVODUL VOIE-BUNĂ 


Şi totuşi, vai, ce suflet avuse altădată! 
L-a dus în valu-i negru o viaţă zbuciumată... 
De ce nu-ţi fuse milă? 


ARHANGHELUL MIHAIL 


Trimis de Dumnezeu 
Nu milă, ci dreptate împart în drumul meu... 
De-aş fi al milei înger, eu n-aş lua vieţii 
Atâtea flori plăpânde în raza dimineţii, 
Eu n-aş lua pădurii stejarii mai semeţi, 
Lăsând pe alţii pradă cumplitei bătrâneţi... 
Dar fac ce spune Domnul, şi tot ce Domnul spune 
Ascunde-o viaţă nouă, ascunde o minune... 
Cuvântul lui e mare şi sfânt cum altul nu-i — 
În veci de veci să fie slăvit cuvântul lui! 
Atuncea când mă cheamă fecioarele curate 
Aud din depărtare şi vin să fac dreptate, 
Dar nu vin niciodată să mântui de păcat, 
Pe cel care o dată, trufaş, m-a înfruntat! 
Şi el a fost acela, da, el a fost semeţul... 
La ruga mea duioasă răspuns-a cu disprețul; 
Zvârlindu-mă pe mine, cu Dracul s-a-nfrăţit — 

Rămână cu Satana pe care l-a dorit! 
Acel ce-şi curmă viaţa, ca dânsul, mişeleşte, 


Înfruntă astfel cerul, şi cerul nu-l primeşte!... 


Cinstita-i socoteală şi toate s-au plătit! 
Mai e un loc în iadul cu care s-a-nfrăţit!... 


Sfârşit 

CUPRINS 


REFERINŢE CRITICE 


Opera dramatică de început a lui Victor Eftimiu este scrisă sub 
emulaţia teatrului de poezie al lui Ed. Rostand, ce obţine la acea vreme 
succese răsunătoare în Franţa. Cu un remarcabil instinct artistic dra- 
maturgul a înţeles că n-ar fi putut introduce într-un cadru istoric 
românesc, fără falsitate, verva, amabila preţiozitate şi fantezia spiri- 
tuală ce sunt în chip necesar legate de un astfel de teatru şi a ales ca 
materie basmul, în direcţiunea căruia îl împingea şi exemplul ilustru 
al lui Maeterlinck. Dar în Înşir-te, mărgărite totul e în tradiţia 
românească, sub raportul materiei, piesa nefiind decât dramatizarea 
unui basm, cu o mai mare accentuare a simbolurilor, cuprinse prin 
definiţie în orice poveste... Oricare ar fi viţiul de temelie al piesei, 
Înşir-te, mărgărite rămâne o încântătoare şi fericită producţie a te- 
atrului nostru. Nu se poate închipui o mai juvenilă explozie de poezie 
fabuloasă, o mai înlesnită maturitate a versificaţiei. Versurile au destulă 
somptuozitate ca să placă în sine, dar şi necesara fluiditate pentru a nu 
îngreuia declamaţia. Călin Nebunul al lui Eminescu, puţin scurs de 
miere, dar încă păstrând miresmele, a trecut aici. Peste tot pluteşte o 
jovialitate sănătoasă, un umor gras de peveste, inimitabile. 

George CăLINESCU, Istoria literaturii române de la origini până 

în prezent. Ediţia a ll-a, revăzută şi adăugită. Editura Minerva, 

Bucureşti, 1986, p. 713,714. 


Victor Eftimiu (1889-1972) a fost un scriitor fecund, publicând în 
jur de o sută de volume (10 volume de poezii, 50 de proză şi 40 de 

teatru), din care nu rămân decât câteva piese de teatru, unul-două 
romane (Dragomirna) şi volumul de maxime Vorbe... Vorbe... Vorbe... 

Înşir-te, mărgărite (1911), prima piesă, descindea, ceea ce nu s-a 
observat, din Sânziana şi Pepelea de Alecsandri, care are şi o legendă 
cu titlul Înşiră-te, mărgărite, cu alt subiect. Originalitatea lui Eftimiu 
stă în relativele libertăţi pe care şi le ia faţă de basm. Personajele nu-s 
ceea ce ştim de mai înainte despre ele. Sorina,fiica lui Alb-împărat, 
visează la Făt-Frumos, dar, ca să-şi împace şi tatăl, primeşte să se 
mărite cu altcineva. Făt-Frumos vrea pe Ileana Cosânzeana, dar e mai 
mult un fanfaron decât un erou. Zmeul care deţine pe Cosânzeana e un 
Barbă-Albastră, dar şi un nedreptăţit care-şi revendică drepturile lui. 
Toţi sunt idealişti şi realişti, eroi de basm, dar şi oameni, Alb-împărat 
în primul rând, om de omenie, care ciocneşte un pahar cu Făt-Frumos 
şi-l concediază când se ceartă cu Zmeul, dându-i pe amândoi afară. 
Autorul demitizează avant la lettre, coboară fantasticul pe pământ, 
lăsându-l totuşi să plutească într-o aură de fantezie. Cu toate incon- 
gruenţele simbolurilor, feeria rămâne un spectacol încântător. Ver- 
surile curg cu o mare naturaleţe, într-un stil de cel mai bun echilibru 
clasic. Aceleaşi calităţi, minus rotunjimea compunerii, le are cea de-a 
doua piesă, Cocoşul negru (1913)... 

Aceste două piese au înnoit teatrul românesc dinainte de primul 
război mondial, aducând ceva din tehnica fabulosului lui Maeterlinck 
şi a fanteziei lui Edmond Rostand în decor local. 

Al. PIRU, Istoria literaturii române, Editura “Grai şi Suflet — 

Cultura naţională“, Bucureşti, 1994, p. 124, 125.. 


„Romantic, dar pe o temă faustică - a dilemei morale, a fatalităţii 
şi destinului uman generic considerate —, e Cocoşul negru (1913) de 
Victor Eftimiu, un prodigios producător de versuri cantabile şi de drame 
de tot felul, ce vor umple, cu succes adeseori, repertotriul interbelic. 

1. NEGOIțESCU, Istoria literaturii române, Editura Minerva, 

Bucureşti, 1991, p. 144-145. 

